
Erou de închiriat 


Traducerea şi adaptarea în limba română de 

Capitolul 1 


Cade C. Jackson cunoștea vreo sută de căi de a isca 
o încăierare într-un bar. Intră în „Bourbon Street 
Boozery“, bomba preferată a delincvenţilor din 
Cartierul Francez, cu speranța că nu era nevoie să le 
folosească. Dar Cade știa din experienţă că o păruială 
bună putea fi singura cale de a face drojdiile orașului 
New Orleans să ciripească. 

Comandă o băutură de la gheaţă, aruncă o monedă 
de cinci pe tejghea şi-şi turnă paharul pe gât dintr-o 
suflare. Refuzând încă un rând, trecu prin dreptul 
unei mese unde râgâia a bere ăl mai mare și mai tare 
motociclist din câți văzuse, ajunse la tonomat și, cu o 
smucitură scurtă, îl scoase din priză. 

Muzica se opri. Cade așteptă. Peste două secunde, 
toate privirile se îndreptaseră spre el. 

— Ce-ai, dom'le, eşti sonat? întrebă barmanul. 

Când motociclistul se ridică de pe scaun, una sută 
jumate de kile numai urâţenie și draci, cu tatuajele 
vibrând și nările tremurând, Cade își dădu seama că 
sonat era puţin spus. 

— Auzi, bă, cap-de-rahat, mârâi malacul, scoțând un 
șuriu din blugi și desfăcându-i lama de douăzeci de 
centimetri. Ala erea cântecu' meu preferat. Și dacă nu 
eșt-în stare să cânț” la fel de marfă ca Meatloaf, n-ar 
strica să fii bun de-un caft nasol, de-o roială urgentă 
sau de-o rugăciune d-aia, știi, ca-n ceasu' morţii. 

Expresivul discurs fu întâmpinat cu o salvă de 
chiuituri şi hăhăieli beţivăneşti. Ăl Mai Tare Din 
Parcare se întoarse spre public, rânjind. Iar Cade 
aplică regula numărul trei din Ghidul Personal de 
Supraviețuire pe Stradă al lui Cowboy Jackson. Nu 
pierde nici cea mai mică ocazie. 

Apucă huiduma de coada-de-cal de la ceafă, legată 
cu o curelușă de piele, și-o înfășură pe mână și răsuci 
cu putere. Cuţitul căzu la podea clănțănind, în timp ce 
motociclistul mugea de durere, dar Cade nu-i dădu 
drumul. Cu mâna liberă, ridică de pe masă un cuţit de 
desfăcut stridii și îl poziţionă la baza scalpului slinos al 
lui Nea Caisă. 

— Stai jos, capsomane, că de nu, îţi iau pletanele cu 
mine amintire. 

De astă dată, chiotele și fluierăturile din salon tre- 
cură de partea lui Cade. 

Capsomanul se așeză. 

— Stai, nene, la un loc, că patru ani mi-a luat ca să-mi 
crească! Şi ce mama dreacu' vrei de la mine? 

Cade îi eliberă coada, înfipse cuțitul în masă și se 
adresă mulţimii adunate în jur: 

— Informaţii. 

Scoase un mic desen din buzunarul de la spate al 
blugilor și-l arătă celorlalți. 

— Nu vreau decât câteva informaţii... 


Peste o jumătate de oră, Cade mergea pe Royal 
Street, scrutând șirul de vitrine elegante, în căutarea 
adresei. Se opri în fața unei clădiri de cărămidă, cu 
etaj, mijind ochii spre număr. Cuvintele „Heirloom 
Antiques“ erau pictate cu litere fluide pe geamul 
vitrinei, încadrând obiectele de artă, mobila veche și 
diversele nimicuri expuse. În colţul din stânga, jos, era 
pusă inscripția „Închis“, între statuia de marmură a 
unei femei zvelte și abajurul de mătase cu ciucuri al 
unei lămpi de porțelan pictat. 

Cade nu se deranjă să încerce ușa, preferând 
intrarea din curticica mică și izolată, unde se ajungea 

printr-o poartă de fier forjat, înaltă și îngustă. Poarta 
era încuiată, dar Cade auzi sunetul slab al unei ape 
curgând, simţi mirosul seducător de iasomie și văzu 
silueta erotică a unei femei umblând prin grădina 
verde și răcoroasă din spate. 

Fascinat, Cade se apropie să vadă mai bine. 

Şi-i plăcu ceea ce văzu. Trăsături fine, ușor exotice, 
o cascadă de păr despletit care abia atingea umerii 
supli, piele mătăsoasă, bronzată, de culoarea cafelei cu 
lapte. Ceea ce-l interesa cel mai mult, însă, era felul 
cum se mula rochia albă de bumbac pe curbele zvelte 
ale trupului. Era închisă în talie cu un cordon ca o 
panglică, lăsând un triunghi mare de piele expus dea- 
supra ombilicului. Sânii îi erau plini și se legănau 
liberi, acoperiţi doar de stratul subțire de bumbac. 
Femeia uda niște plante, cu o stropitoare în mână, și 
de fiecare dată când se apleca, materialul părea gata să 
se desprindă de pe trupul ei. Cade se ruga ca așa să se 
întâmple. 

Apoi, femeia îngenunche pe pământ, iar partea de 
jos a rochiei se desfăcu în lături, dezgolindu-i gleznele 
subțiri, picioarele lungi și cele mai păcătoase coapse 
pe care şi le-ar fi putut imagina un bărbat. Cade privi 
din nou numărul de deasupra ușii, ca să se asigure că 
nu greșise adresa, deși ar fi preferat ca, în cazul unei 
confuzii, să nu afle încă. 

Avea sarcina de a o găsi pe o anume Martinique 
Duval și a sta de vorbă cu ea. Conform raportului de 
la poliţie, această femeie era ultima persoană care-l 
văzuse pe cel urmărit. Din câte știa Cade, era singura 
care l-ar fi putut identifica. Dar, în loc să apese 
butonul soneriei și să se prezinte, continua s-o 
privească pe furiș. 

Dacă nu era domnișoara Duval, i-ar fi fost cam greu 
să-i explice ce căuta acolo. Iar dacă era domnișoara 
Duval, ştia că-l așteptau probleme și mai mari. 

Cade începu să-și dea seama cât de mari erau 
problemele când simţi lovitura. Aplicată de la spate, 
drept în ţeastă. O durere ascuţită, căldura liniștitoare 
a unui lichid cleios prelingându-i-se pe tâmple. 
Ultimul lucru pe care-l văzu înainte de a-și pierde 
cunoștința fu femeia în alb, care intra în casă. 

Cade conchise că, oricine ar fi fost, mare păcat era 
că n-avea să trăiască destul ca s-o cunoască. 


e 


Martinique Duval descuie poarta grea de fier forjat, 
o deschise larg și-și împinse pubela de gunoi spre 
locul obișnuit de pe marginea trotuarului. Căscând, 
privi pe Royal Street ca să se asigure că mașina 
gunoierilor nu trecuse deja. Apoi se întoarse în aparta- 

mentul ei din curte, în timp ce Ming și Ching, cele 
două pisici maidaneze pe care le adoptase, se repeziră 
afară pe poartă, spre bordură. 

Martinique gemu. Era o oră prea timpurie ca să 
fugărească două mâţe nărăvașe prin tot Cartierul 
Francez, mai ales în cămașă de noapte și halat, înain- 
tea cafelei de dimineaţă. 

— Treceţi imediat înapoi, vagaboandelor! 

Dar Ming și Ching nu-i dădeau nici cea mai mică 
atenţie. Erau prea ocupate să inspecteze trotuarul, 
repezindu-se de la o ladă de gunoi la următoarea, 
adulmecând după tot ce putea mirosi cât de cât 
interesant. Ming se îndreptă spre un camion de 
mobilă parcat la bordură și o zbughi pe sub botul lui, 
dispărând. Auzindu-i mieunatul, Ching o urmă. 

Martinique oftă, ocoli prin faţa camionului și văzu 
imediat ce anume le fascina pe pisicile ei. Culcat cu 
fața la pământ în rigolă, cu picioarele încălțate în 
cizme, desfăcute pe trotuar, zăcea trupul unui bărbat. 

Îl privi lung, cu un amestec de milă și dezgust. Alt 
betiv căruia i se rupsese filmul. Cartierul Francez era 
plin de-alde ăștia, graţie barurilor, nightcluburilor și 
cluburilor de strip-tease care se înșirau pe Bourbon 
Street. 

Acesta, însă, alesese un loc extrem de nepotrivit. 
Imediat ce orașul se trezea și începea traficul de 

dimineață, risca să-l calce pe cap vreo mașină. 
Martinique făcu un pas înainte și, prudentă, îl lovi 
ușurel în coaste cu vârful papucului ei de satin. 

Omul nu se mișcă. 

Ming și Ching circulau încoace și-ncolo pe lângă el, 
mirosindu-l. Martinique se încruntă. Îi trecu prin 
minte că era posibil ca omul să fi întrecut măsura, 
intrând în comă alcoolică. 

Își înghiți nodul din gât. Mai asistase la așa ceva, 
numai Că data trecută victima nu fusese un necunos- 
cut. 

Alungându-și neplăcuta amintire, se aplecă şi 
încercă să descopere dacă omul mai respira. Mirosul 
de whisky stătut îi ajunse la nări, amestecat cu duho- 
rile înecăcioase ale gunoiului din seara trecută. 
Amestecul o făcu să icnească, dar își tinu respiraţia 
și-și lăsă capul până aproape de al lui, ascultându-i 
răsuflarea. 

Era slabă, dar se auzea. Martinique oftă ușurată. 
Bine măcar că nu murise. 

Apoi, însă, observă sângele. 

Era ruginiu, închegat, încleindu-i șuvițele lungi 
de păr negru. Cursese dintr-o mică rană din 
creștet, prelingându-se peste buclele brunete, 
pentru a mânji cleios conturul dur al tâmplei. 
Martinique înjură încet. Rana nu părea să-i pună 

viaţa în pericol, dar n-ar fi stricat să cheme o 
ambulanță. Înainte, însă, trebuia să-l mute de-acolo. 

Iar ideea n-o încânta deloc. Dacă era lovit serios la 
Cap, risca să-i agraveze starea. Însă nici să-l lase în stradă 
nu putea. Chiar dacă șoferul mașinii de mobilă reușea 
să-l evite, următoarea mașină risca să-i facă piftie creierii. 

Martinique încă mai analiza posibilităţile, când la 
colț apăru menajera ei, apropiindu-se cu un mers tac- 
ticos. Ming și Ching abandonară imediat trupul inert, 
alergând în întâmpinarea Adorei, sursă sigură și con- 
stantă de bunătăţi. Începură să se gudure pe lângă 
gleznele ei, torcând și mârâind afectuos. 

Martinique zâmbi. 

— Slavă Domnului! 

Adora se aplecă să mângâie pisicile, apoi se ridică 
din nou, statuară, în rochia ei largă din batic de 
mătase. Îl privi pe omul din rigolă, încruntată. 

— Ptiu, scuipă ea scârbită pe trotuar. Un terchea- 
berchea. 

Martinique dădu din cap. 

— E rănit. Cred că are nevoie de ajutor. 

Adora clătină din cap ameninţător, cu cerceii de 
aur sclipindu-i în lumina dimineții. 

— Ha! Singur s-a lovit, aș zice. Pileala peste 
măsură... Așa un bărbat, praf i-e trupul. Și sufletul, 
cine să-l mai ajute? Lasă-l în pace, Nikki. 

Martinique îşi muşcă buza de jos. Ştia că Adora era o 
femeie încăpăţânată și nu putea s-o condamne. Nici pe 
ea n-o bucura prea mult situaţia. În fond, nu era proble- 
ma ei. Dar, ceva nedefinit o ţinea în loc. Nu-l putea lăsa 
în voia sorții. Numai că trebuia s-o convingă pe Adora... 

— Ai dreptate, îi spuse ea calmă bătrânei. Probabil nu mai 
are nici o şansă. Mă îndoiesc că-l mai poate salva cineva. 

Adora o privi cu suspiciune. 

— Hmmm. N-am zis că nu mai poate fi salvat. Am zis 
numai că nu merită să-l salvezi. 

ÎI privi mai bine, cu interesul profesional sclipindu-i 
pe neașteptate în ochii negri. 

Martinique zâmbi în sinea ei. Reușise să-i deștepte 
instinctele de tămăduitoare netradiţională. Trecutul 
spiritual al Adorei combina credințe din culturile 
africane, caraibiene și creol-franceze, într-un potpuriu 
mistic tipic pentru New Orleans. Se spunea că avea 
talente medicinale și metafizice foarte puternice. Iar 
bărbatul din rigolă reprezenta o provocare clară la 
adresa reputației ei. 

Adora îi puse o mână pe capul însângerat şi umezit 
de ceața dimineţii. 

— Ar fi oarece căi... sugeră ea, cu o voce înceată și 
misterioasă. 

Ridică privirea spre Martinique și, când ochii li se 
întâlniră, râseră amândouă. 

— Reao ce ești! o dojeni Adora. Te-or pedepsi orisas 
fiindcă ai tras pe sfoară o biată bătrână. 

Martinique zâmbi și ea. 

— O biată bătrână care arată ca o regină și vorbește 
atât de aspru încât până și aligatorii se tem de ea? O 
femeie care... 

— Las-o moartă, Nikki! o întrerupse Adora, cu ochii 
strălucindu-i de plăcere. Mai bine ia-l de brațe, și eu 
am să-l apuc din partea ailaltă. 

Martinique dădu din cap şi, împreună, reușiră să-l 
întoarcă pe spate. Mirosul, însă, era atât de puternic, 
încât Martinique trebui să-și întoarcă într-o parte 
capul. Scrâșnind din dinţi, îl apucă de subsuori și trase 
din răsputeri. 

Spre deosebire de atâţia betivi pe care-i văzuse 
pe străzi, acesta nu era lihnit de foame. Trupul îi era 
masă solidă de mușchi compacti, greu şi rigid ca sta- 
tuia de bronz din magazinul ei. Lui Martinique îi 
scăpă un geamăt, în timp ce pe ceafă i se prelingeau 
picături mici de sudoare. Ăsta era norocul ei, să se 
pomenească în faţa casei cu un derbedeu bine 
clădit. 

Domnul August, își spuse ea amărâtă. Masculul 
feroce pe luna în curs. Hobby: târâtul prin cârciumi și 
îngurgitatul de whisky în doze mari, fără sifon. Sportul 
favorit: aghioasele prin şanţuri. 

Trase adânc aer în piept și îl expiră din nou, într-un 
oftat prelung. Ce risipă...! Mai ales din partea unui om 
care părea să fie în floarea vârsei. Un duș și o 
dezalcoolizare, și ar fi putut să devină un cetăţean 
viguros, productiv. Din păcate, era la fel de greu de 
cărat ca o tonă de cărămizi — și, probabil, la fel de greu 
de reabilitat. 

Noroc că nu aveau mult de mers. În câteva minute, 
ajunseră cu el în curtea umbrită, la adăpost. 
Martinique se aşeză pe cărămizile acoperite cu 
muşchi, ținând în poală capul necunoscutului. Nu-i 
prea venea să-l lase cu rana deschisă pe pământul dur. 

— Ar trebui să chemăm salvarea, spuse ea, 
privind-o îngrijorată pe Adora. L-am zdruncinat atâta, 
încoace și-ncolo, și tot nu și-a revenit... Și tremură... 
adăugă ea, simțind o trepidaţie ușoară prin braţele 
goale ale străinului. 

— De la umezeală, chibzui Adora. Şi tu ai dârdâi, 
fato, dacă n-ai avea nimica decât o lespede rece de 
ciment ca aşternut. Băiatul ăsta are nevoie de-o 
pătură. 

Închise poarta și urcă pe scara arcuită, de fier, spre 
apartamentul de la etaj, dispărând înăuntru. 

Privind pentru prima oară chipul străinului, 
Martinique simţi un fior ciudat, în care identifică o 
puternică senzaţie de şoc. 

Domnul August nu avea numai un trup perfect. 
Avea pomeţi înalţi, cizelaţi, cu obrajii coborând oblic 
spre bărbia pătrată, îndărătnică. Avea un nas impeca- 
bil, drept, cu excepţia micii denivelări aspre din locul 
unde, probabil, și-l rupsese demult. Avea sprâncene 
negre, arcuite în sus, și mai avea o gură fermă, autori- 
tară, şi o piele netedă și bronzată. 

Era un chip insolent. Neinduplecat. Pesemne 
ceilalți se dădeau la o parte din faţa lui, făcându-i loc. 
Iar femeile îl priveau lung și-și plăsmuiau dorințe prea 
intime pentru a fi dezvăluite. 

Alte femei, conchise Martinique. Nu ea. Ea era prea 
familiarizată cu bărbaţii de teapa lui. Bărbaţi care-și sa- 
tisfăceau poftele și nu lăsau în urma lor decât inimi frânte. 
Tipi duri, cărora le plăcea whisky-ul tare și femeile slabe. 

Dar Martinique nu era slabă. Iar bărbaţii duri și 
periculoși n-o interesau. Nici chiar dacă aveau un chip 
fascinant. Un chip prea aspru pentru a putea fi con- 
siderat frumos. 

Dădu să-i înlăture o șuviţă de păr de pe frunte, dar 
se opri. Ce făcea? Cu doar câteva momente în urmă, 
gândul de a-l atinge o umpluse de dezgust. Iar acum, 
abia îşi mai putea stăpâni instinctul de a-și trece 
degetele peste liniile dure ale feţei lui, de a și le plim- 
ba printre şuviţele negre de păr des. Își strânse mâna 
pumn, impunându-și să se stăpânească. 

Numai Ming și Ching nu păreau să aibă nimic 
împotriva lui. Începuseră să exploreze acea nouă 
făptură atât de meticulos pe cât le permiteau nasurile 
lor de pisici. Ming era mai prudentă și-și ţinea 
mustăţile la cel puţin un deget distanță de trupul 
inert. Nu putea ști niciodată când se poate trezi o 
fiinţă atât de mare, făcând o mișcare bruscă. 

Ching numai sfios nu era. Și nu-i plăcea ca un mas- 
cul străin să-i invadeze teritoriul personal. Așa că, pen- 
tru a nu încăpea nici o îndoială cine era stăpânul, se 
postă lângă străin, îi întoarse dosul şi-i stropi braţul 
gol cu un jet cald de urină pisicească. 


Prima senzaţie de care fu conștient Cade era aceea 
a unui lichid cald șiroindu-i pe braţ. Se întrebă dacă 
femeia cu care era în pat se apucase de cine știe ce 
jocuri sexuale perverse. N-ar fi avut nimic împotrivă, 
dar nu era sigur că în dimineaţa aceea avea energia 
necesară. Pesemne că seara o făcuse lată, dacă acum se 
trezea într-un asemenea hal. Ce păcat că nu-și mai 
amintea nimic. Nici măcar numele ei nu și-l amintea. 

Făcu un efort să deschidă ochii. Clipi o secundă, 
dar îi închise imediat în fața luminii orbitoare a 
dimineții. Lumina dimineţii? Și la urma urmei, unde 
naiba se afla? 

Apoi, începu să-și aducă aminte. Cineva îl pocnise 
în cap de la spate, mai-mai să-i zboare creierii pe 
urechi. Cineva încercase să-l omoare. Și, ţinând seama 
de amorțeala îngheţată care-i înțepenea trupul, părea 
să fi reuşit. De data asta, dăduse în primire. Făcuse 
skanderberg cu doamna-cu-coasa și pierduse. Cowboy 
Jackson era mort ca un şobolan de baltă în burta unui 
şarpe cu clopoței. 

Deschise ochii din nou, mai prudent de astă dată, 
și-și dădu seama că undeva, cumva, cineva făcuse o 
mare greșeală, trimițându-l în rai. Altfel, cum să-și 
explice incredibila vedenie care-i plutea pe dinaintea 
ochilor? Era o femeie care-l privea cu o emoție greu de 
recunoscut. Îngrijorare sinceră. O femeie cu o faţă de 
înger. 

Îi ţinea capul în poală, iar Cade privea cei mai 
dulci și mai sexy ochi verzi pe care-i văzuse vreodată. 
Avea părul bogat și mătăsos, trăsăturile elegante și 
armonioase, buzele proiectate de inspiraţia divină. 
Pe toţi dracii, da, trebuia să fie un înger, pentru că 
pe Pământ nu exista nimic care să arate atât de 
frumos. 

Apoi, prin conștiința lui desprinsă de trup se infil- 
tră un gând neașteptat și nebinevenit. Poate că, în 
fond, nici nu era reală. Poate că avea un soi de iluzie 
produsă de moartea creierului. Cel mai înţelept ar fi 

fost să stea aşa cum era și s-o savureze. Dar Cade 
rareori făcea lucrul cel mai înţelept. Era obișnuit cu o 
viaţă de pericole. 

Întinse mâna s-o atingă. 

Faţă-de-inger i-o dădu la o parte. 

— Ba mută-ţi gândul, domnule. 

Cade se încruntă, cam nedumerit. Suna ca un 
răspuns pe care l-ar fi primit mai degrabă în timpul 
vieţii. Iar simpla mișcare a mâinii îi dăduse, cumva, 
dureri de cap. Sângele îi vâjâia prin urechi, iar durerea 
era atât de ascuţită încât îi provoca o stare de vomă. 
Oare în cer aveau dureri de cap? Sau îi făcea 
Dumnezeu cine știe de banc cosmic, înainte de a-l 
expedia mai spre sud? Își duse mâna la creștet, gemu 
și o coborî din nou. 

— Nu te mișca, îi spuse Faţă-de-inger. Adora aduce 
O pătură ca să te acoperim. 

Îşi duse la nas o mână delicată, adăugând: 

— Deși probabil va trebui să-i dăm foc, după 
aceea. 

Cade clipi din ochi, nedumerit. Categoric, numai ca 
un înger nu vorbea. Înghiţi în sec, cleios, și printr-un 
efort de voinţă reuși să vorbească. 

— Asta ce-ar vrea să însemne? 

Privindu-l cu ochii aceia verzi, nemaipomeniți, 
necunoscuta strâmbă din nas a silă. 

— Înseamnă că puti. 

În sfârșit, Cade reveni cu picioarele pe Pământ. 
Mda, semăna tot mai mult cu lumea reală, așa cum și-o 
amintea el. Dură şi nemiloasă. O cunoștea mai bine 
decât i-ar fi convenit. 

Trase adânc aer în piept și-și simţi propriul miros. 
Al dracului să fie dacă Faţă-de-înger n-avea dreptate. 
Mirosea ca un șobolan de canal care dormise într-o 
băltoacă de lături. Iar în gură avea un gust ca al respi- 
raţiei de aligator. Combinatia îi întorcea stomacul pe 
dos. 

Mai inspiră o dată, rugându-se să se controleze 
destul cât să nu borască în poala lui Faţă-de-inger. Din 
păcate, rugăciunile lui rareori își primeau răspunsul. 

— Îmi pare rău, iubito, spuse el, hotărându-se s-o 
avertizeze din timp, dar sunt pe cale să restitui micul 
dejun. 

Și, întorcând capul într-o parte, își vărsă maţele pe 
cărămizile din curte. 

În mod surprinzător, aproape imediat se simţi mai 
bine. La fel de surprinzătoare fu reacţia lui Faţă-de- 
înger. Nu părea prea mulțumită, dar nici nu-i lăsă 
capul să cadă pe jos. O adevărată doamnă. 

Cade se chinui să se ridice în șezut. Poziţia cu capul 
în poala cucoanei nu era neplăcută, dar nici prea utilă. 
Se putea obișnuit cu ea atât de mult, încât n-ar mai fi 

vrut să plece. Iar pentru un vânător de recompense 
hârșit ca el, nu era niciodată înțelept să stea prea mult 
în acelaşi loc. 

Cel mai bine ar fi fost să obţină informaţiile și să 
plece. Scrâşnind din dinţi, se săltă în capul oaselor, cu 
un geamăt slab, și-și rezemă fruntea de genunchi. 

Martinique ridică privirea, ușurată, când menajera 
ei strigă din capul scării: 

— Deci, se hotărî să se-ntoarcă printre cei vii, hai? 

Apoi, Adora cobori spre Martinique și străin. Ducea 
în braţe o pătură mare, iar de degete îi atârnau câteva 
punguţe legate cu șireturi. 

— Poate că n-o să trebuiască să prăpădim pătura 
asta de soi și punguţele de mojo pentru el, la urma 
urmei. Ce-ar fi să deschid eu poarta, Nikki, şi să vedem 
dacă-i în stare să găsească singur drumul? 

Martinique îl privi pe necunoscut cu un amestec de 
scepticism, îngrijorare și nemulțumire. Într-adevăr, de 
ce nu l-ar fi lăsat să-și rezolve singur mahmureala? 
Fiindcă îl doare rău, își răspunse tot ea. Fiindcă pare 
genul de om care n-ar cere ajutor, oricâtă nevoie ar 
avea. 

— Poate ar trebui totuși să chemăm salvarea, pro- 
puse ea. 

Adora râse gros, gutural, cu un sunet ca de butoaie 
rostogolindu-se. 

— Nu vine salvarea pentru d-alde el! Oricum, nu 
pare să se fi lovit aşa de rău. Un piculeț de sânge 
şi-atâta tot. ÎL lecuieşte o punguță de mojo. 

Puse pătura jos, alese o pungă mică și începu s-o 
scuture peste capul străinului. Scame palide de praf și 
cojițe de plante uscate cu miros straniu începură să se 
presare peste părul și umerii lui. 

— Ce nai...? 

Omul înălță capul, privind-o iritat pe Adora, cu 
ochii îngustaţi. 

— Lasă-mă-n pace, femeie! Nu-s un betiv pe care să-l 
salvezi cu farmecele tale de baltă. Și n-am nevoie de 
nici o ambulanță. 

— Hmpf! pufni Adora, făcând un pas înapoi. Drace! 

— Trebuie să consulți un medic, spuse încet 
Martinique. Eşti rănit. 

Îl privi cum își atingea ușurel capul, cu o mână 
bătătorită. 

— Am pătit-o și mai rău, spuse el. Şi, câtă vreme nu-mi 
curg creierii pe la spate, nu pun eu piciorul în nici un 
spital. Acolo e pe muritelea. Intri pentr-un fleac ca ăsta, 
și pân-să te dezmeticești îți și agaţă o etichetă de degetul 
mare de la picior și — hop! — în sertărașul cu gheaţă! Nu, 
duduie, multam frumos. Mai bine mă duc singur. 

— Cum poftești, răspunse rece Martinique. Dar data 
viitoare fă bine și alege-ţi alt loc unde să leșini. N-a lip- 

sit mult să-ți facă terci capul un camion de mobilă. Iar 
o porcărie din asta în fața magazinului meu mi-ar 
putea afecta neplăcut afacerile. 

Necunoscutul îi zâmbi cu admiraţie la adresa 
umorului ei cinic, privind-o amuzat cu ochii lui 
albaștri și adânci ca un bayou luminat de lună și un 
zâmbet languros și leneş precum vara în Louisiana. 

Martinique, însă, nu zâmbi. 

— Bine, atunci, dacă tot pari să te simți mai bine, 
domnule... 

— Jackson, o informă el, trecându-și meditativ o 
mână peste obrazul nebărbierit. Cade Jackson. 
Prietenii mă numesc Cowboy. 

Cu un zâmbet pe care-l spera cât mai politicos și 
dezinteresat, Martinique răspunse: 

— Foarte bine, domnule Jackson. Acum, că te-ai 
trezit din beţie, n-ar strica să-ţi vezi de drum. Am aici 
un magazin și... 

— M-am trezit, zici? Ascultă, Faţă-de-înger, am încer- 
cat să-i spun Madamei Doftoroaia aci de faţă, şi-ţi spun 
din nou și ţie, că nu sunt şi nici n-am fost beat. 

Faţă-de-înger? Martinique simţi un junghi în piept. 
Nu-i plăcea că o numea așa. Și mai mult o nemulțumea 
speranţa bruscă, iraţională, că s-ar fi putut să-i spună 
adevărul. Că, cine știe cum, îl judecase greșit. 

Se încruntă, cu o expresie sceptică. 

— Te-am găsit zăcând fără cunoștință lângă bordură. 
Leşinat și duhnind a whisky tare și ieftin. Cum explici 
asta? 

Jackson își trecu o mână peste ochi, apoi o privi cu 
o expresie neinduplecată, gen crezi-ce-vrei. 

— Eroare de judecată. 

Martinique își încrucișă braţele pe piept, privindu-l 
cu un zâmbet răutăcios. 

— Mie-mi spui? 

— Uite ce e, Faţă-de-înger... 

— Nu-mi zice așa. 

— Sigur, scumpete, da’... 

— Nu sunt scumpetea ta! Încearcă „domnişoară 
Duval“. Crezi că eşti destul de treaz ca să tii minte numele? 

Cade Jackson întinse o mână, trăgându-i ușor 
bărbia spre el. Martinique îi simţi degetele aspre și 
bătătorite pe suprafața delicată a pielii. Era o atingere 
blândă dar erotică, insistentă, ca a pielii tăbăcite pe 
mătasea cea mai fină. În clipa aceea, înţelese ce fel de 
amant ar fi fost. Încet, necruţător și foarte sigur pe 
sine. Sigur pe reacţia femeii faţă de el. 

Ochii lui adânci ca un lac priveau drept într-ai ei. 

— Domnișoara Martinique Duval, dacă nu mă înșel. 
Exact femeia pe care o căutam. Dar nu-ţi face griji, 
Faţă-de-înger. Eşti genul de femeie pe care bărbaţii și-o 
amintesc şi-n vis. N-aș putea să te uit nici dac-aș vrea. 

Martinique îl privi șocată pe străin. Nu, se corectă 
ea, nu era tocmai un străin. Cunoștea bine genul. Era 
o adevărată belea în blugi. Testosteron la robinet. Iar 
ea era exact femeia pe care o căutase. 

Ei bine, Cade Jackson era exact genul de bărbat pe 
care învățase să-l evite. Genul pe care îl adorase mama 
ei. Angèle avusese întotdeauna o slăbiciune pentru 
lupii singuratici aventurieri și nepăsători. Nişte ratati 
seducători, cu vorba mieroasă, care-și trăiau viaţa în 
viteza a patra. O liotă de pierde-vară care transfor- 
maseră micul lor apartament de deasupra barului din 
Cartierul Francez în Clubul Hahalera-Lunii. 

Dar Martinique n-o învinuia complet pe Angèle 
pentru vulnerabilitatea ei în faţa derbedeilor arătoși. 
Atractia faţă de bărbaţii care nu se însoară niciodată 


25 


PAZ” ei ia 


ai : 
k E S 
io EREE SEE AE 
pi ra - Eu Ei 
PESE A Brie 3 po et E e 


era o meteahnă genetică a tuturor femeilor din spita 
Duval. Un defect fatal care data de câteva generaţii. 

Stră-străbunica lui Martinique fusese metresă la 
curţile regale franceze. Străbunica ei rămăsese neui- 
tată ca frumuseţe de moravuri ușoare, cu numeroși 
admiratori, un copil şi nici un soţ. Mama lui 
Martinique respectase tradiţia familiei, cu o carieră 
croită pe măsura epocii ei. Angèle fusese stripteusă, 
gata să cadă în braţele oricărui bărbat chipeș și hotărât 
să nu-și ia nici un fel de angajamente. 

Fiica ei, însă, era hotărâtă să nu le pășească pe 
urme. Și, după douăzeci și opt de ani de viaţă atentă și 
precaută, acumulase o experiență îndestulătoare. 

— Îmi... îmi ştii numele? întrebă ea încet, impunându-și 
să ignore emoţiile nedorite care-i fremătau în suflet. 

N-ar fi trebuit să-i fie greu să se descurce cu el. 
Individul care o mângâia pe obraz fusese cules din 
şanţ, nu era tocmai prinţul visurilor ei. 

Cade își cobori în sfârșit mâna, dar ochii nu i se 
abătură dinspre faţa ei. 

— Meseria mea e să ştiu, Faţă-de-înger. 

— Şi ce fel de meserie ai, domnule Jackson? 

Îi trecură prin minte câteva posibilități, dar nici una 
dintre ele nu era legală. Cea mai legitimă carieră pe 
care i-ar fi putut-o atribui era cea militară, dar nu și-l 
prea putea imagina primind ordine. 

Cade se ridică încet, scoase o carte simplă de vizită 
din buzunarul de la spate al bulgilor și o aruncă spre 
Martinique. 

— Sunt vânător de recompense, domnişoară Duval. 
Urmăresc escroci, spărgători, hoţi, inculpaţi în liber- 
tate care s-au dat la fund... Nu fac mofturi, atâta vreme 
cât sunt bine plătit. 

Adora râse neîncrezător. 

— Şi cum ai să-mi prinzi un pungaș, mă rog, dacă nu 
știi nici să găsești drumul spre casă, noaptea? Hai 
înăuntru, Nikki. Cowboy-ul ăsta nu-i bun de nimica. 
Acuş o să te prade, ca hoţomanul ăla de săptămâna tre- 
cută care s-a autoservit cu cele mai scumpe două 
tablouri de-ale tale. 

Martinique merse spre banca de beton din grădină 
și se aşeză, studiind cartea de vizită. Nu conţinea prea 
multe. Numai numele lui Jackson, un număr de tele- 
fon și o adresă obscură din Acadiana. Se prea putea ca 
Adora să aibă dreptate. lar Martinique era sătulă de 
bărbaţii care încercau s-o lase fără confortul și securi- 
tatea pentru care luptase atât de mult. 

Nimeni nu-i dăduse pe tavă un magazin de antichități 
prosper. Nimeni nu-i dăduse pe tavă nimic. Magazinul 
creat de ea era mic, dar avea clientelă și îi aparţinea 
numai ei. Nimic n-o înfuria mai mult decât un infractor 
care găsea că avea dreptul să-i ia ceva pe degeaba. 

Dar nu se putea îndura să creadă că Jackson era un 
asemenea om. În fond, dacă ar fi avut bani, chiar și de-ai 
altora, ar fi dormit într-un pat regal, la Royal Orleans, 
nu pe strada ei. Și câți spărgători se prezentau politicos 
înainte de a da lovitura? Tâlharii nu veneau cu cărți de 
vizită. Cel mai recent folosise în schimb un cuţit. 

— E-n regulă, Adora. Poţi să mă lași singură cu el. 
Cred că acum am nevoie de-o cafea, mai degrabă, 
decât de protecţia ta. 

Adora făcu un pas spre casă, dar continua să ezite, 
încă sceptică. 

— Du-te, o îndemnă cu blândeţe Martinique. Dacă 
încearcă ceva, am să... 

Se opri, încercând să găsească o ameninţare destul 
de convingătoare pentru a-l descuraja pe Cade Jackson. 

— ...am să văd eu ce fac! încheie ea, plouată. 

— Pare interesant, replică Jackson, imediat ce Adora 
dispăru în casă. Puteam să jur că ești genul care se lasă greu. 

Martinique îl privi încruntată. Dacă meseria de 
vânător de recompense cerea tupeu, putea pune pariu 
că Jackson era un adevărat expert. 

— Şi eu, care credeam că un om pe care tocmai l-am 
salvat de la o moarte sigură ar avea măcar bunul simţ 
de a se arăta recunoscător... 

Zâmbetul lui Cade se lăţi, iar ochii albaștri i se 
încălziră destul cât să topească piatra. 

— Faţă-de-înger, toată dimineața am visat numai căi 
de a-ţi mulțumi, dar nici una nu e prea decentă. 

— Încearcă să pleci, îi propuse ea politicos, arătând 
spre poartă. 

Dar, în loc de a se conforma, Cade trase de sub 
mangolie un scaun de grădină greu, îl puse în fața ei 
și se așeză, ca la el acasă. Dezinvolt, își frecă o pată de 
lângă rădăcina braţului, neagră ca de cerneală, pe care 
umezeala dimineţii nu i-o ştersese. În sfârșit, renunță 
și se rezemă de spătar, privind-o în ochi pe 
Martinique, deconcertant de direct. 

— Dai pe ușă afară un om care tocmai a scăpat de 
la o moarte sigură, fără a-i oferi o cafea măcar? Riști 
să se-aleagă praful de tot efortul tău nobil. Dacă leşin 
a doua oară şi va trebui să mă salvezi din nou? 

Martinique îl privi cu îndoială. Acum, treaz de-a 
binelea și din nou stăpân pe sine însuși, Cade Jackson 
nu mai părea deloc să aibă nevoie de a fi salvat. 

Îi zâmbi dulce. 

— Leşină din nou, domnule Jackson, și poţi sta o 
veșnicie să porți urme de cauciucuri pe trup. Și-acum, 
mai bine spune-mi ce cauţi aici. Nu ţin ascuns în beci nici 
un hoț pe care să-l duci în fața justiţiei. Altceva nu-mi 
imaginez ce ai putea dori de la mine. 

Cade se rezemă de spătar, țanțoş şi nepăsător, 
privind-o cu interes. 

— Nu-ţi imaginezi? întrebă el încet. Ei, cred că ăsta-i 
semn bun. Nu-mi place să primesc palme în obraz. Așa 
că ar fi mai bine să-mi văd de treabă. 

— Ar fi mai bine, fu Martinique de acord. 

— Jegul care ţi-a prădat magazinul e cel pe care-l 
urmăresc. 

Martinique clipi din ochi, surprinsă. 

— Ştii cine mi-a furat tablourile? 

Cade dădu din cap. 

— Îi cunosc cazierul. Are antecedente penale. Un laş 
de carieră, pe care legea n-a reușit să-l prindă. Un laş 
cu un preţ gras pe capul lui, dacă-l aduc în fața 
autorităţilor. 

Îşi agăţă degetele mari în mânecile suflecate ale tri- 
coului, zâmbindu-i încet, satisfăcut. 

— Iar tu, Faţă-de-înger, mă vei ajuta să-mi încasez 
recompensa. 

Martinique râse scurt, neîncrezător. 

— Sigur. Așteaptă-mă doar un minut, să-mi iau pis- 
tolul și vesta anti-glonț. 

— Drăguţ că te oferi, replică el tărăgănat, dar nu e 
necesar. Am propria mea armă. 

Pe un ton mai coborât, ruginit și ucigător, continuă: 

— Nici o grijă, nu trag decât în caz de nevoie. Din 
păcate, infractorii morţi nu fac nici două parale. De 
obicei, îmi primesc banii numai dacă-i prind vii. 

Martinique se înfioră, surprinsă de cuvintele lui 
neînduplecate. Ştia prea bine că avea puterea necesară 
pentru a şi le pune în aplicare. 

— Cum m-ai găsit? îl întrebă, încercând să 
cârmească discuţia spre o zonă mai sigură. 

— Din raportul poliţiei.  Semnalmentele 
răufăcătorului date de tine corespund perfect cu ale 
celui pe care-l caut eu. Constituţie peste medie, păr 
brunet sârmos, lins pe spate, şi un tatuaj obrăznicuţ 
pe braţul stâng. Mai ţii minte ce scria acolo, iubito? 
„Dă-mi la buci.“ Asta zic și eu invitaţie cordială. Și am 
de gând să-i primesc oferta. 

— Și cum prevezi să reușești ceea ce n-a putut face 
toată poliţia din New Orleans? 

Dar, încă înainte de a-i fi pus întrebarea, 
Martinique intui răspunsul. Cade Jackson era un om 
care nu știa decât de propria lui lege. După toate prin 
câte trecuse, încă mai arăta imposibil de oprit. 

— Prin perseverenţă, Faţă-de-inger. Rentează. 

— Iar eu ce voi avea de făcut? 

— Îmi poți completa cunoștințele. Eşti singura mar- 
toră oculară care l-a văzut la faţă. 

Scoase din buzunarul blugilor un mic desen și i-l 
arătă. 

Era o copie după portretul-robot reconstituit la 
poliţie, conform descrierii făcute de ea. 

— Eşti singura care l-a văzut pe Picasso fără mască, 
adăugă el. 
— Picasso? 


Cade ridică din umeri. 

— Aşa i se spune. Are slăbiciune pentru operele de 
artă scumpe. Nu ia decât picturi costisitoare. Şi-i place 
și să-și terorizeze victimele. Preferă să folosească un 
cuțit. 

Martinique nu-l putea contrazice. Banditul intrase 
pur și simplu în magazinul ei, în timpul programului, 
ameninţând-o cu cea mai ascuțită și urâtă armă pe care 
o văzuse ea vreodată, și-i ceruse tablourile de pe 
perete. Martinique își păstrase calmul, iar după aceea 
o cuprinsese groaza, apoi furia. 

Mimi, asistenta ei, tremurase de frică, dar 
Martinique reușise să-i predea hoţului tablourile fără 
să clipească. După care îl privise neputincioasă cum 
desprindea pânzele din rame și le făcea sul. 

Mimi plânsese. Martinique clocotise de furie. Iar 
hoțul plecase cu prada. 

— Tipul ăsta i-a costat bani serioşi pe mai mulți 
comercianţi de antichităţi, îi spuse Cade. Asociaţia 
Anticarilor vrea să fie prins. Și oferă o sumă foarte ten- 
tantă pentru cine pune mâna pe el. În cazul de faţă, 
acel cineva sunt eu. Cu ajutorul tău, adică, dulceaţă. Îţi 
mai amintești cum a avut loc jaful, nu-i aşa? 

Își amintea, ba bine că nu. Încă i se mai făcea rău 
doar gândindu-se. Nu o durea numai valoarea celor 
două tablouri pierdute, ci şi ceea ce reprezentaseră. 
Furându-i pânzele, hoţul îi răpise și visurile. 

Își făcuse planuri cu banii aceia, planuri de care 
depindea toată viaţa ei. Din vânzarea lor ar fi trebuit să 
plătească avansul pentru o casă mică în cartierul rezi- 
dential. Nu o casă ca oricare alta, ci un cămin adevărat, 
în zona unde locuia vechea gardă din New Orleans, 
societatea din care Angelé nu făcuse parte niciodată. 

Poliţia nu reușea să dea de urma făptașului, iar 
polita ei ieftină de asigurare nu însemna nimic. Ideea 
că Jackson l-ar fi putut face pe Picasso să-și plătească 
fapta, poate chiar să-i recupereze tablourile, era 
extrem de atrăgătoare. 

Și exista o anumită posibilitate de a reuși să-l iden- 
tifice. Desigur, nu fusese neglijent decât o clipă, când 
elasticul care-i ţinea masca violetă alunecase, 
dezvăluindu-i chipul. Dar clipa aceea fusese de ajuns 
pentru ca Martinique să ţină minte ceea ce văzuse. 

Cruzime. Aroganţă. Urâţenie. 

Arăta ca un om căruia-i plăcea felul cum își câștiga 
existența. Avea un zâmbet în care se citea că savura 
durerea provocată altora. 

Își alungă imaginea din minte, aproape dorindu-și 
să n-o fi putut rememora. 

— Crede-mă, domnule Jackson, te-aș ajuta cu 
plăcere. Dar va trebui să revii după orele de program. 
În momentul de fată, trebuie să deschid magazinul. 

Iată, aceasta era o soluţie rațională a problemei. În 
sfârşit, Martinique redevenea stăpână pe situatie. Îi 
adresă lui Cade un zâmbet calm, diplomatic. 

— Şi sunt sigură că ai dori să-ți tratezi rana. Să te 
speli, să faci un duș eventual... 

Se ridică, dând de înţeles că discuţia luase sfârșit. Cade 
Jackson, însă, nu părea să-i fi înțeles politicoasa aluzie — 
sau, poate, o ignora intenţionat. Își înlătură din ochi părul 
negru ca noaptea, privind-o cu un aer de stăpân. 

— Am un miros cam tare pentru o fată cuminte ca tine, 
nu-i așa? Cam crud, nu tocmai suav și curat ca lacrima? 

Înainte ca Martinique să fi putut rosti o vorbă, Cade 
se ridică de pe scaun, porni spre fântâna arteziană și-și 
cufundă capul și umerii în bazinul mare de beton 
unde clipocea apa. Apoi se ridică din nou, cât era de 
lung, și-și dădu energic capul pe spate, împroșcând cu 
apă în jur. 

Bătăile inimii lui Martinique se accelerară conside- 
rabil la vederea schimbării produse de scurta baie. 
Sângele și murdăria i se șterseseră de pe chip, dar nu 
acest lucru îi reținuse atenţia. 

O atrăgea felul cum i se întindea părul la tâmple, 
ud leoarcă, senzual, ca o cascadă neagră și lucitoare, 

pe dinapoia urechilor. Și felul cum arăta faţa lui umedă, 
piatră acoperită cu o peliculă de lichid. Și cămașa lipită 
de piept, scoțând în relief fiecare mușchi și tendon. 

— E mai bine așa, Faţă-de-inger? Acum arăt mai 
prezentabil? 

Prezentabil? Nu era sigură cum să-l descrie. Și la fel 
de greu îi era să se comporte ca și cum n-ar fi observat 
nimic. Dar purtarea lui imprevizibilă era și mai tul- 
burătoare. Cu toată experienţa ei în afaceri, 
Martinique nu învățase niciodată cum să trateze cu un 
asemenea om. 

Era mult prea real pentru gusturile ei. Prea mas- 
culin. Prea... mult. 

— E mai bine... murmură ea, cu gura uscată. Arăți... 
destul de bine. 

Cade își stoarse apa din păr. 

— Bun. Dar, înainte de a pleca, am mai avea de dis- 
cutat un amănunt. Un detaliu despre Picasso, pe care 
am uitat să-l mentionez. 

— Așa? Ce anume? Nu, lasă-mă să ghicesc. E şi 
ucigaș în serie cu securea, asta e? Sau poate violator? 

Categoric, decise Cade, cucoana avea obraz. Era ener- 
gică, picantă și dulce-sarcastică. Nu-i displăcea deloc. 

— Stai liniștită, iubito. Dacă te atinge doar c-un 
deget, e ca și mort. Nimeni nu va pune mâna pe tine 
cât timp sunt eu pe-aproape. 

„Nimeni, numai eu“, jură Cade în sinea sa. Pe 
moment, Martinique Duval era responsabilitatea lui. 
Și avea mai multă nevoie de protecţie decât își dădea 


ea seama. 

— Fii atent la mine, domnule Jackson... 

O măsură încet cu privirea. 

— Sigur, Faţă-de-înger. Nu mă deranjează să fiu cât 
se poate de atent. 

— Nu asta am vrut să spun! Și nu mă mai numi așa. 
Dacă nu ești în stare să foloseşti apelativul complet, 
încearcă „Martinique“. 

Lui Cade îi plăcea felul cum se înroșise și se înfier- 
bântase faţa ei. Ca frișca fierbinte, în amestec cu focul 
romului din Caraibe. Ca o cafea cu coniac și puţin 
amaretto auriu. Cum se numea acea băutură? Velvet 
Sin Stinger, sec? Sau Sweet Maria Soother, poate? 

— Mar-ti-nique, silabisi ea. Vrei să-ţi spun pe litere? 

— Martinique, mm? Mar-ti-nique, repetă Cade, cu 
glas scăzut, intim, lăsând cuvântul să-i alunece lin pe 
limbă. Regret, e prea formal pentru gusturile mele. 
Mai degrabă aş prefera să te numesc Nick, în schimb. 
Nick Duval. Mda, cred că-mi place. E drăguţ și sună 
comod. Firesc. 

— Nick? 

Cade nu-și putu stăpâni un zâmbet. Îi plăcea s-o 
întărâte. Era focoasă, temperamentală, gata de luptă. 

În pofida aparenţelor cuviincioase, profesionale, pe 
dinăuntru era numai îndârjire pură. Ca o tartă de oţel 
masiv cu glazură de vanilie. 

Nick. Numele i se potrivea. Era dură și nu știa 
multe. 

Dar, oricât de mult îi plăcea s-o privească, necesi- 
tatea cea mai urgentă era protecţia. Recenta lovitură în 
cap era o indicație sigură a faptului că atrăsese după 
sine probleme mai mari decât intenţionase. Iniţial, 
dorise numai s-o chestioneze. Acum, însă, era nevoie 
de mai mult. 

— Tine-ţi caii. 

Îi ignoră expresia de indignare scandalizată care-i 
fulgeră din ochii verzi. 

— E timpul să-ţi dau vestea proastă. 

Cum să-i spună că putea fi în pericol? Asta era între- 
barea. Cum să-i spună că adusese necazul cu el? 

Urâţii de la cârciumă recunoscuseră că-l văzuseră 
pe Picasso prin preajmă, dar nici unul nu se îndurase 
să-i divulge adresa. Nu că ar fi folosit la ceva. Un hoţ 
deştept ca Picasso se muta mereu dintr-un loc în altul. 

Dar, judecând după rana de la cap și mica mânji- 
tură cu tuş de la baza brațului, Cade știa că era pe 
urmele vânatului, ba chiar prea aproape de acesta. 
Picasso îi făcuse acel semn, nu încăpea nici o îndoială. 
Îl văzuse şi în dosarele de la poliție și-și amintea că 

micul tâlhar cu veleităţi artistice obişnuia să-şi „sem- 
neze operele“. În cazul de fată, era un avertisment 
clar. Semnătura voia să spună: nu te băga. 

Careva dintre haimanalele de la crâșmă îl turnase. 
Picasso știuse că se îndrepta spre magazinul de anti- 
chităţi. Probabil că îl așteptase în apropiere. 

Făcuse o prostie, lăsându-se distras de o femeie — 
chair și de una ca Nick, lucru mai uşor de înţeles. 
Încălcase regula numărul cinci din Ghidul Personal de 
Supraviețuire pe Stradă al lui Cowboy Jackson: Nu-ţi 
pierde niciodată concentrarea. 

Picasso profitase de acel moment de slăbiciune și-l 
căptușise — da’ bine! Totuși, Cade nu regreta vizita la câr- 
ciumă. Uneori, era bine s-o ia pe drumul cel mai direct. 

Adesea, dacă știa că era urmărit, vinovatul devenea 
nervos și începea să facă greșeli. În același timp, însă, 
putea și să se strecoare pe la spate şi să-ţi dea în cap 
cu-o sticlă. Asta făcea ca vânătoarea de recompense să 
fie atât de interesantă. Niciodată nu știai ce se putea 
întâmpla în clipa următoare. 

Destul de curând, însă, Picasso avea să-şi dea seama 
că o lovitură în cap cu sticla de whisky nu era decât o 
obstrucţie minoră pentru un vânător de recompense 
îndărătnic. Urma să supravegheze magazinul lui 
Martinique, casa ei. Iar Cade trebuia să fie atent și să 
nu se îndepărteze prea mult. 

Pe calea cea mai directă, așa trebuia să i-o spună. 
Regula numărul opt din manual. Vorbeşte cât mai sim- 
plu, boule! 

— Picasso mi-a lăsat cartea lui de vizită, spuse el, 
arătându-i braţul. 

Martinique își îngustă ochii, inspectând semnul 
straniu de pe piele. 

— Ţi-a lăsat ce...? Ce-i aia? 

— Semnătura lui. Cam ilizibilă, dar nu încape nici o 
îndoială că băiatul era grăbit. 

Cade o așteptă cu răbdare să mai arunce o privire. 

— S-a semnat pe tine? Dar asta-i o nebunie! 

Satisfăcut, Cade dădu din cap. 

— Evident, dar e un indiciu clar. Înseamnă că are 
orgoliul mai mare decât creierul. 

Își frecă partea de dinapoi a capului. 

— Deşi trebuie să recunosc că are ţintă. Cel putin, 
însă, ştim cum stăm. Pun pariu c-o să ne mai onoreze 
cu o vizită. Ca să vadă ce-i mai face opera de artă. 

— O să ne onoreze...? 

— O să ne, Nick. Ştie că-l poţi identifica. Iar acum, 
când a aflat că-s pe urmele lui, va veni să afle ce s-a 
întâmplat. Și am de gând să-l aştept, când o să apară. 

— Să-l aștepți... 

Ochii lui Martinique se dilatară, strălucitori, 
începând să înţeleagă. 

— A, n-aş crede, Jackson. Numai dacă ai chef să-ţi iei 
pătura asta pe trotuar și să te instalezi acolo. 

— De fapt, aveam în minte un loc mai comod. 
Canapeaua ta, de pildă. 

— Nici o șansă, amice. Nici una. 

Cade îi studie expresia încăpățânată şi conchise 
că-i plăcea provocarea. Întotdeauna se delectase cu 
tensiunea vânătorii, iar Nick era genul care să-i ofere 
prilejuri extrem de plăcute. 

Nu încetini niciodată, spunea regula numărul doi. 

— Cum vrei, Nick. Când apare Picasso, spune-i că mă 
poate găsi la sala de sport a lui Killer, pe chei. M-am dus. 

Şi-i întoarse spatele, pornind spre poartă. 

— Te-ai dus?! strigă Martinique după el, nevenindu-i 
să creadă. Adică vrei să-i fac faţă singură banditului 
ăstuia? De ce nu te duci să-l prinzi? Ce fel de vânător 
de recompense ești, la urma urmei? 

Cade îi aruncă o privire peste umăr. 

—Intransigent. Sau stabilesc eu regulile, sau refuz misiunea. 

Martinique nu-l credea în stare s-o părăsească așa, 
pe nepusă masă. Sau, cine putea ști...? La așa ceva o 
învățase copilăria ei să se aștepte, din partea unor 
oameni ca el. Oameni dezrădăcinaţi. Oameni pe care 
nu te puteai baza. Cu o excepție. Puteai fi întotdeauna 
sigur că te lăsau de izbeliște în cele mai grele 
momente. 

— Ascultă, Jackson, fii rezonabil. Nu poţi să stai aici. 
Nici măcar nu ne cunoaştem. 

— Mda, murmură el, relaxându-se încet, cu un zâm- 
bet speculativ. Mare păcat. Ar fi putut să fie interesant. 

Interesant? se întrebă Martinique. Mai degrabă riscant... 

— Imediat după colț e un hotel mic și dichisit, îi 
sugeră ea cu speranţă. Aș putea să-ţi rezerv o cameră și... 

— Nici nu mă gândesc, o întrerupse Cade. Sau aici, 
sau adio! 

— Halal alegere, murmură Martinique, frustrată. 

Era o situaţie simplă, fără ieşire. Sau Jackson, sau 
Picasso. Conan sau barbarul. 

Amândoi erau periculoși, dar în feluri diametral opuse. 
Picasso îi ameninţa viața, siguranţa. Jackson o amenința... 
pe ea. Doamne, nici măcar nu voia să se gândească. 

— Poţi sta în curte, îi spuse ea cu fermitate. Dar va tre- 
bui să te speli în altă parte. La sala lui Killer, de exemplu. 

Așa. Suna practic, hotărât. Un aranjament imper- 
sonal. Ca să ştie clar cum stăteau lucrurile. 

Cade își înălță sprâncenele negre, întrebător, dar 
Martinique nu cedă. Își încrucișă braţele pe piept, 
înfruntându-i privirea. 

— E ultima mea ofertă, spuse ea netulburată. O 
primeşti sau pleci. 

— O primesc, răspunse Cade, cu o undă de zâmbet 
în colţurile gurii. Deocamdată. 

Cade își ambală la maximum motocicleta, forțând 
motorul până când acesta începu să se zguduie sub el. 
Se aplecă înainte în șa, în timp ce străbătea cu toată 
viteza tronsonul lung și drept de stradă. După doi- 
sprezece ani pe drum, doisprezece ani la periferiile 
cele mai aspre ale vieţii, nu mai era un puștan naiv 
care credea că ţinea lumea de coadă. Era călit, con- 
sumat, și reușea mult mai greu să-și găsească satis- 
facţiile. Dar încă nu amorțise. Acceleraţia și caii-putere 
încă mai aveau capacitatea de a-i dărui plăceri pe care 
în puţine alte locuri le mai găsea. 

Luă ultima curbă spre partea din spate a sălii lui 
Killer, opri pe pietriș și-și parcă motocicleta, proptind-o 
pe cric. După ce intră, se îndreptă spre vestiar, își 
aruncă sacul pe cea mai apropiată bancă de lemn și 
începu să se dezbrace. 

Sala de gimnastică nu era prea grozavă. Nu avea 
echipamente moderne, nici legitimaţii laminate, 
oglinzi cât peretele sau cuconiţe în dresuri cu paiete. 
Doar un vestiar cu dușuri şi o magazie veche, plină cu 
greutăţi. Un loc simplu, unde omul își putea limpezi 
minţile și căli trupul pentru a înfrunta durerea. 

În şort și cu mănușile de piele care-i acopereau 
jumătate din mâini, se apropie de bancheta tapiţată cu 
vinilin, se întinse pe spate și apucă bara de deasupra 
pieptului cu ambele mâini. Dintr-o singură flexare a 
bicepșilor încordaţi, ridică greutatea până la capăt. 
„Puterea minţii asupra materiei“, își spuse el, expirând 
zgomotos. „Limpezeşte creierul și primeşte cu bucurie 
durerea.“ 

După alte câteva extensii cu bara, durerea începu 
să se facă simțită. Sudoarea îi lucea pe trupul gol, iar 
tortura mușchilor devenea din ce în ce mai intensă, 
dar Cade zâmbi scurt, amintindu-și cât de slab era la 
luat notițe Rand, prietenul lui de-o viaţă. Dar, în fond, 
nici unul dintre ei nu fusese un elev genial. Erau prea 
ocupați cu activităţile mai importante ale copilăriei lor 
de băieţi. Nu, Rand nu fusese cine știe ce şcolar stu- 
dios, dar un prieten mai bun ca el n-ar fi găsit niciunde 
și nicicând. 

Își amintea cum fusese cavaler de onoare la nunta 
lui Rand, uimit că Lori îl îmblânzise în cele din urmă, 

și putin cam gelos. Acum Rand avea o sotie, o casă, pe 
cineva la care să se întoarcă din drumurile lui. Cade 
nu avea pe nimeni. Părinții lui divorțaseră și îl 
declaraseră de mult un ratat. 

Dar căsnicia prietenului său ieșise mult mai bine 
decât se așteptase el. Tinerii căsătoriți îl tratau ca pe o 
rudă, iar Lori îi devenise sora mai mică pe care n-o 
avusese niciodată. Cade şi Rand rămăseseră cei mai 
tari şi mai duri polițiști din Acadiana. Invincibili. De 
neoprit. 

Până în noaptea când pe Rand îl ucisese un glont, 
unul singur, tras din pistolul unui vierme pe care-l 
umflaseră doar cu o săptămână în urmă. Un putregai 
eliberat pe cauţiune, drogat și cu chef de răzbunare. 

Cade simţea sângele vâjâindu-i în urechi, pompând 
prin tot trupul, fierbinte și cu furie. Se lăsa în voia 
durerii. Se lăsa purtat de durere. El era durerea. 

La o săptămână după moartea lui Rand, pornise la 
drum fără o singură privire în urmă. Mai întâi avusese 
grijă de ucigașul lui Rand, îl găsise și-l băgase la 
închisoare pe viaţă. Dar satisfacția fusese măruntă, 
trecătoare și dulce-amăruie. Și îl lăsase cu un gust de 
răzbunare și mai nesăţios. 

Începuse să lucreze permanent ca vânător de 
recompense. Pierderea îl anesteziase, îi adormise 
teama de riscuri. Iar reputaţia de vânător fără scrupule 

i se răspândise. Cowboy Jackson, se spunea, avea o 
doagă lipsă. Era o chintă spartă. Un tip care-și dorea 
moartea. 

Nu-i vâna pentru bani, deși în atâţia ani își adunase 
niște economii grăsuțe, puse bine la păstrare. Nu, o 
făcea fiindcă simţea nevoia. Era o meserie plină de 
satisfacţii profesionale. 

O meserie în care cea mai mică diversiune putea fi 
fatală. 

Și se speria îngrozitor, el, care rareori cunoștea 
teama, gândindu-se că o diversiune ca Martinique 
Duval putea să merite riscul. 

— Sfinte praline cu cartoafe dulci, ăsta mai zic și eu 
client! 

Martinique ridică privirea din registrul de contabi- 
litate, pentru a vedea cine sau ce anume o fascina atât 
de tare pe asistenta ei cu gură bogată și imaginaţie şi 
mai bogată. O singură privire afară o convinse că era 
vorba de un „cine“. Un „cine“ pe o Harley Davidson. 

Făcu un efort să revină la registru, răspunzând cu o 
nonşalanţă profesională îndelung exersată. 

— Nu e client, Mimi. A venit ca să... a venit cu 
treburi. 

Parcă pentru a-i contrazice cuvintele atât de atent 
alese, motocicleta scoase un ultim muget, cam cu doi 
decibeli mai jos decât sirena unui vapor. Doamne, ar 
fi putut să se-aștepte că Jackson avea motocicletă. Cel 
mai urât și mai infestat cu cromuri monstru de oţel pe 
care-l văzuse în viaţa ei. I se potrivea de minune. Arăta 
ca un cavaler negru în cârca unui dragon metalic 
scuipând foc și fum prin vârful cozii. 

Mimi fluieră prelung, cochet. 

— Nu mi-ar displăcea deloc să am și eu nițică treabă 
cu ăsta. Numai că nu i-aș cere nici zece cenți. 

Martinique încercă să se arate şocată, dar o 
cunoștea pe Mimi prea bine pentru așa ceva. Cu doar 
șase luni în urmă, asistenta ei în vârstă de numai 
douăzeci de ani fusese o damă de trotuar incredibil de 
naivă şi lipsită de experiență, poreclită Mimosa. 
Proaspătă absolventă a școlii, fără nici un loc de 
muncă, dulce, gureșă şi speriată. 

Oricând înduioșată de ghinioanele altora, 
Martinique o angajase la magazin, dându-i o șansă de 
a-şi reface viața. După un scurt instructaj, Mimi se aco- 
modase perfect. Până acum. O singură privire îi arun- 
case lui Cade Jackson şi intrase într-o recădere verti- 
ginoasă. 

— Nu mai căsca gura, Mimi. Un bărbat ca oricare 
altul... 

— Bărbat şi gata... oftă Mimi. 

Martinique nu-și prea putea explica iritarea pe care 
o simţea. Voise ca Mimi să-și păstreze cât de cât dem- 
nitatea, dar fata avea o undă rebelă de care nu reușea 
s-o dezbare. 

Ridică din nou privirea când clopoțelul de deasupra 
ușii răsună ușor, iar cizmele grele de piele ale lui Cade 
bocăniră peste pragul de marmură al magazinului. 

— ‘Seara, Nick. 

Martinique încercă să nu se holbeze, deși nu putea 
să nu observe ce efect aveau apa și săpunul. Bărbatul 
din faţa ei era la fel de ţanţoş și viril, dar în esenţă 
putea fi declarat coșmarul frumos al oricărei fete: 
nepăsător, fudul și sexy ca păcatul. 

Categoric, numai genul ei nu. 

Închizând registrul contabil, Martinique se ridică în 
picioare. 

— Domnule Jackson, aș dori să te prezint lui Mimi, 
asistenta mea. 

— O plăcere, replică el, gratificând-o pe fată cu unul 
dintre zâmbetele lui tipice. 

Mimi părea cât pe ce să izbucnească într-un acces 
de chicoteli. Cam iritată, Martinique se uită la ceasul 
aurit de pe consola şemineului. 

— E aproape ora închiderii, Mimi. Poţi să pleci. 
De-acum, mă descurc și singură. 


47 


PAZ” ei ia 


F Sage E: : 

Seci EREE Ce Deta vocatie 
-5e ie" E; v rd ia Ba 

Pans perma = ie ae A pei Ei aia i 


Dar, după ce fascinata ei asistentă închise fără 
tragere de inimă ușa în urma sa, Martinique se întrebă 
dacă-i putea într-adevăr face faţă lui Cade Jackson de 
una singură. 

În curte nu păruse atât de mare. Atât de mas- 
culin. Acum, în spaţiul restrâns al magazinului, îi 
domina mobila franţuzească delicată și accesoriile 
antice, creând cel mai desăvârșit haos vizual în 
ambianța aranjată cu atâta grijă. Cu un asemenea 
specimen în încăpere, îi era imposibil să mai fie 
atentă la altceva. 

Cade se așeză pe canapeaua Aubusson de mătase și-și 
întinse picioarele peste covorul persan, făcându-se 
comod ca la el acasă. 

— Relaxează-te, Nick. Urmează-mi exemplul. 

Martinique își încrucișă braţele pe piept, privindu-l 
încruntată, în defensivă. 

— Sunt absolut relaxată. 

— M-hmm... 

Cade scoase din casca de motociclist o pungă de 
hârtie maro şi o puse pe măsuţa de cafea. 

— Asta ar trebui să te mai destindă. 

— Ce-i acolo? întrebă Martinique, privind 
bănuitoare punga. Lichior de malt Mad Dawg? Un Big 
Swing într-o pungă? 

Cu un râs aspru, răgușit, Cade răspunse: 

— N-ai nimerit-o. E cina. Nu-i tocmai modul în care 
voiam să-mi exprim recunoştinţa, dar nu pot lăsa o 
domnişoară să-mi salveze viaţa fără să-i aduc măcar o 
masă la pachet, nu-i așa? 

Deşertă pe masă conţinutul: două casolete de poli- 
stiren în ţiplă, câteva șerveţele și o pereche de fur- 
culițe din plastic. O aromă iute pluti până la nările lui 
Martinique, trăsnind a mirodenii și condimente 
tropicale. 

— Mulţumesc, murmură ea fără convingere. Cred... 

Cade o apucă de încheietura mâinii. 

— Nu-i friptură de aligator, dulceaţă. N-o să te 
muște. Și nici eu. 

Martinique nu se osteni să reziste, când Cade o 
trase scurt de braţ, așezând-o lângă el pe canapea. 

— Si-acum, mănâncă, Nick. O să-ţi placă. 

Luă o furculiță de mâncare aburindă, cu aspect ciu- 
dat, iar când Martinique dădu să protesteze, i-o vâri 
prompt în gură. 

Ochii lui Martinique se dilatară de surprindere, dar 
de cum începu să mestece știu că-i plăcea. Aroma era 
neobişnuită dar delicioasă, plină de condimente. 
Condimente iuți. Când înghiți, parcă-i luase gura foc. 

— Apă... horcăi ea. 

Cade îi dădu o pungă de piele pe care o scosese din 
buzunar, de genul celor folosite de beduini în deșert. 

Martinique nu pierdu vremea întrebând ce conţinea. 
În acel moment, orice lichid i-ar fi fost de mare 
folos. Îşi lăsă capul pe spate și bău jumătate din 
conţinut. 

Îşi dădu seama imediat că nu era apă. Gura nu-i 
mai ardea, dar băutura primită de la Cade îi pârjolise 
tot tubul digestiv până în stomac. 

Îi înapoie punga și, după ce respiră adânc de câte- 
va ori, îi aruncă o privire ostilă. 

— Ţi-ai pus în gând să mă omori? 

Cade clătină din cap. 

— Nnt, am nevoie de tine vie. Şi dacă te temi că 
încerc să te îmbăt ca să profit, află că și aici te înșeli. 
De-ar fi să te seduc vreodată, dulceaţă, te prefer trează, 
ca să-mi poţi spune ce vrei și să văd plăcerea pe faţa ta 
când îţi satisfac dorinţele. 

Era semnalul ca Martinique să se ridice, să-i ardă o 
palmă și să-l expedieze. Era momentul să-i dea 
pașaportul. În schimb, Martinique îi înhăță punga din 
mână, mai luă o înghițitură și îl privi sfidătoare. 

— Avem o relaţie profesională, domnule Jackson. 
Mi-ar face plăcere să ţii minte asta. 

Cade ridică din umeri, luă o îmbucătură din infer- 
nala delicatesă şi continuă s-o privească. 

— Cum preferi. Dar s-ar putea să-ţi facă şi mai mare 
plăcere dacă nu ţin minte. 

În culmea enervării, Martinique luă furculita și-și 
vâri din nou mâncare în gură. Spre surprinderea ei, de 
astă dată merse mult mai uşor. Efectul alcoolului, 
probabil. Îi amorţise prea tare gura ca să mai simtă 
ceva. 

Îşi terminară cina în tăcere, pe când afară cerul se 
întuneca, tot mai cețos. Martinique încuie ușa din față 
și aprinse lumânările din sfeșnice. Văzu carafa cu vin 
rezervat pentru clienţi, pe jumătate plină, și-și dădu 
seama că exact de așa ceva avea nevoie pentru a-și clăti 
gura de toate acele gusturi nefamiliare. Încă o dușcă 
din punga aia, și ea avea să doarmă în stradă, nu Cade. 
Umplu două cupe de cristal și-i întinse una lui Cade. 

— Şi de fapt, cum se cheamă mâncarea asta? îl 
întrebă ea. Ca să ţin minte ce să nu comand, data 
viitoare. 

Cade se rezemă de spătarul canapelei, proptindu-și 
cizmele pe măsuţă. Fără să-i ia în seamă poziţia, 
Martinique se așeză în faţa lui, pe un scaun cu picioare 
arcuite delicat, privindu-l lung. 

— E o reţetă cajună, îi explică el, Specialitatea Foc 
Scăzut, de la o mică bodegă unde mă duc adesea. Cred 
că e un gust care se dobândește. Am crescut într-un 
orășel, pe lângă Acadiana. 

Un copil cajun, își spuse Martinique. Ar fi trebuit să 
se aștepte. Erau un neam aspru și independent, care 

colonizase mlaștinile de pe Teche cu mult înainte de 
formarea guvernului american. Pe acele meleaguri, 
viața era aspră și trepidantă, astfel încât nu 
supraviețuiau decât cei mai puternici. Iar Cade era în 
mod clar un urmaş de-al acestora. 

— Iar tu de unde eşti, Nick? Dintr-un conac de-ăla 
muc-și-sfârc din cartierul rezidenţial, este? 

Cu un surâs vag, Martinique clătină din cap. 

— Nu tocmai. Dar, când eram mică, întotdeauna 
mi-am dorit să locuiesc acolo. Părea o viaţă atât de... 
fericită. Fetitele din casele alea dormeau în paturi cu 
baldachin, iar mamele lor le citeau povești la culcare și 
le sărutau pe frunte... 

Simti că i se punea un nod în gât dar și-l înghiţi, 
zâmbind în continuare. 

— Cel puţin, așa îmi imaginam eu. 

Cade mai luă o înghiţitură de vin, studiind-o îngân- 
durat. 

— E bine să ai vise, atâta vreme cât nu renunti la ele. 
Nu doare decât când încetezi să mai lupti pentru ceea 
ce vrei. 

Dintr-o dată, Martinique se pomeni întrebându-se 
dacă îi vorbea în teorie, sau din experienţă. Oare ce-și 
visase vreodată Cowboy Cade? O placă gravată în pan- 
teonul Îngerilor Iadului? Un abonament pe viaţă la 
Mercenary Magazine? 

— Mi-au mai rămas vreo două vise, spuse ea. Numai 
că cel mai mare îi aparţine acum lui Picasso. Tablourile 
alea două pe care le-a luat erau cele mai valoroase 
piese din magazinul meu. Banii pe care urma să-i 
câștig din vânzarea lor ar fi fost plătiţi pentru o casă 
mică în cartierul rezidenţial. Nu unul dintre conacele 
alea. Ceva de mărime medie, pe care s-o pot numi casa 
mea. 

Cade aruncă o privire speculativă prin magazin. 

— Am impresia că stai destul de bine aici. Foarte 
mulţi oameni vor să locuiască în Cartierul Francez. 

Martinique dădu din cap. 

— Așa se pare. Dar aici stau cu chirie. Și îmi doresc 
altceva. Un loc unde să-mi pot înfige rădăcinile. Un 
cămin adevărat. 

— Genul cu gard de șipci, completă el, dând din 
cap. Mă cam surprinzi, Nick. Pari atât de bine integrată 
aici. Numai rafinament și eleganţă. Nu m-aș fi așteptat 
niciodată să tânjești după suburbii. 

Martinique era gata să parieze că-i rezerva și alte 
surprize. 

— Poate te vei mira din nou, sugeră ea, pe un ton 
defensiv. Poate că și acolo am să mă integrez la fel de 
bine. 

— O spusesem ca pe un compliment. Sunt sigur că 
te poti integra de minune oriunde-ai vrea să locuiești. 

Dar dă-mi voie să ghicesc. Există pe undeva prin sce- 
nariul ăsta și un soț? Eventual un tip docil, genul de 
câine blând, cu care să împarti spaţiul? 

ÎL privi cu răceală, iritată în sinea ei că-i citise atât 
de bine gândurile. 

— Încă nu. Dar într-o zi, da, probabil că am să mă 
mărit cu un om cumsecade. Ai vreo obiecţie? 

— Nici una. Dacă eşti sigură că asta vrei. 

Martinique nu-i răspunse. Nu ştia ce să spună. 

Cade întinse mâna peste masa îngustă, trăgând-o 
ușurel de păr. 

— Recunoaşte, Nick. Va fi nevoie de mult mai mult 
decât atât ca să menţină treaz interesul unei femei ca tine. 

Ea îi simţi degetele bătătorite atingându-i gâtul și se 
retrase, cu inima bătându-i nebunește. 

— Nu înţeleg ce vrei să spui. 

Cade se aplecă înainte, ajungând destul de aproape 
ca s-o poată săruta. 

— Vrei să-ţi demonstrez? 

„Da“, şopti ea mutește. Dar de când își doreau 
femeile din neamul Duval ceea ce era spre binele lor? 
Se ridică dintr-o dată, retrăgându-se. 

— Vreau doar să te ajut să-l găsești pe Picasso. 

Rezemându-se la loc, Cade își termină vinul. 

— Cum preferi. Și-ţi promit că-l vom găsi. Iar atunci 
o să poţi avea căsuţa aia pe care ţi-o dorești, iar eu voi 

putea să-mi văd de drum. Între timp, trebuie să găsim un 
tăinuitor de opere de artă. Cunoşti vreunul, întâmplător? 

— Zeci și zeci, răspunse ea sarcastic. Mulţi dintre 
clienţii mei preferă mărfuri furate. Asemenea piese au 
mai mult prestigiu, nu? 

— Gândește-te bine, Nick. Trebuie să ai relaţii 
strânse în domeniu. Unde am putea întreba? 

Martinique încercă să se gândească. Ocazia ideală 
care îi veni în minte fu apropiata petrecere de la 
muzeul de artă. Dar se îndoia amarnic că Jackson pur- 
tase vreodată în viaţa lui smoching. Oare erau croite şi 
pentru bărbaţi cu umerii cât ai lui? 

— Houston cheamă Nick, recepție. 

— Păi, în weekend va avea loc o acţiune pentru 
colectare de fonduri, la muzeul de artă. Toată lumea 
bună din domeniu va fi de faţă. Și cumpărători, și 
vânzători. 

— Bingo. Fă rost de invitaţii. 

Martinique ezită, mușcându-și uşor buza. 

— Dar e o ocazie formală... 

— Cum, fără trânte topless în noroi? întrebă el, cu o 
mutră dezamăgită. 

După ce-și dădu ochii peste cap cum se cuvine, 
Martinique îl privi cu scepticism. 

— Ştii măcar să dansezi? 

Cade își înclină capul într-o parte. 

— Domnișoară, pe lângă vânătoarea de recom- 
pense, mai e un singur lucru la care mă pricep cu 
adevărat. lar ăsta seamănă mult cu dansul. 


Martinique își simți degetele mari încârligându-se în 
pantofi. Încrucişându-și braţele pe piept, încercă să-și 
păstreze o voce cât mai sigură. 

— Perfect. Sunt sigură că femeile de lume șușotesc 
în fiecare seară rugăciuni de mulțumire. Atâta numai 
că ei vorbesc aici despre dans, puiule. Vals, fox-trot, 
chestii de-astea! 

Ridicându-se, Cade o cuprinse cu un braț pe după 
mijloc și o trase spre el. 

— Cred că va trebui să-mi arăţi. 

Martinique ar fi încercat să se desprindă, dacă n-ar 
fi luat-o așa prin surprindere. Cade, însă, părea con- 
vins că era un fleac să se legene bazin-pe-bazin cu o 
femeie pe care o cunoscuse abia în acea dimineaţă. 

— Înainte, Nick, îi şopti el la ureche. Ştiam eu că-l ai 
în tine. Un real talent. 

Cuvintele lui o făcură să îngheţe. Un real talent. 
Exact ceea ce avusese Angèle, conform unui numeros 
procentaj din populaţia de sex bărbătesc a orașului. 
Un adevărat fler de a sta în echilibru pe-o masă lată 
de-o jumătate de metru, scoţându-și hainele una câte 
una. 

Se smulse de lângă el, luând distanţă. 

— Regret, Jackson, dar nu ţi-ai găsit clienta. Nu-s 
doar o nouă crestătură pe răbojul tău, comprenez- 
vous? Lecţia s-a terminat. E timpul să te instalezi în 
curte, așa cum ne-am înţeles. 

Cade nu se clinti, agăţându-și doar degetele în 
buzunarele blugilor, cu o privire îngândurată. 

— Ţi-e frică, Faţă-de-înger? 

— Frică? Ha! Încearcă „inteligență“, Jackson. 
Încearcă „prudenţă“, „prevedere“ și „luciditate“. 

Cu un zâmbet smecher, Cade răsunse: 

— Le-am încercat pe toate. 


Pe la miezul nopții, Martinique încă nu adormise. 

La ora zece, o apucaseră grijile. În fond, Cade 
fusese rănit, nu? Umezeala de-afară îi putea agrava 
starea, şi-atunci cum avea să-și mai capete înapoi 
tablourile? La unsprezece, îi oferise camera de oaspeți. 
Măcar atâta lucru putea face pentru el. 

Dar de când auzise treptele de lemn scârţâind sub 
cizmele lui grele, nu se mai putuse relaxa. Zgomotele 
din stradă se stinseseră de mult. Ming și Ching 
dormeau pe fotoliu. Probabil că era singura ființă 
trează din tot cvartalul. Cel puţin, așa se simţea. 

Până când auzi zgomotul. 

Fusese o bufnitură slabă, poate o pisică sau o 
veveriță sărind pe balcon. Sau poate era Picasso, 

revenind să-i mai facă o vizită. Martinique se ridică 
în capul oaselor, cu inima bătându-i nebunește. 

Un al doilea zgomot o făcu s-o ia la fugă pe culoar, 
bâjbâind după mânerul de sticlă șlefuită al ușii lui 
Jackson. Intră în cameră fără să fi stat pe gânduri. Și-și 
regretă hotărârea în aceeași clipă. 

Slavă Domnului, Jackson dormea. Întins pe burtă, 
strângând o pernă sub braţ, cu așternutul adunat 
grămadă la picioare. 

Şi nicăieri nu se vedea nici urmă de alt material textil. 

Nimic. Zero. Omul era gol, pentru numele lui 
Dumnezeu! 

Martinique inspiră spasmodic, recunoscătoare că-l 
găsise culcat pe burtă, nu pe spate. O asemenea 
priveliște o putea scoate din minți până și pe cea mai 
bătrână fecioară în viaţă din lume. 

În timp ce stătea nehotărâtă dacă să rămână pe loc 
sau să fugă înapoi în dormitorul ei, auzi din nou același 
zgomot. Asta o convinse. Făcu câţiva pași, apucă mar- 
ginea cearșafului și începu să-l acopere pe Cade. 

Și suferi cel mai cumplit șoc din viaţa ei. 

Bratul care strânsese perna se ridică spre ea, 
apucând-o pe nepregătite, și o trase pe pat, lângă el. 

— Mmmm... mormăi Cade adormit, în timp ce o 
cuprindea cu celălalt brat de mijloc, imobilizând-o. 
Degetele lui începură să-i exploreze sânul. 

Martinique încremeni, cu inima bătându-i mai-mai 
să-i spargă pieptul. Când Cade dădu să-și aducă în joc 
și cealaltă mână, nu mai suportă și în sfârșit reuși să 
îngaime: 

— Ce faci...? 

Cade păru să se trezească într-o clipă. Peste două 
secunde, Martinique zăcea pe spate, cu braţele țintuite 
deasupra capului şi picioarele ținute strâns între ale 
lui. Iar pe beregată simţea ţeava rece a unui pistol, în 
timp ce se auzea țăcănitul cocoșului tras. 

Norocul ei că Jackson era gata să împuște orice 
intrus în câteva clipe. 

Ghinionul ei că o luase drept unul dintre aceştia. O 
privea dezorientat, dar gata de luptă. 

Apoi, în ochii lui albaștri, cu pleoapele îngreunate, 
se ivi înțelegerea. Dezarmă pistolul, îl puse pe nop- 
tieră și zâmbi satisfăcut. Când vorbi, glasul îi era 
răgușit, îngroșat de interes și mulţumire: 

— Te-ai răzgândit, va să zică, Nick? 

Înainte ca Martinique să poată răspunde, gura lui 
Cade cobori peste a ei, amuţind-o. Și deodată, din 
minte i se risipi orice intenţie de a vorbi, de a se 
opune, orice amintire a zgomotelor auzite înainte, în 
timp ce Cade o purta spre un loc unde niciodată nu 
mai fusese, luând-o în stăpânirea lui cu un sărut lent, 
torid, ameţitor. 

Capitolul 4 


Martinique deschise gura, nu pentru a protesta, ci 
cu pasiune, ca reacție la sărutul lui Cade. Îi simti limba 
strecurându-se înăuntru, atingând,  gustând, 
explorând cu o intimitate nerușinată care ar fi trebuit 
s-o șocheze. 

N-o șoca. O făcea să să se topească. O făcea să 
înnebunească de plăcere. O făcea să mai dorească. 

Şi, deodată, nu se mai temu. Ceva cedă înlăuntrul 
ei. Toate inhibiţiile i se risipiră. 

ÎI sărută şi ea. 

Trupul i se arcui sub al lui, întâmpinându-i 
mişcările cu ale ei, deschizând bratele, picioarele, 
gura. Cade gemu, iar glasul îi răsună voalat și erotic în 
urechea ei: 

— Doamne, Nick, ai idee ce-mi faci? 

Aceste cuvinte o făcură pe Martinique să încreme- 
nească, rigidă de îndoială și jenă, copleșită de lucidi- 
tate. Nu, n-avea nici cea mai vagă idee ce făcea. În viaţa 
ei nu se mai comportase cu atâta îndrăzneală. 
Nicicând nu mai reacţionase atât de dezlănţuit, de des- 
frânat. 

N-avea să și-o ierte niciodată. 

Cade oftă prelung, întretăiat, înjurând încet: 

— Ce mama dracului, dulceaţă, n-am vrut să te 
oprești. Poţi să-mi faci tot ce vrei. Hai, torturează-mă, 
omoară-mă. Nici nu mă pot gândi la o moarte mai 
plăcută. 

Îşi cobori capul ca s-o sărute din nou, dar 
Martinique nu se mișcă. Nu putea. 

— A fost o greșeală, șopti ea, înainte ca gurile să li 
se atingă. O neînțelegere. 

Cade se întoarse pe spate, dându-i drumul. Își trase 
cearșaful până la mijloc, într-o doară, deși goliciunea 
lui nu mai conta pentru nimeni. 

— O neînțelegere? Mie numai aşa nu mi s-a părut, 
Faţă-de-inger. Am avut impresia că ne înţelegeam 
destul de bine. 

Martinique era recunoscătoare că întunericul îi 
ascundea faţa înroșită. 

— Am auzit un zgomot, îi explică ea, privind ner- 
voasă spre balcon. Am venit aici... ca să mă aperi. 

În fost, acesta era adevărul. Se speriase. Nu voise 
decât să-l alerteze pe Cade. Dar nu-și dăduse seama că 
ceea ce o aștepta în propria ei cameră de oaspeţi putea 
fi mai tulburător decât pericolul de afară. 

Cade se ridică în capul oaselor. Martinique auzise 
ceva. Putea să nu fie nimic. Putea să fie Picasso. Dar, 
oricum, era clar că nu pentru el venise. 

Dădu la o parte perdeaua cu țeava pistolului și se 
uită afară, în întuneric. 

— Cum suna? 

— Ca un fel de bufnitură scurtă. Nu, două bufnituri. 
Poate că n-a fost nimic. 

— Poate. Dar mai bine să verific în restul casei, ca să 
fim siguri. 

Întors cu spatele spre ea, dădu cearșaful la o parte 
și-și luă blugii Levi's. 

— Putem începe cu dormitorul tău. 

— Bine. 

Camera arăta cam aşa cum se așteptase Cade. 
Tavan înalt, dantelării albe și tapet înflorat. Totul în 
desăvârșită ordine, cu excepţia cearșafurilor de pe pat. 
Așternut verde pal, de satin. 

Cade verifică fereastra, asigurându-se că era blo- 
cată. Dacă fusese cineva acolo, probabil că plecase 
de mult. Nici o şansă să prindă hoţi în noaptea 
aceea. 

— Încearcă să dormi, îi propuse el. Am să stau de 
veghe până se luminează. 

După întâlnirea neașteptată cu Nick, oricum nu 
mai avea nici O șansă să adoarmă. 

Martinique dădu din cap, închizând încet ușa în 
urma lui. 


— Nuss sigură că e o idee prea bună. 

— Ba cum să nu fie, Nick? Ne vom descurca de 
minune. Și-acum, ajută-mă cu butonii ăștia, da? 

Cade, vânătorul de recompense, purta pantaloni 
negri de smoching și o cămașă călcată cu dungă 
tăioasă ca o lamă de cuţit. Peste ea își petrecuse 
curelele tecii de la subsuoară. Pistolul avea să-i stea 
ascuns sub haină. 

Arăta seducător. Îmbrăcat mortal. Singura pro- 
blemă era că se duceau la balul muzeului. Martinique 
se întreba ce-ar fi zis ceilalți invitaţi dacă descopereau 
că partenerul ei purta o armă sub smoching. 

Oftă prelung, se aplecă și începu să introducă 
butonii prin manșetele apretate. Părea o treabă 
simplă, dar nu-și putea stăpâni tremurul mâinilor. 

— Arăţi... diferit în smoching, spuse ea, încercând să 
vorbească pe un ton firesc. Vreau să zic... Eşti aici de 
trei zile și cred că nu te-am văzut purtând altceva decât 
blugi. 

— Nu? Parcă eu îmi amintesc altfel... 

Martinique simţi că i se înfierbântau obrajii. 

— Nu la aia mă refeream. Aia nu contează. 

O privi cu un zâmbet înţelegător. 

— Dacă zici tu... 

— Nu voiam să zic decât că, în fine, cred că unui 
bărbat ca tine îi place să trăiască... simplu. 

Cade râse, cu un sunet surprinzător de aspru. 

— Un bărbat ca mine? Ce politicos te exprimi! Dar, 
în esenţă, ai dreptate. Nu urmăresc să impresionez. 
Ultima dată când m-am îmbrăcat formal a fost la 
înmormântarea unui prieten. Dorm gol. Trăiesc pe 
drumuri. Şi-mi place așa. 

Martinique încheie ultimul buton, apoi ezită, studi- 
indu-i expresia. 

— Dar nu ţi-ai dorit niciodată ceva mai permanent? 
Ceva mai stabil? 

— Stabil? Te referi la o ţinută cu cămașă și cravată și 
un plan de pensie? Nu, mulțumesc, iubito. Nu-i de 
nasul meu. Dă-mi voie să-ţi spun că, de cele mai multe 
ori, cei în costume călcate sunt nişte canalii. Cavalerul 
tău în armură poate apărea într-o zi îmbrăcat în haine 
negre de piele. Şi-atunci, cum mai poţi să-i deosebeşti? 

— Nu știu, clătină din cap Martinique. Nu caut un ca- 
valer. În seara asta, m-aș mulțumi doar să-l găsim pe Picasso. 

Cade dădu din cap. 

— Apropo, Faţă-de-înger, ţi-am spus cât de superb 
arăţi în rochia asta? 

— Nu... Îți mulțumesc. 

Fusese cam dezamăgită că n-o observase mai 
devreme. O cumpărase cu o săptămână în urmă, de la 
mall-ul de pe Canal Street, iar vânzătoarea o asigurase 
că era perfectă pentru acea ocazie. Simplă, de mătase 
crem, îi scotea în evidență părul, coborând drept până 
la glezne. Era absolut discretă — genul ei favorit de 
îmbrăcăminte. 

Nu se așteptase ca un bărbat ca el să înțeleagă. 

Și nici nu înţelegea. 

— Un singur lucru mă deranjează... 

Cade o ajută să se ridice de pe canapea, făcând un 
pas înapoi ca s-o vadă mai bine. 

Martinique clipi din ochi cu scepticism. 

— Te deranjează? Nemaipomenit. Exact asta-mi 
lipsea. Sfaturi privind moda de la Conan din Cartierul 
Francez... sau cum te-or fi numind. 

Cade își scărpină încet bărbia cu o mână, apoi îi 
acoperi buzele cu două degete, făcând-o să tacă. 

— Nici o grijă, cred că știu ce e. 

— Nu-mi făceam griji. Mă întrebam dacă aș putea 
să-ţi plasez un pumn scurt, înainte să scoţi din nou 
pistolul. 

— Probabil că nu. Fii cuminte, Nick. 

— Cuminte? Grozavă sugestie, de la un bărbat care 
nu are nici măcar bunul simţ de a se preface că-i place 
rochia unei doamne. 

— Regret. Nu obișnuiesc să fac lucruri de bun-simt. 

Și, însoţindu-și vorbele cu fapte, Cade se aplecă, își ridică 
manșeta pantalonului stâng și scoase un obiect lucitor și tăios. 

Martinique nu reacționă imediat. Era prea fascinată 
de teaca de piele a cuţitului, prinsă pe gambă. 

Cade îngenunche în faţa ei. Se zări o lucire scurtă, 
o mișcare iute în sus, și treaba era gata. Dintr-o singură 
tăietură agilă, îi prelungise despicătura decentă a 
rochiei, destinată mersului mai ușor, până la 
jumătatea coapsei. 

Martinique scoase un țipăt sufocat. 

— Nu... Nu-mi vine să cred c-ai fost în stare...! 

Calm, Cade vâri cuțitul înapoi în teacă și-și cobori 
la loc pantalonul. 

— Fă bine şi crede, puiule. 

— De ce? şopti ea, privindu-și cu ochi mari, şocată, 
piciorul dezgolit. 

— Fiindcă aveai nevoie, Nick. Fiindcă așa am vrut. 
Fiindcă în seara asta o să-i zgâlțâim. 

Martinique ridică privirea, cu un hohot scurt de râs. 

— Îţi filează o lampă, este? Eşti dus. Complet 
sonat. Unul din-ăia cărora le place să riște doar așa, 
de-amorul artei, este? Eşti periculos. 

Cade o privi cu admiraţie, măsurând-o pe toată 
lungimea, alene, pas cu pas. Martinique simţi că i se 
îndoiau genunchii sub trup. Când ochii li se întâlniră 
în sfârşit, ai lui Cade erau albaștri ca oţelul, 
înțelegători și clocotind de dorință. 

— Ai dreptate, iubito, spuse el încet. Sunt nebun. 
Dar tu ești cea periculoasă. 

Martinique simţi un gol în stomac. Îşi mută 
privirea, încercând să risipească tensiunea. 

— Nu înţelegi. Nu pot merge acolo în halul ăsta. E prea... 

— Sexy? 

— Bătător la ochi. În mod normal, nu mă îmbrac cu 
asemenea rochii. 

— Crede-mă că înţeleg, Nick. Ţi-e frică. Nu fiindcă 
rochia nu ti-ar sta bine. Ti-e frică tocmai pentru că-ţi 
stă prea bine. 

Martinique clătină din cap, încercând să nege, apoi 
se opri, întrebându-se dacă nu cumva Cade avea drep- 
tate. Nu era sigură. Nu era sigură decât că în rochia 
aceea nu se simţea sigură deloc. 

— Nu contează, spuse ea cu fermitate. Oricum, e 
prea târziu ca să mă mai schimb. Fă-mi numai o 
favoare şi încearcă să-ţi ţii armele ascunse în restul 
serii. Aș prefera să nu mă uit în jos, la un moment dat, 
și să mă trezesc că port mini. Am avut parte de sur- 
prize destule pentru o săptămână întreagă. 

— E valabil şi aici, dulceaţă, replică el deschizându-i 
uşa. Şi aici. 


Peste douăzeci de minute, Cade o însoțea prin 
holul muzeului, spre Sala Caraibilor, unde balul 
pentru colectare de fonduri era în plină desfășurare. 
De cum intrară, Cade aruncă o privire în jur, între- 
bându-se dacă nimeriseră bine. Dacă pentru Nick asta 
însemna petrecere, atunci era și mai reţinută decât își 
imaginase. 

Sala era plină până la refuz, dar dacă cineva se 
simţea bine acolo era imposibil de spus. Oamenii din 
înalta societate nu zâmbesc obligatoriu când se dis- 
trează. Nu fac decât să umble apatic de colo-colo, 
bâțâind din capete unii spre alții ca niște porumbei 
plictisiti. 

Tinând-o pe Martinique cu un braț pe după mijloc, 
Cade luă un pahar de șampanie de pe tava unui 
ospătar în trecere. 

— Poftim, spuse el, oferindu-i-l. Unul dintre noi va 
avea nevoie de așa ceva. 

Martinique luă o sorbitură, privindu-l cu un ușor 
surâs de recunoștință. Cade simţi un fior ciudat în 
pântece. Puternic, protector şi complet nefamiliar. 

Lasă-l naibii, dom'le, își spuse el. Lasă-l în pace, alt- 
fel ai zburat de-aici. Nici un Picasso, nici o recompensă 
— numai să-ţi salvezi pielea! 

Dar senzaţia nu făcu decât să se intensifice când 
unul dintre prietenii lui Nick avu tupeul să se apropie. 
Era unul din acei indivizi despre care ea părea să aibă 
cea mai extraordinară părere — îmbrăcat conservator, 
îmbâcsit și încorsetat. Avea nodul de la cravată atât de 
strâns, încât probabil murise de mult, strangulat, dar 
încă nu observase. 

— Martinique, o salută omul. Astă seară arăţi fer- 
mecător. 

Fermecător? Pe Cade era gata să-l umfle râsul. Arăta 
mai fierbinte decât o jambalaya scoasă din cuptor, iar 
tolomacul din faţa lor o știa prea bine. Încerca să facă 
pe politicosul, însă se holba cu niște ochi cât cepele la 
piciorul expus al lui Martinique. 

Lui Cade îi venea să-i trântească un pumn în mutră. 

În schimb, își desprinse braţul de talia lui Martinique, 
dădu mâna cu Tolomacul, și porni prin sală. Dar ochii i 
se tot abăteau înapoi spre ea. Și spre fraierul care i se 
alăturase. Îşi închipuia că avea vreo şansă... 

Şi poate că avea. 

Începuseră să danseze — dacă dans se putea 
numi. Orchestra cânta un fel de imitație jalnică de 
muzică, iar Martinique îşi înclinase capul ca să 

audă ce-i spunea Tolomacul, după care îl privi 
râzând. Cade simţi niște clești în stomac, ca şi cum 
tocmai ar fi primit un pumn în plex, tăindu-i res- 
piraţia. 

Cu prețul unui mare efort, reuși să nu se ducă la 
Domnul Tolomac pentru a-l trimite la plimbare şi să-și 
aducă aminte de ce se aflau acolo. 

Porni spre fundul sălii, unde fusese amenajat un 
cazinou pentru festivitățile serii. Se adunaseră toţi 
ștabii, jucând pe puncte și premii. Nicăieri nu se 
vedeau bani, dar Cade simţea totuși tensiunea jocu- 
lui. lar când valorile și băuturile curgeau în voie, 
sigur aveau să le urmeze și informaţiile. Cade 
cumpără un pumn de jetoane și porni spre masa de 
blackjack. 


Kk k 


Privind cum umerii lati ai lui Cade se pierdeau în 
mulțime, Martinique simţi un gol în stomac. O 
părăsise. Atâta despre cavalerul ei în armură argintie. 
Sau motociclistul în piele neagră. 

Probabil, Cade considera că-și putea purta sin- 
gură de grijă. Si putea, desigur. Venise de 

nenumărate ori la asemenea ceremonii. Nici măcar 
nu voise să-l aducă pe Cade cu ea, în această seară. 

Și-atunci, de ce simţea o asemenea dezamăgire? 

— Martinique, o întrebă partenerul ei de dans, scu- 
turând-o ușor de umeri, s-a-ntâmplat ceva? 

Martinique întoarse capul spre Dennis Harold, cu un 
zâmbet vinovat. Nu-l putu privi în ochi. Se temea să nu i 
se citească prea clar dezamăgirea în privire, așa că se 
concentră asupra părului lui, numărând șirurile ordo- 
nate unde doctorul Curtis, cel mai costisitor chirurg 
plastician din oraș, își efectuasea meticulosul transplant. 

Oamenii de la muzeu îl porecliseră Plantaţie 
Harold. Bietul Denny. Înainte de operaţie, arătase 
bine. Acum arăta perfect. Prea perfect. Cu fiecare fir de 
păr la locul lui, parcă ar fi fost un Ken viu, proaspăt 
ieșit din fabrica de păpuși. 

— Poate-ai prefera să sărim peste dansul ăsta, 
sugeră el. Ce zici, aduc ceva răcoritor? 

— Mulţumesc, răspunse Martinique. Se pare că am 
cam obosit. 

„Sau am cam înnebunit.“ Ce-o apucase? Dennis 
Harold era un băiat atât de drăguţ...! Avocat corpo- 
ratist respectabil, cu reputaţie... Stabil și sigur. Genul 
de om care ar fi fost bărbatul ideal. Și ce dacă avea păr 
artificual? Ce dacă numai sunetul vocii lui o făcea să 
adoarmă de-a-mpicioarelea? Nici ea nu era perfectă. 

Până când Dennis Harold se întoarse cu sucurile, 
Martinique reuși să-și vină în fire. Spre norocul ei, 
căci Denny o adusese cu el pe una dintre cele mai 
impresionante membre ale consiliului de adminis- 
trație: Lizanne Smith, o mondenă trecută de 
patruzeci de ani, cu cel mai bătrân soţ și cel mai 
gras cont în bancă de pe acel mal al fluviului 
Mississippi. 

— Domnişoară Duval, o salută ea, luând-o pe 
Martinique de umeri și trântindu-i două pupături 
formale pe obraji. Ce bine-mi pare că te văd! Da’ știu 
că-n seara asta arăţi senzațional. Nu c-aș putea și eu să 
port o rochie ca asta, la vârsta mea, dar pe dumneata 
arată extraordinar! 

Martinique îi mulțumi, deși ironia infiltrată printre 
sublinierile celeilalte nu-i scăpase. Lizanne nu arăta 
deloc trecută, iar decolteul ei era cel mai îndrăzneţ din 
tot balul. Cobora atât de jos spre sâni, încât aceștia 
păreau gata-gata să sară afară. Noroc că Lizanne își 
putea permite. Orașul New Orleans le tolera multe 
celor ale căror tradiţii de familie datau de pe vremea 
plantațiilor. 

Totuși, Martinique o simpatizase dintotdeauna. 
Lizanne avea spirit şi o inteligenţă vie, dincolo de 
scânteierea ochilor ei căprui strălucitori. Bârfele 
spuneau că se măritase cu bătrânul numai ca să pună 

mâna pe averea lui. Ceva, însă, o făcea pe Martinique 
să presupună că nu fusese un târg dezavantajos nici 
pentru el. 

Încă mai conversau nimicuri, când Cade reveni în 
sfârșit. Sprâncenele Lizannei se înălțară imediat. Mai 
ales când Cade o cuprinse posesiv pe Martinique cu 
braţul pe după umeri. 

— Ţi-a fost dor de mine, iubito? întrebă el, cu cel 
mai fin accent cajun al lui. Avea glasul scăzut și 
mătăsos, vorbind doar atât de tare cât să-l audă Denny 
şi Lizanne. 

Martinique se întrebă ce urmărea. O numise 
„iubito“. Apelativul era destul de nevinovat, dar 
vorbise pe un ton intim, seducător. Şi oricât îi 
plăcea cum suna cuvântul, știa că nu ei îi fusese 
destinat. 

Din cine știe ce motiv, Cade voia ca toată lumea să 
creadă că erau împreună. Un semnal teritorial fla- 
grant. N-ar fi putut fi mai puţin subtil nici dacă i-ar fi 
agăţat la gât un carton cu inscripția „Nu atingeţi!“. 
Cade, însă, nu era tocmai genul subtil. lar Denny pri- 
cepu imediat mesajul. Se scuză pe neașteptate și 
porni spre bar, fără a mai arunca o singură privire în 
urmă. 

Martinique își dorea în sinea ei ca Denny să fi dat 
dovadă de mai multă bărbăţie. Nu era prea măgulitor 

ca singurul ei peţitor serios să dea bir cu fugiţii la 
primul semnal de alarmă. Dar Cade Jackson părea să 
aibă același efect și asupra altor bărbaţi. 

Femeile, în schimb, erau atrase spre el ca niște 
magneți. Lizanne continua să-l privească la fel de fix ca 
și cum ar fi fost ultimul fursec rămas în mijlocul mesei, 
la un bal al asociaţiei patiserilor. 

— Martinique, spuse ea, fără să-l scape din ochi pe 
Cade. E o crimă contra umanității să ţii un asemenea 
secret numai pentru tine. Sper că ai de gând să faci 
prezentările necesare. 

Martinique făcu prezentările necesare, dar Lizanne 
nu avea intenţia să se oprească aici. 

— Detalii, insistă dulce femeia. Vreau să aflu detalii, 
scumpo. Ca de pildă, unde l-ai găsit? Și de când sunteți 
împreună? 

Martinique nu prea știa ce să zică. La urma urmei, 
Cade era pe urmele unui infractor. Nu voia să divulge 
informaţii care i-ar fi pus pe amândoi în pericol. 

Dar nu dorea nici să-i dea Lizannei impresia 
greşită că formau un cuplu. Pur și simplu nu era 
adevărat. N-avea cum să fie. Însă imediat ce deschise gura 
ca să-i explice, Cade interveni, luând situaţia sub control. 

— Când am văzut-o, am căzut lat, îi spuse el 
Lizannei. Nici n-am observat ce m-a lovit. Și de-atunci, 
suntem nedespărțiți. 

— Serios? 

Privirea Lizannei oscila de la unul la altul cu interes 
crescând. 

Martinique gemu în sinea ei. În loc de a astâmpăra 
curiozitatea femeii, Cade nu făcuse decât să i-o 
stârnească şi mai mult. Cu „arta conversatiei“ pe care 
o stăpânea Lizanne, vestea avea să facă ocolul orașului 
în câteva ore. 

— Ei, nu tocmai... începu ea să explice, dar Cade i-o 
reteză scurt, nelăsând-o să termine: 

— Nick mi-a promis un dans în seara asta și am de 
gând să profit până nu se plictisește orchestra. Ne 
scuzaţi? 

— Firește, murmură politicos Lizanne. 

Martinique simţi ochii tuturor urmărindu-i, în 
timp ce Cade o conducea pe ring. Îl privi cu 
aprindere. 

— De ce i-ai spus chestia aia? 

Cade ridică din umeri, cuprinzând-o strâns. 

— M-a întrebat. 

Martinique simţi cum începea să se miște în brațele 
lui, foarte încet. Melodia nu era tocmai vioaie, dar nici 
ei nu se unduiau într-un ritm destul de activ ca să 
poată fi numit dans. Se legănau prea senzual pentru a 
face așa ceva în public, iar Martinique era prea furioasă 
ca să savureze senzaţia. 

— Te-a întrebat? Păi sigur că te-a întrebat! Dar nu 
era cazul să insinuezi că am fi... în fine, înţelegi ce 
vreau să spun. 

— Da, înţeleg. Și cred că Lizanne a prins destul de 
bine aluzia. 


Cade o privi cum se înroșea în obraji. Se întrebă 
dacă de furie sau de emoție, după care conchise că, cel 
mai probabil, din ambele cauze. 

Martinique ridică spre el o pereche de ochi din 
care ţâșneau fulgere. 

— Intenţionat ai făcut-o! 

— Acum eşti cu mine, confirmă el, dând din 
cap. 

Îi strânse mâna mai tare, nelăsând-o să și-o smulgă. 
Nu era indicat să facă o scenă. Dar se distra mai bine 
decât i-ar fi convenit să recunoască. Îi plăcea s-o vadă 
întărâtată. Îi plăcea că era destul de puternică și cura- 
joasă ca să-l înfrunte. 

— Nu sunt cu tine, îl informă ea, pe un ton lipsit de 
orice echivoc. 

Cade nu răspunse imediat, lăsându-i doar furia să se 
potolească de la sine. Nu peste mult, o simţi relaxându-se 
cât de cât. 

— Cum vrei tu, Nick. 

— Şi nu înţeleg de ce ar trebui ca Lizanne să creadă 
că suntem un cuplu. 

— Stai liniștită un minut și-am să-ți spun. 

Martinique trase adânc aer în piept, expiră încet și, 
în sfârșit, îl privi lung, în așteptare. 

— Fi...? 

— E pentru binele tău. Picasso trebuie să știe că nu 
eşti singură. 

— Picasso, poate. Dar trebuie neapărat să dai de 
veste în tot orașul că suntem... împreună? 

— Orice se întâmplă aici are toate şansele să ajungă 
și la urechile lui. 

ÎI privi cu scepticism. 

— Nu văd cum. Hoţii de artă sadici și psihopaţi nu 
au prea multe în comun cu lista de invitaţi ai muzeu- 
lui. 

— Nu fi naivă, Nick. Oi fi crezând tu că toţi spilcuiţii 
ăştia sunt cuminti și cu frica lui Dumnezeu, dar pe-aici 
se-ascunde mult gunoi, chiar și la o sindrofie dichisită 
ca asta. În doar douăzeci de minute, am și aflat 
numele și adresa celui mai popular tăinuitor de opere 
de artă furate, din Cartierul Francez. Nu e tocmai 
genul de informaţie pe care te-ai aștepta ca stâlpii ăștia 
ai societăţii s-o aibă în carneţelul cu adrese. 

Martinique scoase o uşoară exclamaţie. 

— Ţi-a spus asta cineva de-aici? Cine? 

— Nu contează. Ceea ce contează e că lumea lui şi a 
ta au legături mult mai strânse decât îţi dai tu seama. 

Trebuie ca oamenii de-aici să știe că acele două 
tablouri ale tale sunt prea fierbinţi ca să poată fi mâ- 
nuite ușor. Să se ducă vestea. Să devină mai greu de 
plasat. 

Încet, Martinique clătină din cap. 

— Recunosc că aici se găsesc de douăzeci de ori mai 
mulți bani decât ar valora la negru cele două pânze. 
Dar mi-e greu să-mi imaginez că le-ar cumpăra cineva 
dintre cei de față. Pe multi îi cunosc, cel puţin pe plan 
profesional. Suntem prieteni, facem parte din aceleași 
cercuri de afaceri. Și-acum vrei să spui că unii dintre ei 
ar putea să fie pătaţi? 

— Dacă oamenii ăștia ti-ar fi cu adevărat prieteni, nu 
te-ai teme să fii tu însăţi în faţa lor. 

— Nu mă tem! insistă ea. Pur și simplu nu înţelegi. 
Nu văd de ce e cazul să ne comenteze, de ce trebuie să 
creadă că suntem... un cuplu. 

— Amanti, o corectă el. Nu vezi de ce e cazul să 
creadă că suntem amanți. Ciudat, Nick, nu știu cum 
faci, dar mereu eviti cuvântul ăsta. 

Capitolul 5 


Doar la auzul cuvântului, Martinique simţi cum i se 
încleştau mușchii abdominali. Amanti. Ceva se frângea 
în făptura ei, auzind cum suna rostit de buzele lui 
Cade. 

Își mută privirea spre peretele opus al sălii, încer- 
când să-și alunge din minte acel subiect tulburător. Nu 
știa de unde-i veneau asemenea gânduri, știa numai că 
n-ar fi trebuit să le aibă. 

— Nu înţeleg ce vrei să spui... 

Ba înțelegea, nici vorbă! Și ştia că Jackson avea 
dreptate. Era un cuvânt pe care voia să-l evite cu orice 
preţ. 

— Exact. Iar faptul că nu mă poti privi în ochi n-are 
nici el legătură cu asta. 

Atinsă de acuzaţia lui, sau mai degrabă de faptul că 
nimerise drept la țintă, își impuse să-i susţină privirea. 

— Amanti, parteneri sexuali, foloseşte orice termen 
dorești. Prefer numai să nu mă exprim atât de direct. 

— Atât de grosolan, vrei să spui. Asta-i problema, 
Nick? Sunt prea necioplit pentru o doamnă ca tine? 

— Ai o reputaţie de necioplit, mai bine zis. S-ar 
putea să ţi se pară demodat, dar ţin la reputaţia mea. 
Sunt singura femeie din familie care nu are o anu- 
mită... „reputaţie“. Și aş dori să rămân astfel. 

— Iar eu am venit și am spulberat iluzia? Regret că te 
dezamăgesc, dulceaţă, dar ar trebui să-mi mulțumești 
pentru asta. Viaţa e prea scurtă ca să ne-o petrecem 
printre miraje. Realitatea este mult mai interesantă. 

— Realitatea ta, poate. Nu şi a mea. Asta-i o lume 
diferită de cea în care am crescut. Radical diferită. Nu 
încerc decât să mă integrez. 

Se întrerupse, încercând să-și înghită nodul 
dureros din gât. 

— Dar nu contează. Nu mă aștept să înţelegi. 

— Ştiu că nu te-aștepți. Și mă faci să mă întreb, Nick, 
de ce ai o părere atât de proastă despre bărbați. 

Martinique râse scurt, involuntar. 

— Realistă, vrei să spui? 

— Ceea ce vreau eu să spun e că ai ridicat în jurul tău 
un zid de apărare atât de gros, încât nu poate fi dărâmat 
nici cu dinamită. Cum vrei să răzbească un bărbat prin el? 

Ridicând puţin bărbia, cam lezată de neplăcuta 
descriere, Martinique replică: 

— Tocmai asta-i ideea, că nu vreau să răzbească. 

Muzica se opri. Râzând, Cade îi dădu drumul din 
braţe. 

— Ai grijă. Unii bărbaţi ar putea-o lua ca pe o provo- 
care. 

— Un bărbat ca tine, cred? 

— Nu, răspunse sincer Cade. Recunosc că-mi place 
câte o vânătoare interesantă din când în când, dar pre- 
fer ca femeile să mă accepte. Dacă asta vrei, Nick, va 
trebui să faci tu următoarea mişcare. 

— În visurile tale, Jackson. 

Cade zâmbi. 

— Dacă-mi amintesc bine, cam la fel s-a întâmplat și 
data trecută. 


Kk k 


Martinique ridică privirea din registrul de pe birou, 
atrasă de clinchetul clopoțeilor. Suna ceasul de bronz 
din vitrină, amintindu-i că se apropia înserarea. Ca și 
cum ar fi avut nevoie să i se reamintească. 

Ca și cum ar fi avut un singur moment de liniște de 
când Cade plecase în căutarea tăinuitorului de obiecte 
furate. Trecuseră câteva ore, iar Martinique nu mai 
primise nici o veste și începea să se îngrijoreze. Nu în 
legătură cu Picasso, sau cu posibila recuperare a 
tablourilor. Pentru Cade era îngrijorată. 

Doamne sfinte, începea să se lase cucerită de el? 

Era atât de nebună încât să creadă că relaţia lor ar 
fi avut vreo șansă? 

Un sunet de voci din fața magazinului o smulse din 
gânduri. Doi tineri se opriseră lângă ușă, discutând 
dacă să intre sau nu. În sfârșit, își adunară curajul ca să 
pășească înăuntru. 

Aveau douăzeci şi ceva de ani, probabil turiști, 
judecând după pantalonii scurți de vară şi aparatul 
foto uşor de pe braţul femeii. Și se vedea cale de-o 
poștă că erau îndrăgostiți. 

— Căutăm verighete, îi spuse bărbatul. Am văzut o 
pereche în vitrină. Sunt vechi? 

Martinique confirmă că aveau peste o sută de ani 
vechime, probabil de pe la jumătatea perioadei victo- 
riene. Le luă din vitrină, pentru ca tinerii să le 
probeze. 

— Sunt minunate, murmură femeia. Atât de deli- 
cate... O! A mea are gravată o inscripție înăuntru: Pe 
veci al tău. 

Martinique îi explică faptul că epoca victoriană 
fusese deosebit de sentimentală. Adoraţia Reginei 
Victoria pentru soţul ei, Albert, imprimase un ton roman- 
tic în toată jumătatea a doua a secolului al XIX-lea. 

Dar clienţii nu erau prea atenţi la lecţia de istorie 
improvizată. Îi captivau verighetele, iar Martinique 
simți că îi deranja cu predicile ei. 

— Nu vă grăbiţi, îi invită, lăsându-i să discute în 
liniște. Știu că e o hotărâre foarte importantă. 

„E pentru toată viaţa“, adăugă ea în gând. Pentru 
totdeauna. 

Și n-avea să fie niciodată pentru ea. 

Oare chiar își imaginase, cu doar câteva minute în 
urmă, că ea și Cade puteau avea un viitor împreună? 
Uitase că bărbaţii ca el nu se legau pe viaţă? 


— Le luăm. 
Martinique zâmbi mecanic, trezindu-se încet din visare. 
— Poftim? 


— Le cumpărăm, repetă tânărul. Verighetele. Și vă 
mulțumim că aţi avut atâta răbdare. Şi pentru tot aju- 
torul pe care ni l-ați dat. 

Martinique factură vânzarea și le ură celor doi feri- 
cire, mulțumindu-le că-i vizitaseră magazinul. 

Adora ar fi spus că interveniseră spiritele, orisas, 
sau alte forţe misterioase, că nimic din viaţă nu era 
lăsat la voia întâmplării. Dar, oricare ar fi fost expli- 
caţia, peste câteva minute, când Cade reveni în sfârșit, 
Martinique știu că scăpase ca prin urechile acului. 

Dacă nu și-ar fi reînnoit atât de recent hotărârea de a 
păstra o distanţă sigură, ar fi putut să fie tentată de a se 
repezi înainte, aruncându-se cu brațele pe după gâtul lui. 

— Ţi-a fost dor de mine, dulceaţă? 

Dumnezeule, da, îi fusese atât de dor! Dar nu era 
dispusă să recunoască. 

— Te-ai întors atât de repede? îl întrebă, pe cel mai 
nepăsător ton. 

Zâmbind, Cade se așeză într-un fotoliu franțuzesc. 

— Nu mă întrebi care sunt rezultatele? 

Martinique îi adresă un zâmbet impertinent. 

— Poate vrei să-ţi aduc o bere mai întâi. Să-ţi 
scot și cizmele, eventual? Să-ţi masez umerii și 
ceafa? 

Surâsul lui Cade se lăţi și mai mult. 

— Uluitor, Faţă-de-inger. Când începem? 

— Când o zbura porcu’. Unde-ai fost? 

— Pe ici, pe colo... 

Părea extrem de mulţumit de sine. 

— Ti-a fost dor de mine, nu-i așa? 

— Visează acolo. L-ai găsit pe tăinuitor? 

Cade își coborî ochelarii de soare pe nas, privind-o 
peste ramele acestora. 

— Mai mult sau mai puţin. Am stabilit o întâl- 
nire pentru diseară. La unsprezece, într-un club 
local. 

— Perfect, răspunse ea, mulțumită că făcuse pro- 
grese. Vin și eu cu tine. 

Scoţându-și complet ochelarii, Cade clătină din 
cap. 

— Regret, dulceaţă. Nici o şansă. 

— Nu mă iei? De ce? 

Nu-i răspunse imediat. 

— Să zicem că nu e un loc prea plăcut. 

— Asta-i tot? întrebă Martinique, ușurată. Ei, nu-ţi 
face griji pentru mine. Fac față lucrurilor nu prea 
plăcute. S-ar putea chiar să te ajut. 

O privi lung, speculativ, frecându-și încet cu o 
mână ţepii de pe bărbie. 

— Nu ştiu, Nick... Ăsta nu-i un club de dans unde se 
vinde sex vizual. Programul de divertisment e mai 
degrabă pervers. Și se mai fac acolo și tatuaje, per- 
forări, chestii din-astea. 

— Aha... murmură Martinique, cam șocată, în pofi- 
da propriei voințe. Mă rog, cât de rău poate fi? Am mai 
văzut saloane de tatuaj. Desigur, n-am intrat niciodată 
în vreunul, dar... 

— Localul ăsta nu-i la fel de privat ca un salon. Se poate 
aduna destul de multă lume. Și tuturor le place să se uite. 

— Să se uite? La ce să se uite? 

— La realizarea operei de artă. La accentuarea sub- 
tilă a formei omenești. Și la cea nu tot atât de subtilă. 
Se pare că perforările sunt cele mai populare. 

Martinique făcu o mutră dezgustată, renunțând la 
orice prefăcătorie. 

— Vrei să zici că stau toţi şi cască gura în timp ce 
clienții își fac găuri și tatuaje? 

Cade încuviinţă. 

— În două vorbe, da. 

Martinique clătină din cap cu uimire. 

— Mă rog, n-am înţeles niciodată chestiile astea. E o 
perversitate. Mutilare în public. Ce plăcere i-ar putea 
face cuiva să vadă cum e împuns cu acul un biet 
dobitoc? 

— Cine știe? ridică din umeri Cade. Tot ce-am aflat 
este că e localul favorit al tăinuitorului și va veni acolo 
la unsprezece. Ca să ciripească. 

— Cum poti fi atât de sigur? De unde ști că va avea 
destulă încredere în tine ca să-ți vorbească despre Picasso? 

— Meseria mea e să ştiu, puișor. Şi-n plus, l-am 
întâlnit deja, azi după-amiază. E pe cale să facă o 
dezvăluire majoră, dar vrea să fie sigur că nu-l înfund 
și pe el în pușcărie, când i-oi umfla amicul. Vrea probe 
că sunt un vânător de recompense cinstit, pus pe-un 
câștig la fel de cinstit, nu un sticlete sub acoperire. Și-am 
să i le ofer. 

— Cum? 

Colţurile ochilor lui Cade se încrețită într-un zâm- 
bet scurt. 

— Făcând un lucru pe care nici un copoi cu mintea 
întreagă nu l-ar face doar ca să cadă la o învoială. Am 
să-mi găuresc o parte a trupului. Eu voi fi bietul 
dobitoc care se va impunge cu acul diseară. 

Martinique clipi din ochi, nevenindu-i să creadă. 

— Glumești. 

Rece, hotărât, periculos de îndărătnic, Cade își 
încrucișă braţele pe piept. 

— Sunt la fel de serios ca proprietarul unei rulote în 
toiul unui uragan. 

— Dar... nu găsești că e o măsură cam... extremă? 

— S-ar putea, fu el de acord, înclinând scurt din 
cap. Dar la o tagmă de-alde ei, numai măsurile 
extreme dau rezultate. Un simplu bacșiș și o promisi- 
une onorabilă nu sunt de ajuns ca să-i impresioneze. 

— Eşti sigur că merită? Vreau să zic, o să te doară, 
nu? Au să-ţi înfigă un ac în... în.. 

În care parte aveau să-i înfigă acul? În ureche? În 
nas? În...? Nu era sigură Că voia să ştie. 

Din fericire, Cade o scuti de formularea unei 
întrebări atât de jenante. 

— În buric, completă el scurt. 

— A... șopti Martinique. În buric... Înţeleg... 

Înţelegea, într-adevăr. I se zgârcea carnea pe trup 
de-atâta înţelegere. 

— Sincer să fiu, părea mult mai puţin dureros decât 
celelalte variante. Nu ti-ar veni să crezi prin ce locuri 
își fac găuri, în ultima vreme. 

— Te rog...! îl opri Martinique, cutremurându-se. 
Prefer nici să nu aud. Și în ombilic e destul de rău. 

— E şi cazul. 

— Nu poţi face asta, declară ea scurt. Nu te las. 

Cade râse încet, indulgent, ca în faţa unui copil 
sfidător pe care nu-l lăsa sufletul să-l aducă la 
ordine. 

— Nu mă lași? întrebă el blând. Dulceaţă, nu mă poti opri. 

Martinique se înroși ca focul, dându-și seama cât 
de ridicol sunaseră cuvintele ei. Cât de personal. Cât 
de posesiv. Din partea ei, Cade Jackson n-avea decât 
să se ducă și să-și tatueze Easy Rider pe frunte. Putea 
să-şi vâre un inel de aur prin nas, iar ea nici n-ar fi 
clipit. 

— Nu așa am înţeles... murmură ea, străduindu-se 
să găsească o explicaţie. Știu că n-am nici o autoritate 
asupra ta. Voiam doar să spun că... sper că nu faci asta 
pentru mine... ca să mă aperi de Picasso. N-aș vrea să 
ajungi până acolo, numai pentru mine. 

— Îţi multumesc pentru consideraţie, Faţă-de-înger, 
dar n-o fac numai pentru tine. Doresc cu adevărat să 
pun mâna pe tipul ăsta. 

Vorbea zâmbitor, dar expresia din ochi îi deveni 
dintr-o dată ucigătoare, făcând-o pe Martinique să-și 
tragă repede respiraţia. Era o expresie rece ca gheaţa, 
tăios de intensă. O privire care făgăduia să nu ia nici 
un prizonier viu. 

Martinique îi observă mușchiul obrazului palpitând 
și-și dădu seama că Jackson se lupta cu o emotie foarte 
puternică. Durere? Furie? Nu era sigură. 

Dar i se frângea inima pentru el — și, deodată, 
înțelese de ce era dispus să primească sticle de whisky 
în cap, Să se trezească ametit prin şanţuri sau să-și per- 
foreze ombilicul teafăr și nevătămat într-un bar 

exhibitionist răpciugos. Înţelese dintr-o dată că goana 
lui Cade după infractori nu era doar un mijloc de a-și 
câștiga existența sau de a supraviețui. 

Era ceva personal. 

— Deci, mai vrei și acum să vii? o întrebă el. O să fie 
un spectacol... cam prea interesant. 

Mai încăpea vorbă? 


„Body Bazaar“ era întru totul așa cum se așteptase 
Martinique — întunecos, opulent și lugubru, cu pereţii 
drapați în întregime în negru, numai scânteierea unui 
candelabru baroc atenuând strania austeritate a 
încăperii. Pe fiecare masă se aflau lumânări albe, 
flăcările aurii ale acestora aruncând umbre peste 
chipurile numeroșilor clienţi fără nume ai clubului. 

Dar punctul de interes al salonului rămânea mica 
estradă neagră din faţă. Acum era goală, cu excepţia 
singurului șir de lumânări care pâlpâiau pe toată 
lungimea, cu rol de lumini ale rampei. Ameninţător de 
goală. 

Martinique nu avea nevoie să întrebe pentru ce 
anume era pregătită scena. Ştia. Un fior scurt o 
străbătu pe șira spinării. 

Sentimentul de teamă îi crescu când văzu că mulți 
dintre clienţi le observau cu interes intrarea, iar o mare 
parte a acestora purtau măști de Mardi Gras, cu paiete 
sau pene, deși sezonul de carnaval trecuse de mult. 

Trase adânc aer în piept, ca să se calmeze, și simți 
aroma dulceag-mucegăită de tămâie. Până și mirosul 
localului era vag sinistru. 

Cade îi făcu semn unei chelneriţe, care le aduse 
băuturile în mai puţin de un minut. Bustiera de cau- 
ciuc negru îi accentua formele oricum voluptuoase 
și, când femeia se aplecă peste masă, Martinique îi 
văzu pe sânul drept un boboc de trandafir tatuat. 
Era evident că spectacolul se adresa ochilor lui 
Cade, după cum indica și privirea insinuantă pe 
care Rosebud(Boboc de trandafir) i-o aruncase 
acestuia. 

Martinique simţi dintr-o dată nevoia de a lua 
paharul înalt pe care tocmai îl primise, pentru a-l 
turna pe tot, încet, în capul lui Rosebud. Putea să 
parieze că tricoul de cauciuc era destul de imperme- 
abil ca să conţină o găleată întreagă de băutură cu 
gheață. 

Dar, spre ușurarea ei, Cade o expedie pe chelneriță 
doar cu un zâmbet vag și un bacșiș generos. 

— Îţi place băutura? întrebă el. 

Martinique luă prima sorbitură din neobişnuita 
licoare. Era plină de nectar, vodcă şi rom, asezonată 
cu brandy de caise, acoperită cu gheață pisată și, 
deasupra, cu o felie de lămâie. Dădu din cap afir- 
mativ. Era gustoasă, dar cam prea tare pentru gus- 
turile ei. 

— Coadă-de-drac, o informă Cade. 

— Se potrivește, comentă Martinique după încă o 
înghiţitură, simțind că începea deja să ameţească. Și 
când începe sacrificiul ritual? 

Cuvintele ei fură accentuate straniu, ca o pre- 
moniţie, de un ropot înfundat de tobe, dând semnalul 
unei muzici tribale, primitive, cu percuţii, coarde și 
clopote, plus alte instrumente ciudate, greu de ghicit. 
O străbătea și un element vocal ascuţit, parte cântec, 
parte vaiet, care-i zbârlea firele de păr de la ceafă. 

Cade păru să-i simtă neliniștea. 

— Nu e nevoie să te uiti, spuse el. Încă mai ai timp 
să te retragi. 

Martinique înghiţi în sec. 

— Numai dacă te retragi și tu. 

— Prea târziu, clătină el din cap. Mi-am dat cuvân- 
tul. Codul onoarei... 

Exasperată, Martinique oftă. Nu era cel mai rațional 
moment pentru ca noblețea lui Cade să iasă la 
suprafaţă. Îi venea să-l scoată pe sus din salon. 

— Nu înţeleg. Cum te poţi gândi la onoare, în niște 
momente ca astea? 

Cade ridică din umeri, dar răspunse pe un ton 
calm, liniştitor: 

— Stai cuminte, Nick. O să se termine curând. 

Un crescendo al muzicii le  întrerupse 
conversaţia. Tensiunea asistenţei creştea, în timp ce 

atenţia tuturor era atrasă spre scenă. Draperiile se 
dădură în lături. Apăru un bărbat. Și deodată se făcu 
tăcere. 

Martinique îl privi şocată. Cu excepţia unui șiret de 
piele neagră înfășurat peste bazin, bărbatul de pe 
scenă era gol. Dar nu goliciunea lui o surprindea, ci 
culoarea — sau, mai bine zis, culorile. 

Era bălțat din cap până-n picioare — complet 
acoperit cu tatuaje. 

Desenele pestriţe luceau pe piele ca modelele unui 
vitraliu. Flori și stele, vulturi și steaguri, demoni și 
dinozauri, cu toţii se luptau pentru spaţiu pe aceeași 
pânză de piele vie. Era frumos și hidos în același timp. 
Bărbatul luă o poziţie teatrală, ţanțoșă, în ropotul 
aplauzelor de admiraţie. 

Martinique trase o dușcă prelungă din Coada-de- 
drac. Crezuse că văzuse de toate la viaţa ei. Și se cam 
înșelase... 

Întoarse capul spre Cade, întrebându-se care era 
reacţia lui în faţa straniului spectacol, şi văzu cu groază 
că dispăruse. Îl căută înnebunită din priviri, dar nu-l 
zări nicăieri. Se făcuse pur și simplu nevăzut. 

Când se uită din nou spre scenă, îngrijorarea îi 
spori. Bărbatul tatuat plecase, iar în locul lui stătea un 
personaj înalt, îmbrăcat în mantie neagră cu glugă. 

— Doctor Demented! strigă cineva. Acum au văzut 
pe dracu’, doctore! 


92 


Doctor Demented? se întrebă Martinique. Individul 
arăta mai degrabă ca o încrucișare între doamna cu 
coasa și un vampir flămând. Nici urmă de halat alb sau 
zâmbet încurajator-steril. 

Pe scenă apăru un asistent, împingând un cărucior 
de inox. Când Doctor Demented întinse mâinile, 
celălalt îl ajută să-și pună două mănuși chirurgicale de 
latex. Martinique se simţi puţin mai bine văzând că se 
făceau măcar oarecare eforturi de a menţine procedu- 
ra igienică. Dar când Doctor Demented alese un ac 
lung de argint de pe tava asistentului, ridicându-l în 
văzul tuturor, simţi dintr-o dată că i se întorcea 
stomacul pe dos. 

Asta foloseau ca să străpungă carnea oamenilor? 
Nici nu se compara cu pistolul de perforat, rapid și 
precis, cu care-i fuseseră găurite ei urechile. Aia era o 
adevărată armă, uriașă și înfricoșătoare, lungă de 
aproape zece centimetri de la cap la coadă! 

— Hai, doctore! răcni nerăbdător un om din public. 
Hai, să curgă sânge! 

Din toată sala se porni un cor de strigăte și 
fluierături încurajatoare, în timp ce draperiile se 
deschideau din nou, iar pe scenă apăru Cade. 

— Ele, şopti Rosebud, lângă umărul lui Martinique. Ala 
care-și zice Cowboy. Slăbaticu'. Faza asta trebuie s-o văd! 

Martinique n-o putu învrednici nici cu o privire. 
Era prea atrasă de scenă, unde Cade tocmai își scotea 
cămașa, dintr-o singură mișcare fluidă. Își auzi propria 
exclamaţie înăbușită, într-un glas cu restul asistenţei, 
și simţi străbătând-o un fior. 

Undeva dincolo de neliniștea care o sufoca, Martinique 
simţi un val de admiraţie. Cade nu arăta ca un om care-și 
aduna curajul, care cunoștea teama. Arăta neînfricat. 

Mulțimea sorbea din ochi spectacolul. Se auzi o 
ovaţie colectivă, presărată cu chiote și fluierături. 

— Pune-i cătuşele, Doc! strigă unul. Ăsta are 
mușchi! Poate să-ţi dea de furcă! 

Braţele lui Cade fură trase la spate și imobilizate. 
Surescitată, Rosebud şopti: 

— Da’ ştiu că-i puternic! 

Scena era în același timp înspăimântătoare și fasci- 
nantă. Martinique tremura, încordată de tensiune. 

Doctor Demented ridică braţele, murmurând încet 
o invocaţie. Scoase din faldurile largi ale mânecii 
stângi o sticlă cu un lichid limpede. Vodcă? Gin? Cu un 
efect dramatic, o ridică la buzele lui Cade, oferindu-i 
de băut. 

— Dă-i înainte, dom'le! strigă cineva din public. O 
să ai nevoie! 

Cade refuză, spunându-i „doctorului“ să continue. 

Mulțimea parcă-și ieşise din minţi. 

Pe Martinique o lua cu leşin. Ar fi vrut ca, măcar 
pentru efectul anestezic, Cade să accepte alcoolul. Ar 
fi vrut să-l primească ea. 

Doctor Demented luă din cărucior un hemostatic și 
începu să se pregătească pentru operaţie, prinzând 
carnea lui Cade în niște cleme lungi, strânse. Ridică 
din nou acul, îndreptându-l direct spre mijlocul 
abdomenului lui Cade. 

Publicul era în delir. 


Cade privea prin asistenţă, cu o umbră de zâm- 
pet în ochii lui albaștri, în căutarea cuiva. În 
căutarea ei. Privirile li se întâlniră. Nici o grijă, dul- 
ceață, părea să spună expresia lui. Asta-i partea cea 
mai Uşoară. 

Într-o clipă, totul se termină. Acul se repezi înainte, 
pe buzele lui Cade apăru scurt un zâmbet, iar 
mulțimea sări în picioare, urlând și aplaudând. 

Martinique privea spectacolul cu uimire. 
„Doctorul“ introducea în rană un mic inel de aur, în 
timp ce clienții porneau în masă spre scenă, 
ovaționându-l răgușit pe Cade. Războinicul învingător, 
îți spuse Martinique. Eroul ombilicului. 

Era atât de ușurată că totul se terminase, atât de 
epuizată, încât nu mai avea chef de festivități. Iar Cade nu 
părea pe cale să termine prea curând. Aveau să treacă ore 
întregi până scăpa de toate femeile ce-i dădeau târcoale, 
la care se mai adăuga și discuţia cu tăinuitorul. Martinique 
se hotărî pe loc. Ieși discret din club și opri un taxi. 

Peste cinci minute, şoferul o lăsă în faţa curții. 
Căscând, plăti cursa şi se întoarse spre poartă. 

În momentul când păși înăuntru, auzi glasul. 

Era rece, sarcastic și ciudat de familiar. 

— Bun venit acasă, puiut. Te-ai distrat bine-n oraș? 

Martinique înjură încet. Nu era nevoie să-i vadă 
chipul pentru a-și reaminti frica de data trecută. N-ar fi 
uitat niciodată glasul acela. Era al lui Picasso. 

— Ei, ce e? continuă el, sâcâitor. Azi nu-l avem pe 
iubiţelu' cu noi ca să ne apere? 

Martinique își privi mâinile, în care încă mai 
strângea cheile, și-și dădu seama că tremura. Tremura 
atât de tare, încât metalul îi clănțănea slab între degete. 

Era paralizată. Tintuită locului de o teamă pri- 
mară. Îi venea să urle, dar nu ieşea nici un sunet. 

Într-un târziu, se răsuci s-o ia la fugă, dar nu mai 
apucă. Banditul trânti poarta în faţa ei. 

— Unde te repezi? șuieră el, cu chipul ascuns în 
umbră, ca o siluetă amenințătoare pe fondul barelor 
de fier forjat. Data trecută te-am lăsat să-mi scapi ușor. 
Nici c-un deget nu te-am atins, este? 

Martinique își dădu seama că de astă dată nu mai 
era mascat. Devenise sau mai neglijent, sau mai 
nepăsător. Ambele stări erau periculoase, poate 
chiar ucigătoare. lar acum reieșea clar, din lipsa 
măsurilor de prevedere, că știa: știa că putea să-l 
identifice. 

— Mda... murmură ea încet, cu o voce sufocată, grea 
de silă. Eşti un tip foarte drăguţ. 

— Da’ voi n-aţi putut să staţi în banca voastră, con- 
tinuă Picasso, apropiindu-se încet. Tu şi cowboyu' ăla 
sonat. Se ţine de mine ca râia de câine. Tot mereu mă 
mănâncă pe spinare. Cred că trebuie să te-aranjez 
un pic, Să-i arăt că și eu ştiu să fiu al dracu’. Să-l învăţ 
să-şi țină cucoana la locu” ei. 

Martinique îl privi cu dispreţ, încercând să-și 
ascundă groaza tot mai intensă. 

— N-ai tu curajul ăsta. 

Picasso o apucă de păr, smucindu-i capul înapoi, 
spre poartă. Acum era atât de aproape, încât 

Martinique îi simțea mirosul de bere stătută în respi- 
raţie, îi simţea căldura umedă și grețoasă a trupului 
năclăit de sudoare. 

— Nu-s destul de bărbat pentru tine, puiut? scrâșni 
el. Și crezi că gagiu' ăla al tău cât toate zilele o fi? 

— Vedea-te-aș mort, replică Martinique, scuipând 
pe jos, aşa cum o văzuse pe Adora făcând de sute de 
ori. Cochon, adăugă ea. Porc scârbos ce ești. 

— A, avem boașe! comentă el, îngălat. Îmi place, 
când e vorba de-o demeie. Păi, atuncea, cam e cazu’ să 
le tăiem, nu? 

Tăișul unui obiect ascuţit ca briciul o atinse pe gât, 
mângâindu-i pielea, ca pentru a sublinia cuvintele 
amenințătoare ale lui Picasso. Martinique îi simți mâna 
tremurând de nerăbdare nervoasă, simţi vibrația în 
vârful cuţitului. 

Ştia că arma preferată a lui Picasso era cuțitul. Iar în 
seara aceea abia aștepta să-l folosească. 

Era timpul să lupte din răsputeri, să se lupte pe 
viață și pe moarte. Amintindu-și că încă mai avea în 
mână cheile, le strânse cu putere, ridică mâna și ime- 
diat o cobori brusc, zgâriindu-l pe față cât putea de 
adânc. 

Picasso urlă ca turbat, slăbind strânsoarea, în timp ce-și 
ridica braţul şi cotul ca să se apere de lovituri. Martinique 
profită de ocazie pentru a încerca să se smulgă, zvârcolin- 
du-se din răsputeri. Dar nu era de ajuns. 

N-avea destulă forță. O ţinea prea strâns. Noroc că 
lovitura care-l făcu în sfârșit să-și piardă echilibrul era 
mult mai puternică. 

Era lovitura portii împinse de un bărbat care sosise în 
plină viteză — și foarte prost dispus. Picasso zbură de-a 
berbeleacul pe trotuar, dar și Martinique se clătină. Se agătă 
de o crăpătură a zidului din curte, căutând să se sprijine. 

Imaginea lui Picasso zbătându-se pe asfalt îi 
provocă lui Cade o singură senzaţie, copleșitoare — 
nevoia de a ucide. Imboldul de a-l strivi ca pe un gân- 
dac sub picior. 

Dar tocmai intensitatea acestei emoții îl opri. S-ar fi 
putut ca de data asta să meargă până la capăt, își dădu 
el seama, omorându-l acolo, pe loc, cu cea mai mare 
plăcere. Fără nici o urmă de remușcare. 

Aproape că simțea vertebrele de la gât ale lui 
Picasso sfărâmându-se în mâinile lui. Numai că acum 
nu mai voia să facă dreptate. Voia să se răzbune. Să se 
răzbune pentru ea. 

Plecase de la club, fugind atât de repede încât Cade 
abia apucase să-și tragă respiraţia și s-o urmeze. Îl spe- 
riase îngrozitor, dispărând așa. Chiar nu-și dădea 
seama ce risca, singură noaptea într-un asemenea oraș? 

Dar Cade nu bănuise adevăratul pericol înainte de 
a ajunge în faţa magazinului, când o auzise înfruntân- 
du-l pe atacator. Îi simţise frica din voce, iar inima 
aproape că i se oprise în loc. 

Picasso putea să mai aștepte. În acel moment, pe 
primul loc era siguranța lui Martinique. Se întoarse să 
vadă dacă nu păţise ceva şi auzi pașii banditului luând-o 
la fugă în spatele lui. Sunetul se îndepărtă pe stradă, 
tot mai slab, până se stinse. 

Martinique stătea rezemată de perete, dârdâind, cu 
ochii holbaţi de șoc. 

— A plecat, chérie, spuse Cade, strângând-o la 
piept. S-a terminat. O să am eu grijă de el, mai târziu. 

Am să-l omor, adăugă în sinea lui. Numai fiindcă a 
pus mâna pe tine. 

Martinique se rezemă de el, tremurând, iar Cade o 
aşteptă cu răbdare să se oprească. Îi amintea de o 
vietate măruntă și agitată. 

— Linișteşte-te, Faţă-de-inger. 

O conduse spre banca din grădină, unde o ajută să 
se așeze. Martinique se sprijini de el iar, lăsându-l s-o 
liniștească. 

— Acum ești în siguranță, îi spuse Cade, mângâind-o pe păr. 

Ceea ce nu s-ar fi putut spune și despre Picasso. 
Sau despre el însuși, în fond. Ştia că acum îl păștea un 
mare pericol. 

Și numai din cauza ei. Pentru ea, ca s-o ştie în sigu- 
ranță, lăsase un infractor să scape, prima oară în cari- 
era lui. Intenţionat. Mai că nu-i dăduse foaia de drum. 

În loc de a-l pisa în picioare, se întorsese spre ea, 
încălcând toate regulile. Luase decizia într-o fracțiune 

de secundă, cum făcuse de-a lungul întregii lui cariere, 
numai că de data asta fusese o decizie greșită. De data 
asta, se lăsase mânat de instinct, nu de rațiune. 

În sfârşit, începea să-și piardă tăria, și nu din cauza 
unui delincvent. Nu fiindcă Picasso l-ar fi învins. 
Cedase din cauza unei femei. 

— Nick, spuse el răgușit, ținând-o strâns. Să nu mai 
faci asta niciodată. Niciodată să nu mai pleci de lângă 
mine, chérie, până nu reuşesc să-l pun la păstrare pen- 
tru totdeauna. 

Martinique dădu din cap, încuviințând înfundat, cu 
faţa încă îngropată la pieptul lui. 

— Mulţumesc, șopti ea, că m-ai salvat. 

— Nici o problemă, minţi Cade. Cred că-ți eram 
dator. Mă bucur numai că am ajuns la timp. Noroc că 
tăinuitorului îi plăcuse așa de mult spectacolul, încât 
nu s-a lungit la vorbă. 

Martinique își înclină capul pe spate, privindu-l cu 
ochi mari, plini de curiozitate. 

— Şi ce... ce-ai aflat? 

— Destule. Picasso e morcovit rău. Vizita noastră la 
muzeu a dat rezultate. Vestea a şi ajuns la urechile lui. 

— Trebuie să fi auzit, confirmă Martinique. A zis de 
tine că ești „iubiţelul“ meu. 

Cade dădu din cap. 

— S-a dus zvonul și despre noi, și despre tablouri. 
Acum o să-i fie greu să le vândă, când majoritatea posi- 

bililor clienţi știu că sunt de furat. Și nu numai ei, ci 
toată lumea. Amicul nostru are o marfă aproape lipsită 
de valoare și nu-i pare bine deloc. 

— Nu-i pare bine? repetă Martinique, 
tremurând. Cade, i-am văzut expresia. E un mani- 
ac. Cred că i-ar plăcea să ne omoare. După ce ne va 
face să suferim. 

— Probabil. Dar, cel puţin, acum pot să-l identific și 
eu. Nu mai există nici un motiv ca tu să fii în pericol. 
Pot să te pun la adăpost și să mă ocup singur de el. 

— Să mă pui la adăpost? întrebă indignată 
Martinique. Mii de mulțumiri. Probabil îţi închipui că 
și până acum le-ai făcut singur pe toate, nu? 

— Nu te enerva, Nick. Nu asta am vrut să spun, dar 
sunt unele treburi pe care trebuie să le facă numai 
bărbaţii. 

— Să moară, de pildă? 

Cade se încruntă, întrebându-se unde bătea. Părea 
furioasă, dar și îngrijorată. Îngrijorată pentru el? Nu-și 
amintea când se preocupase ultima oară cineva de 
binele lui. Ideea că Martinique simțea acum așa ceva 
era gata-gata să-l doboare. 

— Sau să se rănească? adăugă ea, retrăgându-se, ca 
și cum tocmai și-ar fi amintit ceva. 

Ezitând, îl apucă de tivul cămăși. 

— Sper că nu te-ai lovit... aici. 

— Unde? 

— La ombilic, ai uitat? Unde ţi-ai făcut... operaţia. 
După ce-ai dat cu Picasso de pământ așa, ţi se putea 
porni hemoragia, sau ceva... 

— Nu, n-am nimic... 

Își ridică poala cămășii. 

— Uită-te şi tu. 

Martinique își trecu degetele cu grijă peste micul 
inel de aur și locul dureros din centrul abdomenu- 
lui. 

— Te jenează? îl întrebă. 

— Foarte. 

— Îmi pare rău. Te doare când te ating? 

— E un chin. 

Era un iad, să-i simtă astfel mâinile pe trup. Cea 
mai ușoară atingere îi expedia junghiuri de energie 
până în pubis, încordându-i mușchii, înfierbântân- 
du-l atât de tare încât parcă i-ar fi luat foc mărun- 
taiele. 

— Îti cer din nou iertare, șopti Martinique. Voiam 
doar să mă asigur că n-ai păţit nimic. După ce ai aler- 
gat așa ca să-mi vii în ajutor... 

Lăsă fraza neterminată. 

Avea şi motive să-și ceară iertare. ÎL omora. 

— Las-o baltă. Acum suntem chit. 

De parcă motivele lui ar fi fost nobile și 
admirabile, nu primordiale și egoiste. Și foarte, 
foarte sexuale. 


103 


EG cani e Mal ag cc ee aa d 
ia iza a EE 
E E e E a ki zy E. E: iul Et Ze E Pi 


watr Lar. 


— Aproape chit, Fată-de-inger. Iar acum, trebuie să te duc de-aici. 

— Să mă duci? La adăpost, vrei să spui? 

Cade îi ridică ușurel faţa, de bărbie, silind-o să-l 
privească în ochi. 

— Vreau să spun că te duc de-aici chiar în noaptea 
asta. Într-un loc sigur. 

— Într-un... Dar e o nebunie! Nu pot să plec. Am 
atâtea responsabilităţi... 

— Cu toţii avem responsabilități, dulceaţă. Tocmai 
de-asta-ţi spun să-ţi faci bagajele. Hai, mai repede. 

Martinique îi ocoli privirea, clătinând din cap. 

— Vino-ţi în fire, Jackson. Nu pot să plec cu tine, 
aşa, pe nepusă masă. 

Vorbea pe un ton rece, neîncrezător, cu bărbia ridi- 
cată de indignare. Redevenise acea Martinique care nu 
accepta nici un compromis. Îndărătnică, indepen- 
dentă și greu de controlat. 

Exact așa cum îi plăcea lui. 

Cade nu-și putu stăpâni nevoia s-o zădărască: 

— Nu poţi, sau nu vrei? 

— Ce contează? Nu plecăm nicăieri. 

— Ţi-e frică de ceea ce s-ar putea întâmpla? 

— Nu mi-e frică deloc! 

Totuşi, în ochii ei verzi luci o undă de ezitare... 

— Dar ce se va întâmpla cu magazinul? Cu Ming și 
Ching? Cine va avea grijă de toate...? 

Cade ridică din umeri. 


104 


TA Ae ai Pi a i SOT 


. 2 
Min Ee pi E za i, E 
z= Macy Irsa- L 
E. a aa Sa ter iert, To 
Pa iai e Erie it pf ae ee 


— Dacă asta-i singura problemă, lasă un mesaj. Sunt 
sigur că asistenta ta se poate ocupa singură de maga- 
zin, câteva zile. lar vrăjitoarea aia bătrână oricum se 
învârtește tot timpul pe-aici. Ce, nu poate să le dea de 
mâncare pisicilor? 

— Ba da... consimţi Martinique. Dar te rog să 
n-o numești pe Adora așa! E menajera mea și una 
dintre cele mai bune prietene pe care le-am avut 
vreodată. 

— Bine, acceptă el. Atunci, s-a aranjat. Ajutoarele 
tale pot apăra fortăreața. Doar dacă nu cumva din alte 
cauze îi faci griji. 

— Nu-mi fac nici un fel de griji! 

— Bine. Hai să mergem. 

— Chiar acum? 

— Acum, Nick. Du-te şi ia-ti niște haine, tot ce 
încape într-o geantă mică. Motocicleta pleacă peste 
cinci minute. 

— Încotro? 

Tonul ei suspicios îl înștiință pe Cade că avea idee 
cam ce se anunţa. Însă nu știa nici jumătate. Îi dădu 
vestea fără menajamente: 

— La mine. 

Expresia şocată de pe faţa ei îl făcu să zâmbească. 
„Unu-zero la surprize, dulceaţă.“ 

Capitolul 7 


— Poţi să-ţi dai drumul, Nick. Și să deschizi ochii. 
Am ajuns. Vii şi nevătămati. 

Martinique clipi din ochi în beznă, dindu-și seama 
dintr-o dată că motocicleta se oprise. 

— A...! Am ajuns? Întregi? 

Cade cobori din șa și propti cricul, cu un zimbet 
răutăcios pe buze. 

— Întregi și dintr-o bucată, confirmă el. Sau, din 
două... Mai mare minunea. 

Cu un oftat tremurător de ușurare, Martinique 
cobori de pe motocicletă, privind în jur. 

Și nu văzu nimic altceva decât mlaștini. Nimic 
altceva decât copaci învăluiţi în fuioare de ceaţă, 
o mică porţiune cu nisip sub picioarele ei şi lumi- 
na lunii oglindindu-se în apa bălților. Era o pri- 

veliște de o frumuseţe răpitoare, ca un tablou 
impresionist francez, în sute de nuanţe de gri și argintiu. 

Dar, oricît de frumos ar fi arătat, tot o mlaștină era. 

— O adevărată minune ar fi o casă, spuse ea. Ştii, 
să aibă patru pereţi, curent electric, un loc de dor- 

it... Numai că nu văd nici una. Nu cumva ai greșit 
drumul? 

Nick luă din portbagaj sacul înflorat al lui 
Martinique și porni cu el printre copaci. 

— N-am greșit nimic, răspunse el. De-aici, 
schimbăm mijlocul de transport. 

Martinique îl urmă pe o cărare lungă, năpădită de 
bălării, pînă ajunseră într-un luminiș. Privi peste întin- 
derea neîntreruptă de apă. 

— Ceva îmi spune că n-o să fie tocmai o hidrobici- 
cletă comodă, cu pernițe... 

Cade arătă spre o canoe ridicol de mică, proptită în 
picioare lângă un pâlc de chiparoși. 

— Doar dacă nu preferi să înoţi, ceea ce nu-ţi reco- 
mand, noaptea. Cam mulți aligatori, pe-aici. 

Martinique nu prefera să înoate. ÎI ajută să lanseze 
canoea la apă și, nu peste mult, lunecau pe valuri spre 
malul celălalt. Spre locuinţa lui, probabil. Privi pru- 
dentă în jur, căutând ochii luminiscenţi ai aligatorilor, 
apoi din nou către orizont, într-o încercare de a dis- 
tinge destinaţia. 

— Bine măcar că este o casă, murmură ea. Este, nu-i aşa? 

— Uite-o, răspunse din spate Cade, încetinind. Nu-i 
grozavă, dar e numai a mea. Casă, dulce casă. 

În sârșit, Martinique o văzu — mică, palidă, arătând 
jalnic în lumina lunii. O construcţie șubredă de lemn, 
cenușie și amorfă, cocoţată la trei metri deasupra apei, 
pe niște piloţi subțiri. Era mai mică decât îşi imagi- 
nase, nu mai mult decât o cutiuță cu o singură cameră 
și acoperiș de tablă. Stătea cocoțată precar în aer, ca 
un cocostârc. 

— Acum ştiu de ce m-ai adus aici, îi spuse ea. E atât 
de izolată, încât nici un bandit n-ar putea s-o găsească. 
Și stă atât de sus, încât numai în zbor ar putea ajunge. 
Ceea ce e valabil și pentru noi. 

— Nu-ti face griji, o asigură el. Vezi scara aia de 
frânghie care atârnă în stânga? 

Martinique o văzu, la lumina lunii, o serie de 
noduri marinăreşti simetrice, unind două funii para- 
lele. Frânghia era destrămată pe alocuri, uscată, albită 
de soare și de o vârstă dubioasă. 

Înghiţi în sec. 

— Îţi arde de glumă, așa-i? 

Părea să nu-i ardă. Cade cârmi canoea drept spre 
scară și, lopătând îndemânatic, o potrivi alături. 

— Urcă, o invită el. Vin și eu în urma ta. Imediat ce 
leg barca. 

— Altă cale nu există? întrebă Martinique cu 
speranţă. Vreun lift, ceva...? 

— Nnt. Tocmai asta-i toată frumuseţea. Securitate 
simplă, fără zorzoane. Ai tras scara sus și ești în sigu- 
ranţă. Nici măcar ușa nu trebuie s-o încui. 

— Presupunând că ajung până la ușă. 

— Ai s-ajungi, o încurajă el. Chiar și dacă te duc în 
braţe. 

— Ai vrea tu, replică Martinique și se agăță de 
scară, hotărâtă să realizeze cu orice preţ precara 
ascensiune. 

Ca prin miracol, ajunse sus fără să se fi întâmplat 
nici unul dintre dezastrele pe care le anticipase. Funia 
nu se rupsese. Nu căzuse în apa neagră, infestată cu 
aligatori. Scara abia dacă se clătinase sub ea. 

Martinique se săltă pe veranda îngustă și își scutură 
palmele de scame. Peste câteva momente o urmă și 
Cade. Îi lăsă sacul pe verandă, trase scara și scăpără un 
chibrit, frecându-l de tocul cizmei, pentru a aprinde o 
lampă cu kerosen pusă lângă ușă. 

Flacăra pâlpâi în timp ce o potrivea, făcându-i ochii 
să strălucească misterios, cu un albastru de safir. 
Umbre uriașe se înălțau pe pereții căsuței, dansând 
spre streașină. 

Martinique se înfioră, înfrigurată de aerul umed și 
ceţos. 

— Cred că asta-nseamnă că n-ai curent electric. 

Cade îi zâmbi scurt. 

— Ai ghicit. Dar avem apă curentă. Și o anexă foarte 
comodă, în spate. N-am cruțat nici o cheltuială. 

— Ce mai, palat în toată regula, comentă sec 
Martinique. 

Deschizând ușa, Cade o pofti înăuntru. 

— Depinde cum o priveşti. 

Când trecu pragul, intrând în camera simplă, 
primul cuvânt care-i veni lui Martinique în minte fu: 
„confortabil“. Urmat îndeaproape de „intim“. Și de 
„izolat“. 

Nu dimensiunile o îngrijorau, nici decorul nepre- 
tentțios, strict funcțional, ci mai degrabă covârșitoarea 
intimitate a situaţiei. Ideea că ea şi Cade aveau să con- 
viețuiască acolo, singuri în mijlocul unei mlaștini 
sălbatice, din care ieșeau aburi. Faptul că aveau să 
împartă totul pe din două. 

Masa de lemn, flancată de două scaune spar- 
tane. Colţișorul cu rol de bucătărie, unde se vedea 
un dulap grosolan, plin cu conserve, și mașina de 
gătit cu lemne. Singurul tablou, un afiș reprezen- 
tând o ţintă umană ciuruită de gloanțe, toate în 
puncte vitale, prins pe perete cu vârful unui cuţit 
bowie. 

Patul. 

În ochii lui Martinique, patul domina toată 
încăperea. Poate pentru că era singurul. Un pat, doi 
ocupanţi. Nu era sigură că o încântau perspectivele. 

— Cred că acum plec, spuse ea, întorcându-se spre ușă. 

— Așteaptă o clipă. 

Cade o apucă de guler, răsucind-o cu faţa spre el. 

— O să ai nevoie de astea. 

Îi puse în mână un set de chei. 

— Pentru motocicletă. Sau pentru camioneta mea, 
dacă reușeşti să-i pornești motorul. E parcată acolo, 
dincolo de pâlcul ăla mare de stejari. Succes, Nick. Eu 
acuma mă culc. 

Îi dădu drumul și porni spre partea cealaltă a 
camerei, unde se aşeză pe marginea saltelei. Începu 
să-și scoată cizmele, una câte una. Urmă cămașa, arun- 
cată peste cap dintr-o mișcare. Blugilor le veni rândul 
ultimii. Şi-i descheie, iar Martinique aşteptă, înghițind 
un nod, până căzură grămadă pe podea. 

Cade se așeză la loc, în chiloti, şi se cuibări comod 
sub pătură. Văzând că Martinique nu schiţa nici o 
intenţie de a pleca, îi aruncă o privire. 

— Ei, Faţă-de-înger? Ce alegi? Patul meu sau 
şoseaua? 

— Nici una, răspunse ea. Dormi. Eu am să stau de veghe. 

— Cum vrei, ridică din umeri Cade. Nu uita să 
stingi lumina. 

Și se întinse cât era de lung, căscând de-i trosniră fălcile. 

Martinique stinse lampa, cu un adânc sentiment de 
regret, și-și cuprinse picioarele cu braţele, într-o încer- 
care zadarnică de a se încălzi. O încercare de a se 
apăra de... de ce anume? De Cade? De ceea ce s-ar fi 
putut întâmpla dacă se ghemuia lângă el, sub așter- 
nut? 

Îi auzi respiraţia devenind mai adâncă și regulată, 
în întuneric. Acest sunet o mai ușură. I se acordase un 
răgaz — măcar pentru noaptea aceea. Își rezemă capul 
de genunchi și încercă să adoarmă. Corul slab al 
insectelor şi broașştelor de afară o legăna încet, 
purtând-o spre întunecime și uitare. 


Martinique se trezi cu o tresărire, cutremurată de 
un fior. 

Nu era sigură cât timp dormise, dar acum era mai 
frig. Mult mai frig. Îngheţa, iar Cade continua să 
doarmă ca un prunc, complet relaxat, ca unul dintre 
Jegendarii zombi voodoo. 

Nu tremura deloc. Poate că în locul unde stătea ea 
trăgea curentul. Poate că, dacă se mișca foarte încet, 
Martinique ar fi reușit să-i șterpelească pătura, măcar 
pentru un timp. 

Afară răsună un uguit, urmat de țipătul altei păsări, 
ascuţit și oribil, făcându-i părul măciucă. ÎL privi 
încruntată pe Cade. Nu înţelegea că erau pe cale să fie 
atacați de monștri zburători și gargui uriași, cu aripile 
păroase? 

Se părea că nu. Căci glasul lui, când în sfârșit o 
chemă, era extrem de calm şi limpede. 

— Vino-n pat, puişor. 

Martinique auzi foșnetul păturii, în timp ce Cade îi 
făcea loc. Un loc cald și moale. Numai gândul era de 
ajuns pentru a o face să suspine ușurată. 

— Ca să dorm, insistă ea. Altceva, nimic. Și cel 
puțin unul dintre noi trebuie să rămână îmbrăcat tot 
timpul. 

— Treci aici, reluă Cade. Imediat. O vorbă să mai 
aud, și te dau la aligatori. 

Martinique nu mai deschise gura. Cu cea mai mare 
grijă, se strecură lângă el. Și oftă. Și adormi. 


Kk k 


Se trezi cu nările gâdilate de un miros îmbietor. Un 
miros pe care stomacul ei dureros de gol îl identifică 
imediat. Mâncare. 

Sfârâia în tigaia de pe plită, răspândind arome 
apetisante, condimentate. Ouă? Ceapă, ardei? Îi era 
atât de foame, încât era sigură că n-avea nici cea mai 
mică importanță. 

Se ridică în capul oaselor, întorcându-se spre sursa 
delicioaselor miresme. Cade, numai într-o pereche de 
blugi tăiaţi, amesteca în tigaie compoziţia. Un bărbat cu 
multe talente, medită Martinique. Protector, gospodar... 
Cajun și gentleman. Și mai avea și talente culinare. 

Hotărât lucru, era îndrăgostită. 

Dar numai fiindcă-i era o foame de lup. Inspiră 
adânc, absorbind uluitoarele arome amestecate cu 
aerul proaspăt al verii. 

— Miroase divin, comentă ea entuziasmată. Ce 
mâncăm? 

— Bună dimineaţa și tie. 

— Scuze. Bună dimineaţa. Numai că sunt lihnită. 

— Se vede cu ochiul liber, replică el sec. Întotdeau- 
na eşti aşa înaintea cafelei de dimineaţă? 

— De obicei, recunoscu bine dispusă Martinique. 
Adora spune că dimineaţa parc-aș fi un monstru al 
bălților. Cum o mai fi şi ăla, nu știu... 

Cade ridică de pe plită o cafetieră de cositor și-i 
turnă într-o cană. 

— Dulceaţă, crede-mă, nu-i tocmai un compliment. 
Monsştrii bălților sunt înalți de șapte picioare, grei ca la 

vreo trei sute cincizeci de livre, au o ditamai căpățâna 
acoperită cu păr lung portocaliu și ochi holbaţi, 
dementi. 

Ajunse lângă pat din doi pași și-i dădu cana 
aburindă, după care se retrase s-o privească mai bine. 

— Şi chiar dacă descrierea nu ti se potriveşte, pot 
observa unele asemănări. 

— Foarte amuzant, replică Martinique, riscând o 
sorbitură zdravănă din lichidul dătător de viaţă. Arome 
pătrunzătoare îi pătrunseră în nări. Scorțișoară, 
cuişoare, portocale şi zahăr. Alcoolul o arse pe bere- 
gată. Brandy? Cu noaptea-n cap? 

Deși senzațiile erau departe de a fi neplăcute, cu 
siguranță erau neașteptate. Tuși, fără a-şi putea regăsi 
graiul decât peste câteva minute. 

— Ceva îmi spune că asta nu-i o ceașcă de Java obișnuită. 

— E cafe brulant. Te lecuiește de toate belelele. Le 
omoară cât ai clipi. 

Martinique îi adresă un zâmbet răutăcios. 

— În cazul ăsta, mă aştept să te văd căzând lat din 
clipă-n clipă. 

Sprâncenele negre ale lui Cade se arcuiră. 

— Ai vrea tu...! 

— Mă rog, nu tocmai... recunoscu ea. Cel puţin, 
până termini de pregătit micul dejun. 

Cade zâmbi și el. 

— Chiar că eşti un monstru, dimineaţa. Așa-mi mai 
vine să te trântesc pe genunchi și să-ți... 

Se întrerupse, dar amândoi știau care ar fi fost 
continuarea. Bătăile inimii lui Martinique se acce- 
lerară. 

Contact fizic. Nu era sigură dacă din cauza 
brandy-ului, a cafeinei sau a expresiei feroce din 
ochii lui Cade, dar dintr-o dată respira cu mai multă 
greutate. 

Sau, poate, din pricina rotocoalelor de fum negru 
care se ridicau din tigaie. 

— Mâncarea! strigă ea, arătând agitată într-acolo. 

Înjurând copios, Cade se răsuci în loc și trase tiga- 
ia de fontă de pe plită. Jumările dinăuntru bol- 
boroseau și trosneau, dar se părea că intervenise la 
timp. Nu se arsese decât untura. 

— Slavă Domnului, murmură Martinique. 

— Ai şi de ce să-i mulțumești, replică el. N-a lipsit 
mult să mănânci cărbune curat la micul dejun. 

Puse partea neînnegrită a mâncării pe două farfurii 
de carton şi-i aduse una la pat. 

— Poftă bună. Am bătut drum lung pentru ingre- 
diente. Cel mai apropiat magazin e la nu știu câte 
mile de-aici. Şi s-ar putea ca asta să fie ultima ta masă 
caldă, pentru un timp. E cam periculos să te ţin în 
bucătărie. 

— Pe mine? întrebă ea neîncrezătoare. Voreşte-n 
numele tău, băiete. 

Dar era prea ocupată cu înfulecatul ca să mai 
lungească discuţia. Își potrivi pernele la spate și se 
rezemă mai bine. 

— Un deliciu, murmură, printre înghițituri. 
Fabulos. Ar trebui să te faci bucătar-șef. 

Mâncând, Cade dădu din cap aprobator, părând să 
fie de acord cu laudele ei. 

— Deci, ai văzut vreunul la viaţa ta? întrebă 
Martinique, luând o înghițitură din cană. 

— Vreun ce? 

— Un monstru de baltă. Din-ăla cu ochi holbaţi și 
păr zbârlit. 

Cade ridică din umeri, zâmbind vag. 

— Sigur. Ne-am întâlnit în spatele casei, într-o 
dimineaţă. O dată s-a uitat la mine și a luat-o la 
sănătoasa. 

— Deştept monstru, murmură ea. Nu știu de ce, nu 
prea-mi vine-a crede. 

— Cum vrei, Faţă-de-înger. Dar în regiunea asta au luat 
naștere multe legende, iar unele dintre ele au baze reale. 
Poate nu și cea a monstrului, însă majoritatea poveştilor 
cu pirați, da. Jean Laffite și banda lui se învârteau pe-aici, 
sfidând autorităţile. Se spune că unele dintre comorile 
lor încă mai sunt îngropate prin apropiere. 

— Comoara piraţilor, șopti Martinique. Ce păcat că 
n-o putem găsi noi... Ai căutat-o vreodată? 

— Când eram mic, își aminti Cade, zâmbind. 
Prietenul meu Rand şi cu mine cutreieram tot timpul 
locurile. O dată, am găsit o bucată dintr-un lanţ de aur, 
dar părea să provină mai degrabă dintr-un magazin 
decât de pe o corabie. Pe urmă, am renunţat. Ne-am 
pierdut credinţa. Și ne-am făcut sticleți. 

Martinique clipi din ochi surprinsă, întrebându-se 
dacă nu cumva alcoolul îi juca vreo festă. 

— Ai fost ofiţer de poliţie...? 

— Greu de crezut, mm? Dar adevărat. M-am retras 
după ce Rand... a murit. Le-am spus la ce le foloseau 
împutitele lor de regulamente. Bandiţii nu joacă după 
reguli. Și nici eu. M-am lăsat de mult. 

— Şi prietenul tău, întrebă Martinique cu blândețe, 
cum a murit? Ce i s-a întâmplat? 

— Un accident, răspunse scurt Cade. A traversat 
prin faţa unui glonț. 

Capitolul 8 


La vederea privirii din ochii lui Cade, Martinique 
exclamă ușor. Era o expresie plină de furie și durere 
pură, atât de intensă încât privirea îi părea luminată de 
un foc albastru și rece. Încă mai suferea după pri- 
etenul lui, iar ea n-avea idee cum să-l ajute. Nu știa 
decât că dorea s-o facă. Din toată inima. 

Aproape că se temea să-l întrebe și alte detalii. Nu 
era sigură cum ar fi reacționat Cade. Dar și mai tare se 
temea să nu intervină. 

— Cine l-a împuşcat? întrebă ea în cele din urmă, 
vorbind încet. 

— Am fost de faţă, răspunse Cade, ocolind un 
moment răspunsul. A murit sub ochii mei. 

Martinique nu mai putu continua. I se pusese un 
nod în gât şi era cât pe ce s-o podidească lacrimile. 

Abia mai putea înghiti. Dar nu era nevoie să vorbească. 
După un timp, Cade continuă, vorbind rar, măsurat. 

— Era un tip pe care-l umflaserăm cu-o săptămână 
în urmă. Un caz de rutină, o infracţiune măruntă... 
Nici nu mai ţin minte. Dar i-au dat drumul pe 
cauţiune. Iar el s-a hotărât să se răzbune. Şi a reușit. A 
reușit în stil mare. 

— Îmi pare rău, şopti ea, negăsind altceva de spus. 
Îmi pare atât de rău... 

— N-a fost vina ta, Faţă-de-inger. N-a fost vina 
nimănui. Așa-mi spuneau toți, chiar și Lori, văduva lui 
Rand. Nu e vina nimănui. Dar cineva ar fi trebuit să 
plătească. Criminalul n-a plătit destul. L-am băgat la 
loc în puşcărie, însă asta nu-i de-ajuns pentru o viață 
de om. Nimic nu e de ajuns. 

— Nici chiar să-i prinzi pe altii, poate să-i impiedici 
să facă același lucru altora? 

— Te referi la cariera pe care mi-am ales-o? râse el 
gros, amar. Psihologul de la poliţie a spus că era o 
reacție post-traumatică la stres. Chiar înainte să ies din 
cabinet. Eu prefer s-o consider o terapie. 

Se ridică și începu să strângă resturile micului 
dejun, dând de înțeles că discuţia se sfârșise. 
Martinique nu încercă să mai insiste. Atinsese o rană 
veche din sufletul lui Cade, o rană fără nici o şansă de 
vindecare. 

Dar Cade fusese dispus să-i vorbească deschis. Iar 
Martinique știa din instinct că de mult nu se mai 
deschisese astfel în faţa cuiva. Poate că simţise nevoia 
de a vorbi despre trecutul lui, la fel cum și ea simţise 
nevoia să audă. 


Cade poliţist? Era o idee greu de asimilat. Niciodată 
nu şi-l imaginase având o ocupaţie atât de stabilă. Dar, 
pentru prima oară, începea să înțeleagă cum ajunsese 
vânător de recompense, mereu pe drum, fără nici o 
legătură strânsă care să-l ţină pe loc. Fără nici o 
obligaţie permanentă. 

Poate că nu era asemenea amanţilor superficiali ai 
lui Angel6, așa cum și-l imaginase. 

Poate că, la urma urmei, era unul dintre băieţii 
buni. 

— Eşti gata să te speli? întrebă el, risipindu-i reveria 
cu glasul lui răgușit. 

— Să mă spăl? repetă însufleţită Martinique. Să fac 
un duş, cum ar veni...? 

Cade ezită. 

— Mă rog, se poate zice și duș... Vino. Am să-ţi arăt. 

Martinique își luă punga cu cosmetice din sacul de 
voiaj și îl urmă pe Cade pe veranda din spate. Podelele 
de cedru erau argintate de vreme, balustrada părea 
destul de șubredă, dar Martinique nici nu observă, cap- 
tivată de uluitoarea frumuseţe a mlaștinii în zorii zilei. 

Bălțile se întindeau cât vedeai cu ochii, apă, cer, 
copaci, sălbăticie, toate contopite într-o strălucitoare 
simfonie de albastru și verde. Lumina soarelui 
împestrița meandrele afluenților, cu reflexe orbitoare. 
Un cârd de rațe leneșe, ca niște bărcuţe de lemn pic- 
tate, dolofane, săltau pe valurile verzi ca sticla. Un vul- 
tur pleșuv dădea târcoale pe deasupra, în zborul lui 
maiestuos. 

Martinique îşi simţea inima înălțându-se la fel de sus. 

— 0...! exclamă ea, aproape involuntar. Nici nu mă 
mir că ţi-ai făcut casa aici. Nu mă mir deloc. 

Părea să i se potrivească perfect. Cade era aseme- 
nea acelor pirați din vechime, ascuns într-o fortăreața 
impenetrabilă, surghiunit ca strămoșii lui francezi din 
I'Acadie. 

— Mă bucur că-ți place aici, Faţă-de-înger. 

— Îmi plac împrejurimile, preciză Martinique, cu un 
zâmbet ironic. Casei i-ar prinde bine câteva moder- 
nizări. 

— Hait. Te pomenești că vrei să-mi sugerezi vreun 
tapet cu crini? Sau să-mi croșetezi perdeluțe drăguțe 
pentru fereastra de la bucătărie? 

— Eu mă gândeam mai degrabă la un buldozer, i-o 
întoarse ea. Decoraţiunile par să fi fost rezolvate deja. 
De o bandă de ţigani nomazi. 

— Ţigani...? întrebă Cade cu îndoială. 

— Exact. Au luat cu ei toate lucrurile de preţ. 

Cade îi arătă spre o ţeavă veche și ruginită care 
ieşea din perete, la aproape doi metri înălțime. 

— Totul, în afară de duș, preciză el. 

Martinique privi posomorâtă robinetul scârțâitor. 

— Asta-i tot? întrebă ea. Nu tu savonieră? Nu tu bară 
pentru prosoape? Nu tu perdea? 

Încrucișându-și bratele pe piept, Cade o privi lung. 

— Ştii care e problema ta, Nick? Eşti prea obișnuită 
cu toate mofturile astea de lux. 

Martinique își îngustă ochii. 

— Mofturi? Ha! Acum înţeleg cum de n-ai ezitat să te 
bagi cu capul în fântâna mea. Pe lângă ce ai tu aici, e 
ca un bazin din Taj Mahal! 

— Nu te obligă nimeni să faci duș, ridică din umeri 
Cade. Tu hotărăști. Dar ţine minte, aici n-avem nici aer 
condiţionat. După câteva zile de caniculă, începe să se 
simtă. S-ar putea să te-arunc în apă. Sau să-ţi dau un 
brânci jos din pat. Cum mi-o veni mai ușor. 

— Să-mi dai un brânci jos din...! Nu-ţi face iluzii, 
Jackson. Am avut un moment de slăbiciune azi- 
noapte, dar n-ai să mă mai prinzi pe aceeași saltea cu 
tine. Mi-era frig. Și frică. Auzisem niște zgomote. 

— Crede-mă, Nick, nu mă plângeam. A fost pentru 
a doua oară când zgomotele nopţii te-au adus în 
braţele mele. Poate că mai degrabă simţi, decât auzi... 

— Nu simt nimic! insistă ea. 

Cade îi puse o mână sub bărbie, ridicându-i faţa 
pentru a o privi în ochi. 

— Asta s-ar putea să fie alta dintre problemele tale, 
Nick. Nu-ţi permiti să simți, deși ştiu că ești capabilă 
de asta. Trebuie să luăm măsuri. 

— N-am nici un fel de probleme! exclamă 
Martinique, retrăgându-se din faţa lui. Dar dacă aș 
avea, cred că ai fi bărbatul ideal care să mi le rezolve, 
nu? Exact bărbatul cel mai nimerit ca să-mi trezească 
acele... „senzaţii“? 

— S-ar putea, chérie, replică el, urmărindu-i toate mișcările 
cu ochii aceia atenţi, cărora nu le scăpa nici un amănunt. 

— Cred că tu ţi-ai făcut deja dușul? întrebă 
Martinique, încercând să schimbe subiectul. 

— La prima oră. Dar nu m-ar deranja să mai fac 
unul. Ce zici, dulceaţă? Vrei să-ţi ţin companie? 

— Zic că mai bine nu. Şi nu care-cumva să te uiţi pe 
geam când curge apa. Sunt... pudică. 

— Nu m-aș fi aşteptat! 

— Promite-mi, Jackson! Nu tragi cu ochiul! 

Cade ridică mâna dreaptă, cu un gest solemn. 

— Pe cuvânt de cercetaș. Da’ aşa n-o să mai aibă nici un haz. 

— Poate-ţi cer prea mult, continuă ea, dar mi-ar 
prinde bine și un prosop cu care să mă şterg. Întâm- 
plător, ai vreunul? 

— S-ar putea să se găsească... Dă-i drumul, am să ţi-l arunc. 

Și, cu aceste cuvinte deloc încurajatoare, Cade 
dispăru în casă. 

Martinique privi în jur, jenată. Ştia că era o prostie, 
că se aflau în plină pustietate, dar ideea de a se 
dezbrăca de tot în aer liber i se părea atât de ciudată... 
Mai ales când Cade era în apropiere. 

Oftă prelung și incepu să se dezbrace. Când rămase 
numai în chiloţi și sutien, pudoarea se făcu simțită din 
nou. 

De unde știa că n-avea să apară de după colţ în 
orice moment și s-o vadă? Simplul gând făcu s-o 
străbată un fior ascuţit, până-n vârfurile picioarelor. Își 
putea imagina expresia din ochii lui, hămesită, tulbu- 
re de dorinţă. Doamne sfinte, numai asta nu voia, s-o 
surprindă goală. 

Chiar nu voia? 

Închise ochii, încercând să-și imagineze reacţia lui, 
căutând să-și închipuie că în faţa lui se dezbrăca. Își 
desfăcu încheietoarea sutienului. Dantela se desprinse 
de piele, căzând pe scândurile verandei. Sânii i se 
revărsară eliberaţi, plini și calzi, în timp ce o boare 
delicată îi adia peste piele, excitând cele mai sensibile 
locuri, risipindu-i orice urmă de sfială, pentru a aduce 
în loc altă stare, mai dulce, mai puțin inhibitoare. 

Senzualitate. 

Se simtea minunat. Liberă.  Descătușată. 
Fermecătoare. Ce-ar fi spus Cade dacă o vedea astfel? 
Ce-ar fi făcut? 

— Dumnezeule, frumoasă mai ești! 

La auzul acestui sunet, toţi nervii din trupul lui 
Martinique se electrizară. Glasul era prea intens, prea 
aspru și masculin ca să fi fost doar un rod al imagi- 
naţiei. Prea real pentru o plăsmuire. Tremurător, ochii 
i se deschiseră. 

Cade stătea în faţa ei. 

Nu mai era nevoie să-și imagineze reacția lui. Felul 
cum o privea spunea totul, lovind-o cu valuri-valuri de 
sexualitate pură, covârșitoare. Dar şi mai şocată era de 
propria ei reacţie. Nu încerca să se ascundă, să-și 
acopere trupul, în nici un fel. Îi plăcea cum se uita 
Cade la ea. Îi plăcea senzaţia de îndrăzneală aproape 
ameţitoare pe care i-o provoca. 

El era cel care ar fi avut nevoie de un duș, nu ea. 
Dar era prea târziu. Acum nimic nu l-ar mai fi putut 
salva. Dacă n-o avea, praful urma să se aleagă de el. 

Martinique închise ochii, parcă neavând curaj să 
vadă ceea ce se pregătea să facă. Lăsându-și capul pe 
spate, întinse mâna și răsuci robinetul. Când începu să 
se săpunească, acoperindu-se treptat cu clăbuc, Cade 
simţi că nu mai putea să respire. În sfârșit, încetă să-și 
înfrunte cele mai nobile instincte. 


126 


Indiferent dacă înțelegea sau nu, Faţă-de-înger nu 
juca cinstit. Sigur, îi promisese să n-o pândească. Dar, 
în fond, fusese un accident. 

lar dacă așa înțelegea ea să-l pedepsească pentru 
impertinență, preţul era pur şi simplu prea scump. Nu 
mai putea sta deoparte. Dacă Martinique dorea să facă 
duș cu spectatori, trebuia să se aștepte și la partici- 
parea publicului. 

Păşi sub şuvoiul de apă, lângă ea, şi-i luă săpunul 
din mâini. 

— Vrei să te spăl pe spate? 

Martinique nici nu mai știa ce voia. 

Şi nu avea idee ce să facă. 

Încă nu pas, și nu mai exista cale de întoarcere. 
Pentru amândoi. 

Încă un pas, și risca să ajungă cu inima frântă, ca Angele. 

Dar, undeva în adâncul făpturii ei, ştia că dorise să 
ajungă amândoi acolo. În adâncul ei, voia ca el să ia 
toate hotărârile, fără să-i mai pună nici o întrebare. 

Să facă exact ceea ce făcea. S-o atingă, fără a-i 
aştepta permisiunea. S-o aţâţe, fără a sta să primească 
vreun răspuns. 

— Întoarce-te, Nick, îi ceru el. Întoarce-te ca să te 
pot spăla bine. 

Apa șiroia peste ei, printre ei, făcându-i pielea să se 
înfioare. 

Dar, când Cade începu în sfârșit s-o frece cu 
săpunul alunecos, mâinile lui nu pe spate o atinseră, 
ci pe pântec. Se mișcau încet, în cercuri concentrice. 
De pe buzele lui Martinique se desprinse un geamăt. 

Îl auzi pe Cade mârâind drept răspuns, ceva 
neînțeles, în franceza cajună. 

Nu era sigură în ce moment începuse să plângă, în 
care clipă lacrimile începuseră să i se amestece cu apa 
ce i se prelignea pe faţă. Nici când se pornise tremurul 
trupului. 

Ştia numai că nu putea să se oprească. 

În schimb, Cade păru să-i înțeleagă de astă dată 
sentimentele, chiar mai bine decât şi le înțelegea ea 
însăși. Cu un mormăit scurt, aspru, o trase de sub duș, 
înfășurând-o rapid cu prosopul. 

— Lasă, Nick, spuse el răgușit. La naiba, femeie, nu 
suport dacă-ncepi cu bocetele. N-am vrut să te fac să 
plângi. 

Martinique se șterse la ochi cu marginea prosopu- 
lui, încercând să se controleze. 

— Nu tu ești de vină, scânci ea. Nu știu ce se-ntâm- 
plă cu mine. Nu-s sigură că pot să explic. 

— Încearcă, o rugă el, răvășindu-și frustrat părul 
umed. Dacă nu înţeleg ce se întâmplă cu tine, n-am 
făcut nimic. Spune-mi despre ce e vorba, Nick. Ce e cu 
mine, cu noi, care să te sperie atât de tare? 

Când Martinique termină de povestit, pe fruntea 
bronzată a lui Nick se adâncise o brazdă adâncă, de 
preocupare. 

— Nick, înţeleg tot ce mi-ai spus. Şi-ti mulțumesc că 
ai avut încredere în mine. Dar tu nu semeni cu mama 
ta. Nu semeni cu nimeni. Meriti să ai șansa de a o 
descoperi singură. De a-ţi explora propriile reacţii în 
faţa vieții. 

— Nu sunt sigură că am curaj, răspunse ea, privin- 
du-l în ochi pentru prima oară de când începuse con- 
versația. Uneori, când suntem împreună, când 
ajungem la... contacte fizice... mă sperii. 

— Ce anume te sperie, dulceaţă? 

— Ceea ce simt. E minunat. Și depravat. Ca și cum 
moștenirea familiei Duval m-ar ajunge din urmă. Ca și 
cum aș fi la fel de decăzută ca toate femeile dinaintea 
mea. Poate chiar mai rău. 

— Deci, asta vrei să spui, că te simţi rău când de fac 
să te simţi bine? 

— E o prostie, mm? 

— Nu e nici o prostie, Nick. E uşor de înțeles. Mai 
ales dacă încerci să ispășeşti păcatele altora. 

Martinique oftă. 

— Parcă aş căra în cârcă o carte de istorie scan- 
daloasă, foarte grea, încercând s-o rescriu pagină cu 
pagină. 

Cu o expresie înțelegătoare, Cade dădu din cap. 

— Un lung șir de relaţii notorii. Cam mult ca să le 
șteargă pe toate o femeie, de una singură, nu crezi? 
Doar dacă nu cumva ai puterea de a schimba trecutul. 
Ceea ce nu cred că poate face nici unul dintre noi. 

— Stiu că nu-l pot schimba, recunoscu Martinique. 
Mi-e doar teamă să nu-l repet. 

— Nick, spuse el răbdător, nu e drept să te simţi 
responsabilă pentru greșelile lor. Și ce dacă faci și tu 
unele greșeli ale tale proprii? Puţină frică e firească, 
sănătoasă chiar. Frica servește unui anumit scop. E un 
semnal de supravieţuire, care ne apără în situaţiile 
riscante. Dar când ti-e frică să te deschizi, când ti-e 
frică să simți... asta nu mai e viaţă. 

ÎL privi cu îndoială. 

— Deci nu consideri... receptivitatea mea... felul 
cum îmi pierd controlul faţă de tine... o gravă carență 
de caracter? 

La asta, Cade zâmbi. 

— Vorbeşti serios? Pe dracu”, sigur că vorbești serios. 
Serios de interesant. Dar încă nu te-am făcut să-ţi pierzi 
controlul, chérie. Nu încă. Vreau să fii pregătită pentru 
asta. 

Făgăduiala din tonul lui făcu inima lui Martinique 
să bată mai repede. Nu era sigură că ar fi putut vreo- 
dată să fie pregătită pentru experiențele pe care le 
avea el în vedere. 

— Poate dacă am lua-o treptat, sugeră ea cu voce 
întretăiată, nesigură. Pas cu pas... 

— Încetul cu încetul? întrebă Cade, părând să se 
gândească pentru prima oară la o asemenea posibilitate. 
Asta ar fi o idee... Uite ce propun eu, dulceaţă, ce-ar fi să 
plecăm noi de-aici pentru un timp? Să mergem într-un 
loc public, unde va trebui să-mi ţin mâinile acasă. Mai 
mult sau mai puţin. 

— În oraș, de pildă? 

— Să petrecem o seară în lume. Întâmplător, știu în 
apropiere un local unde au o muzică... 

— Așteaptă-mă doar o jumătate de oră, ca să mă pregătesc. 

— Arzi de nerăbdare, nu-i așa? 

Ardea de nerăbdare să scape, mai bine zis. Nu 
conta unde se duceau, numai să scape din baraca aia 
tulburătoare. Un apartament nuptial la Hilton n-ar fi 
fost mai intim și mai dezinhibitor sexual decât această 
Shangri-la pe proptele. 

— Abia aştept, răspunse Martinique. Cu ce să mă îmbrac? 

— Cu haine, declară Cade, cât se putea de serios. 
Cu cât mai multe haine. Altfel, s-ar putea să uit de 
înțelegerea noastră. 

Capitolul 9 


A doua zi dimineaţa, în clipa când se trezi, 
Martinique ştiu că era singură. Biletul lui Cade, prins 
pe perete cu un cuţit de bucătărie, spunea tot. 

Dulceată, scria în mesaj. M-am săturat să tot am 
răbdare cu Picasso. Mă întorc să termin odată 
povestea asta, într-un fel sau altul. Stai cuminte. Îți 
promit că am să mă întorc diseară. 

Martinique citi de mai multe ori cuvintele 
mâzgălite în grabă, încercând să le deslușească înţele- 
sul. Un lucru era clar, Cade se întorsese în oraș, ca să-l 
găsească pe bandit o dată pentru totdeauna. Dar ce 
anume avea de gând să facă? 

Indiferent ce intenţiona, era periculos. Cade numai 
prudent nu putea fi numit. Era mult prea cutezător, 
prea dispus să sfideze soarta. 

Putea să pățească din nou ceva. 

Și dacă o pățea într-adevăr? De data asta, 
Martinique n-avea să mai fie acolo, ca să-l ajute. De 
data asta, dacă i se întâmpla ceva, se prea putea să nu 
se mai întoarcă. 

Putea să moară. 

Simplul gând făcu inima lui Martinique să cadă 
printre măruntaie. Gândul de a nu-l mai revedea. 
Gândul de a nu mai fi cu el niciodată. 

Doamne, cât îl mai dorea! 

Ajunsese atât de aproape de a fi a lui! Pesemne îl 
costase scump să se oprească în ultimul moment. Și 
totuși, o făcuse. Nici măcar nu se mai culcase în 
același pat. Noaptea, Cade se întinsese pe podea, cu 
o pernă, ca și cum ideea de a o atinge din nou l-ar fi 
dezgustat. 

Iar acum, putea să nu mai aibă niciodată ocazia de 
a-l convinge cât îl dorea. Putea fi prea târziu ca să-i mai 
spună ce simţea pentru el. 

Să-i spună că îl iubea. 

Revelația îi inundă toată fiinţa, înecându-i 
complet sufletul. În acel moment, Martinique 
știu, știu că trebuia să plece după Cade. Fiindcă 
dorea ca el să știe. Înainte de a risca să facă vreo 
prostie. 

Făcu duş și se îmbrăcă în câteva secunde. 
Obţinerea unui mijloc de transport până înapoi în 

oraş putea fi o problemă, dar Cade spusese ceva 
despre o camionetă și, după o căutare de câteva 
minute, Martinique găsi un set de chei. 

Dar cum să ajungă la mal? Probabil Cade luase 
canoea cu el. Martinique alergă pe balcon, scrutând 
malul din priviri. Barca nu se vedea nicăieri. 

Privind în jos, o văzu legată de un stâlp. Oare Cade 
traversase prin apă, nedorind s-o lase complet neaju- 
torată în casă? Trecuse prin balta plină de aligatori, 
numai de dragul ei? Doamne, cât îl mai iubea! 
Niciodată nu-l iubise mai mult decât în clipa aceea! 

Luându-și poșeta și sacul, Martinique cobori în 
barcă şi vâsli până la mal. După un moment de teamă, 
când crezu că motorul camionetei nu funcţiona, reuși 
să-l pornească. Drumul până în oraș păru inter- 
minabil. Era aproape ora amiezii când opri în fața 
magazinului. 

Primul popas al lui Cade, o dată ajuns în oraş, fu la 
tăinuitorul de obiecte de artă. Nu stătu mult, doar cât 
să-i vâre ceva în palmă pentru a obține informaţiile 
necesare. Da, Picasso comunicase un răspuns. De cum 
îl află, Cade zâmbi. 

Şi ştiu că planul lui avea sorti de izbândă. 

Atâta vreme cât nu-l părăsea norocul. Atâta timp cât 
respecta regulile de supraviețuire. Și, cu Nick pusă la 
fereală, de astă dată nu mai prevedea nici o diversiune. 
De astă dată, era hotărât să învingă. 

Cu ajutorul lui Picasso însuși. 

Cade abia aștepta. Târgul pe care-l propusese era o 
cacealma, dar hoțul mușcase totuși momeala. În aparență, 
mai bine zis. Pe dedesubt, răspunsul era simplu de 
înţeles. Atât de simplu, încât părea aproape străveziu. 

Picasso acceptase o întâlnire cu Cade la magazinul 
lui Martinique, la amiază. După părerea lui Cade, con- 
simțise prea repede. Era sadic, dar nu și prost. 

Termenii fuseseră destul de clari. Dacă Picasso 
accepta să aducă tablourile înapoi şi s-o lase pe 
Martinique în pace, Cade promitea să nu-l mai 
urmărească. 

Desigur, ideea de a-l lăsa să scape nepedepsit îi 
frângea lui Cade inima, dar de dragul lui Martinique ar 
fi fost gata să ofere aproape orice. 

Se îndoia, însă, că Picasso dorea sincer să încheie 
târgul. Era prea orgolios ca să scape cu una cu două. 
Prea furibund pentru a nu căuta să se răzbune. 

Martinique avusese dreptate spunând că Picasso 
voia să-i lovească. Dar Cade nu l-ar fi lăsat nici în rup- 
tul capului să se mai apropie de ea. În ziua aceea, avea 
să se ofere în schimb pe sine ca momeală. 

Iar şansele ca peștele cel mare să muşte erau apre- 
ciabile. Probabil că Picasso urma să vină la magazin și, 
în loc de a încheia târgul, ar fi încercat să-i facă de 
petrecanie. 

Lui Cade puţin îi păsa de motivele pentru care 
hoţul venea la întâlnire, cu condiţia să vină. Cu 
condiţia de a avea șansa unei confruntări. 

Sunase ceasul răfuielii. 

Martinique nu era sigură ce se așteptase să găsească 
acasă. Era aproape de amiază, duminică, iar magazin- 
ul era închis, desigur. Dar îi dăduse lui Cade un rând 
de chei și se prea putea să-l întâlnească acolo. Din 
păcate, nu-l vedea nicăieri. 

Întrebându-se ce să facă în continuare, începu să 
descuie ușa din faţă. 

Şi se pomeni cu o lamă de cuţit înaintea 
ochilor. 

— Deschide, scrâșni Picasso, coborându-i pe bere- 
gată vârful cuţitului. Hai, repede! 

Martinique știu că nu avea încotro. Putea să se 
supună sau să moară. Şi niciodată, în cei douăzeci și 
opt de ani ai ei de viaţă, nu dorise atât de mult să 
trăiască. 

Încet, cu grijă, îl conduse pe Picasso în magazin. 
Când ușa se închise în urma lor, avu o copleșitoare 
senzaţie de déjà vu. Parcă s-ar fi repetat jaful. Numai 
că, de astă dată, reacţia ei era cu totul alta. 

De astă dată, puţin îi păsa ce avea să fure Picasso. 
Tablourile, antichităţile, până și căsuţa la care visase 
întotdeauna, toate acestea nu mai însemnau nimic 
pentru ea. Nimic. 

Singurul lucru care conta era gândul de a-l revedea 
pe Cade. Gândul de a-i spune cât îl iubea. Doamne, nu 
voia să moară înainte de a avea şansa s-o facă. 

— Nu mă omori, şopti ea. Te rog, nu mă omori. Fac 
tot ce vrei. 

— Păi fii sigură, cucoană, mârâi hoţul. Problema e că 
nu prea avem noi timp, înainte s-apară iubiţelu”. Avem 
întâlnire aici, la amiază. Vrea să-ncheiem un târg. 

Martinique simţi că-i sărea inima în gât. Venea 
Cade! Dar urma să ajungă la timp? Avea să fie rănit, 
încercând s-o apere? Făcu un efort să vorbească, pen- 
tru a obține cât mai multe informaţii posibil. 

— Ce... ce fel de târg...? 

— Mai scuteşte-mă, cucoană, nu te face că nu știi. 
Vrea s-o rezolvăm simplu. Eu dau tablourile-napoi, el 
mă lasă-n pace. Da’ cu mine n-o să-i ţină. l-arăt eu lui. 
Ce-am să mă mai distrez, să-mi iscălesc numele cu 
sânge de cowboy! 

Înghitind în sec, Martinique încercă să-și învingă 
valul de greață. Picasso ţinea cuțitul în mâna dreaptă, 
în timp ce cu stânga începea s-o mângâie. Degetele lui 
îi străbăteau gâtul și umerii, făcându-i părul de la ceafă 
să se zbârlească. Făcându-i pielea să se înfioare de silă, 
sub atingerile lui insinuante. 

O cotropea repulsia la vederea lui: păr lățos, 
nespălat, ochi negri tulburi, plini de o veselie rece și 
nemiloasă, și totul învăluit într-o duhoare de 
nădușeală acră. Expresia de pe chipul lui Picasso arăta 
clar că acesta nu s-ar fi dat înapoi de la nimic. Iar 
Martinique n-ar fi suportat dacă, încercând s-o salveze, 
Cade era rănit. 

— Îți propun eu un târg mai avantajos, izbucni ea, 
silindu-se să vorbească. Poţi să păstrezi tablourile și să 
pleci. leşi numai afară de-aici, în clipa asta, și sunt ale tale. 

— Prea târziu, puiuţ, gâfâi Picasso, răsucindu-și pe 
degetele lungi și slinoase câteva șuvițe din părul ei. 
Picturile tale nu mai valorează nimica pentru mine. Ai 
dat sfoară prea departe ce fierbinţi sunt. Nimenea nu 
mai vrea să se-atingă de ele. 

O cuprinse cu un braţ împrejurul gâtului și o trase 
brutal spre el. 

— Da' cred că ai tu ceva mai bun de oferit. Ceva ce 
iubiţelu” tău n-ar vrea să-mpartă cu nimenea. Așa c-ai să-mi 
dai chestia aia mie, acuma repede, până s-ajungă el aicea. 

Martinique simţi fierea ridicându-i-se în gât, când 
brațele lui se încleștară strâns, iar buzele răsfrânte 
peste dinti coborâră spre ale ei. Însă, chiar în clipa 
când duhoarea lui fierbinte îi izbi faţa, zări o siluetă 
întunecată, înaltă, în fața magazinului. Forma unui om 
gata să se repeadă. 

Cade! 

Năvăli pe ușă înainte ca Picasso să-l observe venind. 
Cioburile zburară care-ncotro. Cade scoase pistolul, 
ochind spre capul lui Picasso, de la mai puțin de un 
metru şi jumătate distanță. 

— Aruncă cutitul sau ești mort! scrâșni el. 

Martinique simţi un șoc violent, când Picasso o 
trase drept în fața lui, folosindu-i trupul ca pe o 
pavăză. 

Cade înjură murdar. 

— Hai, dom'le! Aruncă-l, acum! 

— Dă-i bătaie, îl provocă Picasso. Trage. Da’ nu uita, 
cu o lamă ca asta, “s-un artist! Pot să-i fac destule tipei, 
pân-să cad jos. 

Aduse cuțitul în faţă, la vedere, făcând lama să 
lucească între sânii lui Martinique. 

— Când termin, n-ai s-o mai recunoști. Nici n-ai să 
vrei s-o mai recunoşti. 

Un moment, Martinique închise ochii, nesu- 
portând să vadă chinul de pe faţa lui Cade. Ştia că 

era furios. Furios, frustrat şi speriat pentru ea. Și nu 
știa cum să-l ajute. Situaţia părea fără nici o ieşire. 

Apoi îi auzi glasul, aspru și sfidător, risipind tăcerea 
tensionată. 

— Un artist, tu? îl întrebă el sceptic pe Picasso. Eşti 
un amator, dom'le. 

Mâna lui Picasso se strânse pe cuţit, cu furie. 
Vârful tăișului sfâșie bluza, dezgolind sutienul de 
dantelă. 

— Crezi că nu știu ce fac? i se pare asta o treabă de 
mântuială? 

Și crestă un X pe pielea ei, tăind atât de rapid încât 
Martinique abia avu timp să tresară mărunt. Două 
picături roșii i se prelinseră sub stern, dispărând în 
bluză. 

Chipul lui Cade se albi de furie, dar se ţinea 
destul de bine pentru ca Picasso să nu-i citească 
gândurile. Ridică din umeri, nepăsător, cu un râs 
cinic. 

— Sigur, spuse el, eşti mare sculă cu-o femeie. Da’, 
ia să vedem, ești în stare să lupti ca un bărbat? Ca între 
bărbaţi? 

— Aruncă pistolu', scuipă Picasso, tremurând de 
indignare, și-ai să vezi. 

— Să fie clar, răspunse Cade. Sunt dispus să fac 
schimb. Pistolul, în schimbul pumnalului ăluia. 

Și arătă spre un instrument vechi agăţat pe perete, 
un stilet de duel din secolul al XVIII-lea, cu prăselele 
bătute în sidef și lamă de argint cu două tăișuri. 
Decorativ, dar ucigător. 

— S-a făcut, fu Picasso de acord. Da' o să-l ia de-acolo 
ea. Și fără șmecherii. 

Martinique se conformă, făcând un pas spre perete, 
cu cuțitul lui Picasso încă îndreptat spre pieptul ei. 
Desprinse pumnalul din suport și îl împinse pe podea, 
spre Cade. 

— Perfect. 

Cade îl ridică, lăsând pistolul în locul lui. 

— Așa, avem șanse egale. 

Cântări în mână stiletul, aruncându-l expert de 
câteva ori. 

— Si-acum, să vedem care din noi e adevăratul 
artist. 

Picasso nu putu rezista provocării. O împinse pe 
Martinique în lături şi luă poziţia unui luptător de 
stradă, concentrându-și întreaga atenţie asupra lui 
Cade. 

— Fii gata să dai borş, Cowboy. Fă-ţi rugăciunea. 

Cade despică aerul în faţa lui, cu o mișcare ener- 
gică, impresionantă. 

— Calmul e mai bun decât nervii, sugeră el, cu un 
zâmbet răbdător. Nervii au să te bage la apă. 

Incitat, Picasso se repezi înainte. Cade fentă rapid 
la stânga, evitând lovitura. Cu un zâmbet insolent, își 
întărâtă inamicul: 

— De mai mult nu ești în stare? 

Picasso mârâi gros, cu nările palpitându-i, roşu de 
furie. 

În timp ce-și dădeau unul altuia târcoale prin 
încăperea mică, aplecaţi, cu braţele în lături și 
privirile încleștate concentrat, pe viață şi pe 
moarte, Martinique se retrase lângă un perete. 
Nu-și putea desprinde privirea de la cei doi. Era un 
spectacol fascinant și înspăimântător în același 
timp. 

Cade schiţă o fentă la dreapta, făcându-l pe Picasso 
să-și abată braţul într-o parte, iar în același timp lovi 
prin stânga, fulgerător. Metalul atinse carnea. O pată 
roșie se întinse pe mâneca adversarului. 

— Ai grijă, îl preveni Cade, plin de solicitudine. Vezi 
să nu pice pe covor. 

Picasso începu să dea din braţe turbat de furie, 
lovind la nimereală. Era o dezlănţuire disperată, dar 
reuși să puncteze o lovitură. 

Tăietura apăru pe obrazul lui Cade. 

Era o rană în zigzag, crestându-i pometul pe o 
lungime de vreo cinci centimetri. Cade se șterse cu 
brațul. 

— Bilă albă pentru efort, dar îţi lipseşte tehnica, 
remarcă el, la fel de calm și ironic. Vrei o 
demonstraţie? 

Însă nu mai aşteptă răspunsul. Lovitura pe care o 
aplică fu atât de rapidă, încât Picasso nici nu apucă să 
clipească. Cade dăduse cu cizma, năprasnic, zburân- 
du-i cuțitul din mână. 

Picasso era dezarmat, năucit de cele întâmplate. 
Fusese atât de atent la mâinile lui Cade, încât șutul îl 
luase complet prin surprindere. 

În clipa următoare, Martinique îl văzu pe bandit 
săltat în aer, unde un moment picioarele i se legănară 
ca ale unui spânzurat, după care căzu trântit la 
pământ, cu o bufnitură. Tinând pumnalul în dinți, 
Cade îi strivi faţa de podea, în timp ce-i aplica la mâini 
cătușele. 

— Hai, mă nene, ce-i asta? se rugă Picasso. Cu-nţelegerea 
noastră cum rămâne? 

După furia de pe chipul lui Cade, Martinique știu 
că Picasso ar fi trebuit să fie recunoscător că mai era în 
viaţă. 

— Unde sunt tablourile? întrebă el, pe un ton 
ucigător de politicos. 

În ochii negri ai lui Picasso luci o ultimă rămășiță 
de speranţă frustrată. 

— Dacă-ţi zic, îmi dai drumu”? 

Luând pistolul din locul unde îl lăsase, Cade 
trase cocoșul și îl îndreptă spre prizonier. 

— Dacă-mi zici, poate n-am să trag. 

— Dom'le, nu mă omori! se tângui Picasso. 'S-intr-un 
seif la gară. Cheile-s la mine-n buzunar. 

— Perfect, răspunse Cade satisfăcut. Restul amănun- 
telor le poți spune la poliţie. Și-acum, sus. Ai să-nfun- 
zi pușcăria, în sfârșit! 

Apoi se întoarse spre Martinique, întrebând-o cu o 
expresie îngrijorată: 

— Eşti bine, dulceaţă? Crezi că reziști aici până 
mă-ntorc eu? 

Martinique dădu din cap, cu vocea pierită de 
ușurare. Era hotărâtă să reziste, să fie puternică, 
pentru el. Își încrucișă braţele pe piept, cu un zâm- 
bet recunoscător, reuşind în cele din urmă să 
răspundă: 

— Am să te-aștept. 

— Îmi pare rău că te deranjez duminica după- 
amiază, se scuză Martinique, conducând-o pe Adora 
spre dormitor, dar numai tu mă mai poţi salva acum. 

Ochii Adorei se măriră de uimire, apoi se adumbriră 
misterios, când Martinique îi spuse ce dorea de la ea. 

— Praful pasiunii? repetă bătrâna, clătinând din 
capul înfășurat într-un turban, cu talismane agățate la 
urechi zornăind melodios. Aia-i daravelă puternică, 
Nikki. Foarte puternică. 

Martinique îi luă mâinile, cu piele zbârcită, într-ale 
ei, strângându-le cu putere. 

— Ştiu. Şi cred că sunt pregătită. De fapt, știu că în 
sfârșit sunt pregătită pentru asta. Mai trebuie numai 
să-l conving. Mă poti ajuta? 

Adora îi ridică o mână la obraz, frecându-i-o încet, 
ca o mamă iubitoare. 

— Ştii bine c-am să te-ajut, Nikki. Dacă-l dorești cu 
adevărat pe cowboy-ul ăla cajun. 

La gândul lui, ochii lui Martinique fură pătrunși de 
o lumină caldă. 

— Când ai să-l cunoşti, spuse ea, și tie îţi va cădea cu tronc. 

— Hm! mormăi Adora. Dacă zici tu... 

Martinique zâmbi. 

— E cel mai bun şi mai curajos bărbat pe care l-am 
cunoscut vreodată. l-aș da viața mea pe mână. lar 
acum, îi voi încredința iubirea mea. 

Ochii Adorei se încălziră la rândul lor, după care 
bătrâna se apucă de treabă cu însufleţire. Murmurând 
cuvinte ciudate și fără şir, începu să scoată din trusa ei 
medicală tot felul de poţiuni stranii și miraculoase, 
pentru a transforma treptat dormitorul lui Martinique 
într-un Eden mistic. 

Plante medicinale cu miros dulceag fură 
împrăștiate pe jos, pentru a înteţi senzațiile oricui 
intra. Mănunchiuri de lumânări înalte fură aranjate 
prin diverse locuri, atent alese după culorile vibrante 
și aromele îmbătătoare pe care le răspândeau. Patul 
însuși fu purificat cu un elixir parfumat, iar din 
cearșafurile de satin începu să plutească o mireasmă 
de mirodenii și trandafiri sălbatici. Până și Ming și 
Ching luau parte la ritual, adulmecând meticulos 
peste tot prin cameră. 

După ce-și termină pregătirea camerei fermecate, Adora 
se întoarse spre Martinique, cu o mică fiolă aurie în mână. 

— Doi stropi, spuse ea solemn, după fiecare ureche. 
Nici un bărbat nu rezistă. 

Strângând în mână micul cilindru, Martinique o 
îmbrătişă. 

— Urează-mi noroc, şopti ea. 

— Ti-l doresc, răspunse Adora, continuând să cla- 
tine din cap cu îndoială, în timp ce ieșea din cameră. 
Crede-mă că ţi-l doresc, Nikki. 

Martinique o privi cum pleca, pradă unui amestec 
de recunoștință și emoție. Nu peste mult, avea să fie 
din nou singură cu Cade. Nu mai avea timp destul ca 
să se pregătească. 

Se impunea un duș fierbinte. Un duș cât mai 
fierbinte, voluptuos, relaxant și absolut privat. 

Peste zece minute, desfătându-se cu plăcerea 
simplă a propriului ei trup, Martinique se şterse com- 
plet, se pieptănă și încheie ritualul aplicând ușor o 
loţine parfumată. Continuând să savureze senzaţia 
acesteia pe piele, îmbrăcă un halat alb de bumbac și 
porni spre dormitor. 

La jumătatea culoarului, îl întâlni pe Cade. 

I se opri respiraţia. 

Arăta atât de colțuros, aşa cum stătea acolo, atât de 
aspru, puternic și incredibil de chipeș, încât îi provo- 

ca o senzaţie aproape dureroasă. Îl dorea atât de mult 
încât nu putea decât să spere că avea să fie capabilă să 
i-o arate. 

— Te... te-ai întors, abia reuşi ea să se bâlbâie. 

Nu era tocmai cuvântarea romantică și seducătoare 
pe care o sperase, dar pentru moment trebuia să se 
mulțumească numai cu atât. Era prea emoţionată, 
gura i se uscase prea tare ca să poată exprima aseme- 
nea sentimente în cuvinte. 

Când Cade vorbi, Martinique îşi dădu seama că era 
furios. Surprinzător de furios. Nu înţelese de ce, până 
nu-i auzi cuvintele. 

— Ce căutai aici? întrebă el. Parcă-ţi spusesem să stai 
locului. 

Martinique simţi că se înroșea în obraji, sub 
efectul acuzaţiei neașteptate. Nu voise decât să-l 
ajute! 

— Nu... N-am putut să te mai aştept. Eram îngrijo- 
rată... Pentru tine! 

Cade făcu un pas înainte și o apucă de umeri, 
aproape zgâlţâind-o, într-un efort de a-i explica. 

— Îngrijorată! La naiba, femeie, ştii tu ce-i aia îngri- 
jorare?! Ce crezi c-am simţit când am văzut că nenoro- 
citul ăla pusese iar mâna pe tine? 

Ştia că se temuse pentru ea. Se temuse atât de tare, 
încât însemna că simţise măcar parțial ceea ce simţea 

și ea pentru el. Numai că nu-și dădea seama. Încă. 
Și, la fel ca ea, probabil că nu era sigur cum s-o 
arate. 

— Ce ai simţit? întrebă ea încet, fără să se desprindă 
din braţele lui. Poate că amândoi avem nevoie să 
înțelegem. 

Întrebarea îl luă pe Cade complet prin surprindere. 
Continuând s-o ţină de umeri, o privi în ochi, încer- 
când să înțeleagă. Dar răspunsul i se formulă în minte 
încă înainte de a-l fi conștientizat. Ştia prea bine ce 
simţise pentru ea. 

Frică. O teroare de gheaţă, care-i sfâșia mărun- 
taiele. Era o senzaţie atât de nefamiliară pentru el, 
încât durase un timp până s-o recunoască. Dar, mai 
mult decât atât, știa ce însemna acea frică. Ştia. 

Martinique era caldă, umedă, îmbrăcată cu acel 
halat incredibil de provocator în care o văzuse prima 
oară. Era acea Faţă-de-înger păcătos de dulce care îi 
ținuse capul pe genunchi. Numai că se achitase pentru 
acea ocazie, salvând-o la rândul lui. N-o scăpase din 
ghearele spurcate ale lui Picasso? Nu merita o răsplată 
ca ea, măcar o dată în viaţă? 

De ce n-ar fi făcut dragoste cu ea în aceeași noapte? 
De ce n-ar fi făcut? 

Neputând găsi nici un motiv raţional, o luă în braţe 
și porni cu ea spre dormitor. 

În clipa când intrară în cameră, Martinique îi atinse 
obrazul. Era un gest inocent, o mângâiere tandră cu 
vârfurile degetelor, dar Cade îi simţi efectul 
străbătându-l ca un fulger, până-n josul pântecului. 

— Am dorit asta... șopti ea, privindu-l cu ochi 
umezi, ca două lacuri limpezi de dorință pură. M-am... 
pregătit. 

Braţul i se întinse, arătând în jur, făcându-l să vadă 
pentru prima oară decorul. Nările lui Cade se 
dilatară, simțind miresmele de flori și plante, ameste- 
cate subtil cu parfumul ei îmbătător. Lumânările 
adunate lângă pat îi dădură indiciul final. Martinique 
plănuise scena seducţiei perfecte, transformând dor- 
mitorul într-un altar mistic pentru magia nebunească 
a dragostei lor. 

— Arată-mi, chérie, murmură el cu glas răgușit. 
Destăinuie-mi toate secretele tale. 

Martinique stinse luminile, lăsând întunericul să-i 
învăluie pe amândoi. Un chibrit scăpără printre 
umbre, iar lumânările începură să se aprindă una câte 
una. Apoi se întoarse spre el, cu silueta conturată de 
văpaia blândă, făcându-l să simtă că lua foc cu totul pe 
dinăuntru. 

O singură privire, o părere a ceea ce se pregătea să 
facă, iar Cade se aprinse de o dorință mai fierbinte 
decât flăcările pâlpâitoare. În seara aceea, se pomeni 
rugându-se Cerului să-i fie milă de el. 

Pentru că știa că efectul avea să-l ucidă. 

Era complet excitat, încă înainte ca Martinique să-și 
fi desfăcut cordonul halatului. 


Nu-și unduia șoldurile, nu-și arăta pielea provoca- 
tor, ca stripteusele profesioniste. Nu dădea un specta- 
col. Trăia experienţa, o simțea, mișcare cu mișcare. Și 
îl purta după ea. 

Drept în paradis. 

Halatul îi căzu de pe umeri, dezvăluind-o. Trupul îi 
lucea înroșit de lumina lumânărilor, de teamă, de 
emotie, de nerăbdare. Nu arăta ca o seducătoare. Arăta 
ca îngerul pe care şi-l amintea Cade de prima dată, 
coborât direct din cer ca să-l salveze. Nebănuite sunt 
căile Domnului...! 

Cade înjură încet, minunându-se de miracol. 

— E rândul tău, spuse ea cu voce tremurătoare. Dar, 
de data asta, am să te ajut eu să te dezbraci. 

La prima ei atingere, toţi mușchii lui Cade se 
întăriră într-o clipă, dureros. Îşi arcui spatele, 
ajutând-o, iar tricoul se desprinse de pe trupul lui. 
Îşi aruncă pantofii din picioare dar, când 
Martinique își cobori mâna pentru a-i deschide fer- 


151 


moarul pantalonilor, Cade i-o prinse și o conduse 
spre pubis, spre locul unde energia palpita cel mai 
puternic. 

Mica ei exclamaţie făcu să-l străbată un junghi de 
voluptate, drept până în acel punct. Însă atingerea ei 
acolo era pur și simplu prea intensă. Fu nevoit să-i 
îndepărteze mâna. 

— Nu acum, Faţă-de-inger, murmură el. Nu încă. 

Martinique îi zâmbi. 

— Nu înainte de a mă fi înnebunit, vrei să spui. De 
ce nu mă lași să te scot eu pe tine din minţi? 

— Dulceaţă, șopti Cade aspru, gutural, ai și făcut-o... 

Și începu să-i arate, lăsându-și pantalonii să cadă pe 
jos, eliberându-și acea parte a trupului, sursa unei atât 
de mari energii. 

Martinique își simţi pulsul accelerându-se vertigi- 
nos de emotie. Doamne, cât de recunoscătoare era că 
nu apucase să folosească acele două picături ale pasi- 
unii de la Adora! Văzând efectul pe care-l avusese deja 
asupra lui Cade, știa că niciodată n-ar fi fost necesare 
pentru un bărbat atât de viril. 

Cade rămăsese gol, cu excepția micului inel de aur 
care sclipea în adâncitura abdomenului. Era exact 
genul de podoabă care i se potrivea cel mai bine. ÎL 
făcea să arate ca un pirat, străvechi și modern în 
același timp. 

— Nici o grijă, chérie, o linişti Cade cu glas scăzut. 
N-o să te doară. În vecii vecilor nu ti-aş face nici cel 
mai mic rău. N-are de ce să-ţi fie teamă. 

Cearșafurile de satin erau mătăsoase și reci pe 
piele, când o culcă în așternut. Dar aceasta era o 
nimica toată în comparaţie cu senzaţia gurii lui pe 
gât. O săruta, sub ureche, murmurând în franceză 
cuvinte pe care Martinique aproape reușea să le 
înțeleagă. 

— Desfă picioarele, chérie, îi ṣopti el. Lasă-mă să te 
sărut şi acolo. 

Martinique expiră încet. Era cel mai intim act pe 
care putea să și-l imagineze. Şi avea s-o lase atât de 
expusă, atât de neajutorată... 

— Hai, dulceaţă, o îndemnă el. Hai. 

Îi simţi buzele și limba explorând-o, căutându-i 
toate secretele. Niciodată nu mai fusese atât de elec- 
trizată, atât de brusc şi complet conștientă de 
propriul ei trup. Plăcerea era atât de dulce și 
copleșitoare, încât o părăsi orice sentiment de rușine. 
Începu să se miște în același ritm cu el, până când 
tipetele ei ascuţite fură singurul sunet care se mai 
auzea în cameră. 

— Te rog, gemu ea, plutind pe culmile celei mai 
extatice nevoi pe care o simţise vreodată. Te rog, 
Cade. 

Următorul lucru pe care-l știu fu că așteptarea se sfârșise. 

Cade o depuse la loc în așternut, impreunându-și 
trupul cu al ei atât de lin, atât de repede, încât 
Martinique nici nu avu timp să se teamă. Simţi o 
durere pătrunzătoare, dar plăcerea care urmă fu atât 
de totală, încât mica usturime se risipi imediat. În câte- 
va secunde își pierdu controlul, juisând demential în 
braţele lui. 

Peste câteva secunde, Cade abandonă totul, în cel 
mai cutremurător orgasm din viaţa lui. 

În timp ce o strângea la piept cu putere, îi simti 
lacrimile de bucurie șiroind pe obraji. 

— Te iubesc, murmură ea, cuprinsă de emoția 
copleșitoare a momentului. Te iubesc, repetă simplu, 
cu capul la pieptul lui, cuibărită în cercul brațelor. 

Călare pe motocicleta lui Cade, în timp ce treceau 
ca vântul prin cea mai somnoroasă și mai exclusivistă 
parte a St. Charles Avenue din Garden District, 
Martinique nu putea să-și imagineze în ce consta 
secretul pe care i-l promisese el. Probabil că drumul 
până acolo făcea parte din distracție. După-amiaza era 
caldă și însorită. Conacele în stil antebelic şi grecesc 
modern treceau pe alături într-o paradă de arhitectură 

antică, reflectând orbitor lumina soarelui din peluzele 
tunse și grădinile de trandafiri, izbucnind în curcubee 
strălucitoare de cristal din ferestrele prelungi, cu gea- 
muri de sticlă plumbuită. 

Martinique fusese întotdeauna fascinată de 
partea aceea a orașului, nu numai de uluitoarea ele- 
ganță și bogăţie, ci și de sentimentul de permanență 
și securitate pe care îl emana fiecare cvartal, vechi și 
îngrijit. 

Încetinind, în timp ce pe alături trecea un 
troleibuz, Cade coti la stânga și în cele din urmă opri 
în faţa celei mai mari și mai frumoase case de pe toată 
strada. Martinique privi cu ochi mari coloanele albe 
masive cu capiteluri corintice, veranda largă și primi- 
toare, ferestrele sclipitoare care se înălțau până la 
nivelul etajului doi. 

— Asta-i surpriza? întrebă ea, vrăjită. Plănuiești s-o 
închiriezi pentru luna noastră de miere, sau ceva...? 

— Sau ceva, confirmă el, ajutând-o să coboare de pe 
motocicletă. 

Traversară gazonul verde și fin ca mușchiul, urcând 
treptele cenușii de piatră de la intrare. 

— Dar e goală exclamă Martinique, privind prin gea- 
murile prelungi care încadrau ușa. Ia te uită ce scară! 
E senzaţională. 

Se întoarse spre el, mai curioasă ca oricând. 

— Cade, nu înţeleg. Cum vom putea sta aici o lună, 
dacă nu e mobilată? 

Scoţând o cheie din buzunarul de la spate, Cade 
descuie uşa, dar încă n-o lăsă să intre. 

— Speram că vei dori să stăm puţin mai mult decât 
atât, spuse el misterios. 

Martinique îi zâmbi, cu inima bătându-i activată de 
promisiunile senzuale ce se simțeau din fiecare cuvânt 
al lui. 

— O lună de miere mai lungă? întrebă ea. Mi-ar 
plăcea enorm. Numai să ne-o putem permite. Chiria 
casei ăsteia trebuie să coste o avere. 

— Dulceaţă, spuse el răbdător, strângând-o în braţe 
și luându-i bărbia în mână. N-am închiriat-o. Am 
cumpărat-o. 

— Ai cumpărat-o?!? repetă Martinique. 

— Cu bani peşin. Cred că agenta imobiliară mă 
iubește aproape la fel de mult ca tine. 

Temându-se că aveau să i se înmoaie picioarele sub 
trup, Martinique se așeză pe trepte. 

— Îţi place, nu-i așa? întrebă Cade, cu oarecare 
nesiguranţă. 

— E superbă... șopti ea. Efectiv superbă. O ador. 
Dar cum... 

— Cum îmi dă mâna. Printr-o operaţie matematică 
simplă, răspunse Cade, așezându-se lângă ea. Muncă 

grea, plus câteva investiţii serioase în acţiuni. Adu-ţi 
aminte, Nick, e mult decât visez banditi. Prinderea 
rechinilor poate fi foarte profitabilă. Numai că nicio- 
dată n-am prea avut pe ce să-mi cheltuiesc banii. Iar tu 
mi-ai spus că-ţi doreai o casă frumoasă, într-o zi, 
cândva... 

Martinique clătină din cap, încă încercând să-și 
revină din şoc. Din bucuria copleșitoare. 

— „Frumoasă“ ar fi o căsuţă cu gard de stinghii. Asta 
e incredibilă. Nu-mi vine să cred că ai cumpărat-o pen- 
tru... pentru... 

— Pentru noi, încheie el. Îmi pare rău că încă nu e 
mobilată. M-am gândit că poate vei dori să faci tu însăţi 
asta. 

ÎI privi cu ochi mari, clipind surprinsă. 

— Mi-ar... mi-ar plăcea enorm. Aș vrea s-o umplu cu 
antichităţi, desigur. Dar, Cade, îți dai seama ce-ar 
necesita? 

— Sigur, răspunse el, ridicând din umeri. Talent. 
Iar tu ai destul, Faţă-de-înger. Probabil că va necesita 
și o grămadă de bani. Noroc că din-ăștia am eu 
destui. 

— Nu mi-ai spus niciodată că ești... 

— Bogat? continuă el, întregindu-i gândul. Nu m-ai 
întrebat niciodată. 

— Nu mi-am imaginat niciodată, şopti ea. 

— Cu atât mai bine. Acum știu că nu pentru bani te- 
ai ţinut după mine. 

— M-am tinut după tine?! exclamă Martinique, 
dându-i un pumn jucăuș în braţ. Tu ești ăla care ardea 
de dorinţă, Jackson, cum știi foarte bine! 

— Și încă mai ard, recunoscu el, cu o lucire senzuală 
în ochii lui de safir, care aproape îi tăie lui Martinique 
respiraţia. Deci, crezi că poți învăţa să trăieşti cu mine 
și cu contul meu din bancă? 

— Presupun că da... răspunse ea pe un ton 
glumeț-răutăcios. Nu că m-aș plânge, dar nu crezi că 
O casă ca asta e puţin cam mare numai pentru noi 
doi? 

— S-ar putea. Dar va trebui să rezolvăm și problema 
asta, nu găsești? 

— Ca de pildă? 

— Ca de pildă, s-o umplem cu micuţi. 

— O! exclamă încet Martinique, întâmpinându-i cu 
un surâs inocent expresia sexy şi explicită din ochi. Şi 
ai idee cum am putea face...? 

— Aș avea vreo câteva idei... 

Cade se ridică în picioare, întorcându-se spre ușă. 

— Vino, dulceaţă, îi spuse el, luând-o ferm de 
braț. Hai să mergem înăuntru și-am Să-ţi arăt. Dacă 
te-a impresionat scara, când vei vedea dormitorul 
mare n-o să-ţi vină să crezi... 

Lui Martinique i se tăie respiraţia, imaginându-și 
cum ar fi stat în acel dormitor împreună cu Cade, 
făcând dragoste, dulce-picant, ani și ani de-a rândul. 
Făcând dragoste cu nepăsătorul cajun care venise să-i 
recupereze tablourile și până la urmă îi furase inima. 
Și-şi dădu seama că nu şi-o mai dorea înapoi. 

Inima, trupul, suflarea, i le putea răpi pe toate. 
Fiindcă, furându-i visurile, câștigase cea mai mare 
recompensă pentru amândoi. Cea mai mare răsplată 
pe care o are de oferit viața. Dragostea. 


Sfârşit 

